text:
༄༅།། བཀུར་འོས་ཆེས་མཐོ་མི་དམངས་ཁྲིམས་ཁང་ལགས། ཆེད་ཞུ། ང་ཚོ་བོད་ཀྱི་ས་ཁུལ་གྱི་རང་སྐྱོང་ལྗོངས་དང་བོད་རིགས་རང་སྐྱོང་ཁུལ་དང་དེའི་ཁོངས་སུ་གཏོགས་པའི་རྫོང་དང་གྲོང་ཁྱེར་བཅས་ཀྱི་མི་དམངས་ཁྲིམས་ཁང་གི་དྲ་རྒྱའི་ནང་དུ་བོད་ཡིག་གཏན་ནས་བཀོལ་སྤྱོད་བྱེད་ཀྱིན་མེད་པས། རྒྱ་ཡིག་མི་ཤེས་པའི་བོད་རིགས་ཕལ་ཆེ་བས་དྲ་རྒྱ་དེ་དག་ལས་ཏང་དང་རྒྱལ་ཁབ་ཀྱི་སྲིད་ཇུས་དང་ཁྲིམས་ལུགས་ཤེས་བྱ་ཁག་ལ་སློབ་སྦྱོང་དང་ཤེས་ཚོར་གཏན་ནས་བྱེད་ཐུབ་གིན་མེད། བོད་རིགས་རང་སྐྱོང་བྱེད་པའི་རིམ་པ་སོ་སོའི་མི་དམངས་ཁྲིམས་ཁང་གིས་བོད་ཡིག་བཀོལ་སྤྱོད་མི་བྱེད་པ་དེ་རྒྱལ་ཁབ་ཀྱི་རྩ་ཁྲིམས་དང་། མི་རིགས་ས་གནས་རང་སྐྱོང་གི་ཁྲིམས། བོད་རང་སྐྱོང་ལྗོངས་ཀྱི་བོད་སྐད་ཡིག་སློབ་སྦྱོང་དང་བེད་སྤྱོད་དར་སྤེལ་བཅས་ཀྱི་གཏན་འབེབས། བོད་རིགས་རང་སྐྱོང་ཁུལ་བཅུའི་རང་སྐྱོང་སྲོལ་ཡིག་དང་བོད་སྐད་ཡིག་གི་ལས་དོན་སྲོལ་ཡིག་བཅས་ཀྱི་ནང་དུ་རང་སྐྱོང་ས་ཁུལ་གྱི་ཁྲིམས་འཛིན་ལས་ཁུངས་ཀྱིས་བོད་སྐད་ཡིག་ངེས་པར་དུ་
དེང་སང་དྲ་ཐོག་ན་༼བོད་ཡིག་མ་སྦྱངས་ན་ཁྲིམས་འགལ་རེད་༽ཟེར་བའི་རྩོམ་ཞིག་བརྒྱུད་བསྐུར་མང་བོ་བྱེད་བཞིན་འདུག རྩོམ་གྱི་མིང་ནི་དེ་ལྟར་བཏགས་མོད་ཀྱང་རྩོམ་གྱི་བརྗོད་བྱ་ནི་༡༩༨༧་ལོར་བོད་རང་སྐྱོང་ལྗོངས་ཀྱི་སྐབས་བཞི་བའི་མི་དམངས་འཐུས་མི་ཚོགས་ཆེན་སྟེང་དུ་བཟོས་པའི་༼བོད་རང་སྐྱོང་ལྗོངས་ཀྱིས་བོད་སྐད་ཡིག་སློབ་སྦྱོང་དང་བེད་སྤྱོད་དང་འཕེལ་རྒྱས་གཏོང་བའི་གཏན་འབེབས་༽(ཚོད་ལྟ་མ་)་དེ་རྒྱ་ཡིག་ནས་བོད་ཡིག་ལ་བསྒྱུར་བ་ཡིན་པའི་ཁྲིམས་ཡིག་རང་རེད། ༼གཏན་འབེབས་ཚོད་ལྟ་མ་༽དེ་ཡང་༢༠༠༢་ལོར་བོད་རང་སྐྱོང་ལྗོངས་ཀྱི་སྐབས་བདུན་པའི་མི་དམངས་འཐུས་མི་ཚོགས་ཆེན་སྟེང་དུ་བསྐྱར་བཅོས་བྱས་ཏེ། སྔོན་གྱི་༼གཏན་འབེབས་ཚོད་ལྟ་མ་༽དེ་ནུས་མེད་དུ་བཟོས་ཤིང་༼བོད་རང་སྐྱོང་ལྗོངས་ཀྱིས་བོད་སྐད་ཡིག་སློབ་སྦྱོང་དང་བེད་སྤྱོད་དང་འཕེལ་རྒྱས་གཏོང་བའི་གཏན་འབེབས་༽ཞེས་པའི་
སྐད་ཡིག་ནི་མི་རིགས་ཤིག་གི་རིག་གནས་དང་ངོ་བོ་མཚོན་བྱེད་ཡིན། དེར་བརྟེན། རང་གི་སྐད་ཡིག་བཀོལ་སྤྱོད་ཀྱི་ཐོབ་ཐང་དང་རང་དབང་ནི་འགྲོ་བ་མིའི་ཐོབ་ཐང་གི་ཆ་ཤས་ཤིག་ཆགས་ཀྱི་ཡོད། ༡༩༥༤ ལོར་རྒྱལ་ཁབ་ཀྱི་རྩ་ཁྲིམས་ཐོག་མར་གཏན་འབེབས་དང་། དེ་རྗེས་ ༡༩༧༥ ལོ་དང་།
ཟི་ལིང་དུ་བོད་ཡིག་སློབ་ཆུང་འཛུགས་དགོས། རིག་གནས་ནི་མི་རིགས་ཤིག་རྒྱུན་རིང་དུ་འཕེལ་རྒྱས་སུ་འགྲོ་བའི་སྲོག་རྩ་ཡིན་ལ། སྐད་དང་ཡི་གེ་ནི་མི་རིགས་རིག་གནས་ཀྱི་གྲུབ་ཆ་གཙོ་བོ་དེ་ཡིན་ཞིང་། སྐད་དང་ཡི་གེ་ནི་མི་རིགས་གཞན་དང་དབྱེ་བ་འབྱེད་པའི་མི་རིགས་ཤིག་གི་བརྡ་རྟགས་དེ་ཡིན་པར་མ་ཟད། མི་རིགས་ཤིག་གི་ཐུན་མོང་གི་སྲོག་སྙིང་དེ་ཡིན།
བྱ་རྡོ་རྡོ་ནི་གཤོག་པ་ཡོད་ཀྱང་བཀོལ་སྤྱོད་མ་བྱས་པའི་དབང་གིས། འཚེར་ལོངས་ཀྱི་ཁྲོད་དུ་གཤོག་པ་རང་བཞིན་གྱིས་ཇེ་ཆུང་དུ་སོང་ནས་རང་གི་ལུས་ཕུང་དབྱིངས་སུ་འདེགས་པའི་འཕུར་རྩལ་དང་འཕུར་ཤུགས་ཉམས་པའམ་བྲལ་ནས་ཐང་དུ་ལུས་པའི་འདབ་ཆགས་ཤིག་ཏུ་གྱུར་ཅིང་། ཕྱིས་སུ་ཕྱི་
དཔེ་རིས་ཆ་ཚང་འབྲེལ་ཐག་འདི་བརྒྱུད་ནས་ཕབ་ལེན་གནང་རོགས། Language- ༡༩༨༢་ལོར་རྩ་ཁྲིམས་གསར་བཟོ་བྱས་ཏེ། རིག་གནས་གསར་བརྗེ་ཆེན་མོའི་སྐབས་སུ་ཉམས་དམས་སུ་ཤོར་བའི་གྲངས་ཉུང་མི་རིགས་ཀྱི་ཐོབ་ཐང་སླར་གསོ་བྱས་ཏེ་གྲངས་ཉུང་མི་རིགས་ལ་རང་གི་སྐད་ཡིག་བེད་སྤྱོད་དང་དར་སྤེལ་གྱི་རང་དབང་སླར་ཡང་སྤྲད། རྩ་ཁྲིམས་ཀྱི་རྩ་དོན་དེ་དང་བསྟུན་ནས། ༡༩༨༤་ལོར་རྒྱལ་ཡོངས་མི་དམངས་འཐུས་མི་ཚོགས་ཆེན་གྱིས་རྒྱལ་ཁབ་ཀྱི་གཞི་རྩའི་ཁྲིམས་ལུགས་ལྟ་བུར་གྱུར་ཡོད་པའི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་ས་གནས་རང་སྐྱོང་གི་ཁྲིམས་ཞེས་པ་དེ་བཟོས་ཏེ།
ཉེ་སྔོན་དྲ་ཐོག་ནས་བརྙན་ཐུང་འདི་རྙེད་བྱུང་། བརྙན་ཐུང་འདིའི་བརྗོད་བྱ་དང་བསྟན་དོན་གཙོ་བོ་ནི་ནང་སོག་རང་སྐྱོང་ཁུལ་མཁར་སྔོན་པོ་གྲོང་ཁྱེར་༼呼和浩特市༽་གྱི་རྫས་འགྱུར་བཟོ་གྲྭ་ཞིག་ནས་བགྲེས་ཡོལ་བྱས་པའི་ལས་བྱེད་པ་མཚན་ལ་མང་ཧོར་ཏཱ་ལའི་ཟེར་བ་ཁོང་གིས་ཁྲིམས་ཀྱི་གཏན་འཁེལ་ལྟར་དངུལ་ཁང་ནས་སོག་ཡིག་བེད་སྤྱོད་བྱེད་དུས། དངུལ་ཁང་གིས་ཁོང་གི་
དུས་རབས་སྔོན་མའི་ལོ་རབས་བརྒྱད་བཅུའི་ནང་དུ། བོད་ཀྱི་ས་ཁུལ་ནས་ས་གནས་ཁྲིམས་སྲོལ་དང་སྲོལ་ཡིག་སོགས་བཟོ་བའི་འགོ་བརྩམས་པ་རེད། སྐབས་དེར་བོད་ལ་བོད་ཡིག་ཤེས་པའི་ཁྲིམས་ལུགས་མི་སྣ་ཤིན་ཏུ་དཀོན་པའི་རྒྱུ་མཚན་གྱི་དབང་གིས། དེའི་སྐབས་སུ་བཟོས་བའི་ཁྲིམས་ཡིག་ཕལ་ཆེ་བ་གཞན་ལ་ལད་ཟློས་བྱས་ཏེ་འདྲ་བཤུ་བྱེད་དགོས་བྱུང་ཞིང་།
སློབ་ལོ་མ་རན་པའི་བྱིས་པ་(学前儿童)ཞེས་པ་ནི་བྱིས་པ་ལོ་དྲུག་ལ་མ་སོན་པའམ། གྲངས་ཉུང་མི་རིགས་ཀྱི་ས་ཁུལ་དང་། དཔལ་འབྱོར་དང་འགྲིམ་འགྲུལ་སོགས་འཕེལ་རྒྱས་ཀྱི་ཚད་ཞན་པའི་ས་ཆ་རུ་་ལོ་བདུན་ལ་མ་སོན་པའི་བྱིས་པ་རྣམས་ལ་སློབ་ལོ་མ་རན་པའི་བྱིས་པ་ཟེར་གི་ཡོད། བྱིས་པ་དེ་དག་གི་སློབ་གསོ་དང་འབྲེལ་བའི་བྱ་གཞག་ལ་སློབ་ལོ་སྔོན་གྱི་སློབ་གསོའམ་ཁྱེའུ་དུས་སློབ་གསོ་་ཟེར།
བགྲེས་སོང་འདིའི་མཚན་ལ་མང་ཧོར་ཏཱ་ལའི་༼孟和达赖༽ཟེར། ཁོང་ནི་ནང་སོག་མཁར་སྔོན་པོ་གྲོང་ཁྱེར་༼呼和浩特市༽་གྱི་རྫས་འགྱུར་བཟོ་གྲྭ་ཞིག་ནས་བགྲེས་ཡོལ་བྱས་པའི་ལས་བྱེད་ཅིག་རེད། ཁོང་གིས་བྲིས་པའི་ཞུ་མཆིད་འདིའི་ནང་དུ་གྲངས་ཉུང་མི་རིགས་ཀྱི་སྐད་ཡིག་གི་ཐོབ་ཐང་རྩོད་ལེན་གྱི་དཀའ་ཚེགས་དང་གནད་དོན་མང་པོ་ཞིག་བསྟན་འདུག། འདི་ནི་སོག་པོ་བགྲེས་ཡོལ་ཞིག་དགུན་གྲང་ངར་གྱིས་ནང་ལ་དེད། ལྟོགས་མུ་གེས་ཕྱི་ལ་དེད་ནས་འཚོ་ཐབས་ཀྱིས་གཞན་དབང་དུ་གྱུར་ཏེ། དངུལ་ཁང་གིས་གྲངས་ཉུང་མི་རིགས་ལ་བརྙས་བཅོས་དང་ཁྱད་གསོད་ཀྱིས་ཁྲིམས་འགལ་བྱ་སྤྱོད་ལ་མགོ་སྒུར་དགོས་པའི་གཏམ་རྒྱུད་ཅིག་རེད། འདི་ནི་རྒྱལ་ཁབ་ཀྱི་གྲངས་ཉུང་མི་རིགས་ཀྱི་ཁྲིམས་ལུགས་ལག་བསྟར་གྱི་ཚད་ཇི་འདྲ་ཞིག་ལ་སླེབས་ཡོད་པའི་དངོས་བྲིས་ཞིག་ཀྱང་ཡིན། ང་ཚོའི་བོད་ཀྱི་བགྲེས་སོང་རྣམས་ཀྱིས་ཀྱང་ལྷ་ས་དང་རེབ་གོང་། ཆབ་ཆ་དང་དར་རྩེ་མདོའི་སྲང་ལམ་གྱི་དངུལ་ཁང་སོགས་སུ་བོད་ཡིག་བཀོལ་སྤྱོད་བྱས་པ་ཙམ་གྱིས་དེའི་ལས་བྱེད་པས་བརྙས་བཅོས་དང་མཐོང་ཆུང་ཚད་མེད་བྱེད་བཞིན་པའི་སྣང་བརྙན་ཞིག་ངའི་དྲན་པའི་ངོགས་སུ་དབང་མེད་དུ་འཆར།
ད་ལོའི་སྤྱི་ཟླ་༦པའི་ཡས་མས་སུ། བོད་རང་སྐྱོང་ལྗོངས་སློབ་གསོ་ལས་ཁུངས་ཀྱིས་ལྷ་སའི་གྲོང་ཁྱེར་གྱི་རྫོང་ཁག་ཁ་ཤས་ཀྱི་སློབ་ཆུང་སློབ་མའི་རྩིས་རིག་གི་ཁྲིད་གཞི་བོད་སྐད་ཀྱིས་ཁྲིད་བཞིན་པ་དེའི་མཚམས་བཅད་ནས་རྒྱ་ཡིག་གིས་ཁྲིད་དགོས་བའི་སྲིད་འཛིན་ཡིག་ཆ་ཞིག་སྤེལ། ཡིག་ཆ་དེའི་ནང་དོན་དང་དམིགས་ཡུལ་ལ་བོད་རང་སྐྱོང་ལྗོངས་ཀྱི་བོད་མི་ཁྲིམས་འཛིན་པ་བདེ་ཁང་བྱམས་པ་ཟེར་བ་ཞིག་གིས་༼ སུས་བོད་རིགས་བྱིས་པ་དག་གི་བོད་ཡིག་སློབ་གསོའི་ཐོབ་ཐང་བརྐུ་འཕྲོག་བྱས་བ་རེད། བོད་སྐད་ཡིག་གི་ཐོབ་ཐང་ལ་སྲུང་སྐྱོབ་བྱེད་པ།༽་ཞེས་བའི་དྲ་རྩོམ་ཞིག་སྤེལ་ཏེ་རྒྱལ་ཁབ་ཀྱི་རྩ་ཁྲིམས་དང་ཁྲིམས་ལུགས་གཞིར་བཟུང་ཏེ་བོད་རང་སྐྱོང་ལྗོངས་ཀྱི་སློབ་གསོ་ལས་ཁུངས་ཀྱི་ཡིག་ཆ་དེ་ལ་དགག་པ་བརྒྱབ་ཅིང་། རྒྱལ་ཁབ་ཀྱིས་བཙུགས་པའི་སློབ་གྲྭ་ནས་བོད་སྐད་ཡིག་གི་སློབ་ཁྲིད་དང་སློབ་གསོ་ལ་ཁག་ཐེག་བྱེད་པ།བོད་སྐད་ཡིག་གི་ཁྲིད་གཞི་ཚང་མ་གཅིག་གྱུར་བྱས་ཏེ་ཁྲིད་གཞི་རྙོག་འཛིང་གི་གནས་ཚུལ་མཚམས་གཅོད་བྱེད་པ། བོད་སྐད་ཡིག་བེད་སྤྱད་ནས་ཡིག་རྩལ་གཏོང་བ་ལ་ཁག་ཐེག་བྱེད་དགོས་ཤིང་མི་རིགས་འདྲ་མིན་གྱི་དགེ་རྒན་ལ་ཟབ་སྦྱོང་སྤྲད་ནས་སློབ་མ་དང་འབྲེལ་འདྲིས་བྱེད་སླ་བར་བཟོ་བ་བཅས་བའི་རེ་འདུན་བཞི་བཏོན། བདེ་ཁང་བྱམས་པའི་སྐྱོན་བརྗོད་ལ་བོད་རང་སྐྱོང་ལྗོངས་ཀྱི་སློབ་གསོ་ལས་ཁུངས་ཀྱིས་༼ བོད་ལྗོངས་ཀྱི་དེང་རབས་སློབ་གསོ། རིགས་སོ་སོའི་མང་ཚོགས་ཀྱི་མི་ཚེ་སྔར་བས་མཛེས་བར་བྱ།༽ཞེས་བའི་དགག་ལན་ཞིག་འཕྲད་དུ་སྤེལ་ནས་རྒྱའི་སྐད་ཡིག་བོད་ལྗོངས་ནས་བཙན་སྤེལ་བྱེད་པ་ནི་དེང་རབས་སློབ་གསོ་ཡི་དགོས་མཁོ་ཡིན་ཚུལ་བརྗོད་འདུག
༢༠༠༧ལོར་བློ་མཐུན་བཀྲ་ཤིས་ཚེ་རིང་གིས་བོད་རང་སྐྱོང་ལྗོངས་ཀྱི་ཁྲིམས་བཟོ་བ་ཡོངས་དང་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་གནད་ཡོད་ལས་ཁང་སོགས་ལ་སྙན་ཞུ་ཞིག་ཕུལ་ནས་༢༠༠༢ལོའི་རང་སྐྱོང་ལྗོངས་ཀྱི་སྐད་ཡིག་ཡུལ་ཁྲིམས་བཟོ་བཅོས་གསར་བ་དེས་རྩ་ཁྲིམས་དང་མི་རིགས་རང་སྐྱོང་གི་ཁྲིམས་ལུགས་སོགས་ཀྱིས་བོད་ཀྱི་སྐད་ཡིག་ལ་སྤྲད་པའི་བཀོད་སྤྱོད་ཀྱི་དབང་ཐང་ལ་གནོད་འཚེ་ཚབས་ཆེན་བཟོས་ཡོད་པས་སྐད་ཡིག་སྐོར་གྱི་ཡུལ་ཁྲིམས་གསར་བ་དེར་ཡང་བསྐྱར་བཟོ་བཅོས་བྱེད་དགོས་བའི་འབོད་བསྐུལ་ཤུགས་དྲག་གནང་། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གིས་ཁོང་གི་འབོད་སྐུལ་གྱི་སྐོར་ལ་གོང་རིམ་པས་བཀའ་ལྟར་བོད་ཡིག་ཆེད་མཁས་མི་སྣ་བསྐངས་ཏེ། ༢༠༠༧ལོའི་ཟླ་༧པའི་ཚེས་༧དང་ཚེས་༨བཅས་ཉིན་གཉིས་རིང་ལ་པེ་ཅིན་ནས་བཀྲ་ཤིས་ཚེ་རིང་གི་བསམ་འཆར་ལ་གྲོས་བསྡུར་བྱས་མཐར། ཁོང་གི་བསམ་འཆར་གནས་ལུགས་དང་མཐུན་ཞིང་བོད་རང་སྐྱོང་ལྗོངས་ཀྱི་སྐད་ཡིག་གི་ཡུལ་ཁྲིམས་གསར་བ་དེས་རྩ་ཁྲིམས་དང་མི་རིགས་ས་གནས་རང་སྐྱོང་གི་དགོངས་པ་དང་འགལ་ནས་བོད་ཡིག་བོད་ཀྱི་ས་ཁུལ་ནས་བཀོད་སྤྱོད་བྱེད་པར་བཀག་བསྡོམས་བྱས་བ་དེ་ཁྲིམས་འགལ་ཡིན་པས་བཟོ་བཅོས་བྱེད་དགོས་ཞེས་བློ་མཐུན་བཀྲ་ཤིས་ཚེ་རིང་གི་བསམ་འཆར་ལ་རྒྱབ་སྐྱོར་བྱས་ཡོད། གཤམ་དུ་བཞག་ཡོད་པ་ནི་ཁོང་གི་སྙན་ཞུ་དང་ཞུ་མཆིད་ཀྱི་དཔར་ཡིན། ཚང་མས་གཟིགས་རོགས་འཚལ། 扎西次仁关于语言报告藏文版.pdf
གཤམ་གྱི་ཞུ་མཆིད་ནི་མཚོ་སྔོན་ཞིང་ཆེན་གྱི་བགྲེས་ཡོལ་ལས་བྱེད་ཁག་གིས་༢༠༡༠ལོའི་བོད་ཀྱི་སྐད་ཡིག་གི་ལས་དབང་ཉག་ཕྲ་ཞིང་གཉན་འཕྲང་ལ་ཐུག་པའི་སྐབས་སུ་རྔམ་སྟོན་དང་སྐད་འབོད་བྱེད་པའི་སློབ་མ་དག་ལ་བརྒྱབ་སྐྱོར་གྱི་ཚུལ་ཏུ་བྲིས་ཤིང་། ཞུ་མཆིད་དེས་ཐེངས་དེའི་སྐད་ཡིག་ལས་འགུལ་རྒྱལ་ཁ་ལོན་པ་ལ་ཕན་ནུས་གཞལ་དུ་མི་ནུས་བ་ཐོན་ཡོད་པས་ཁོང་རྣམ་པའི་སྙིང་སྟོབས་དང་ཤེས་རབ་ལ་གུས་འདུད་ཞུ། ཕལ་ཆེར་ཁོང་ཚོ་ནང་གི་བགྲེས་སོང་ལ་ལ་ད་ལྟ་འཇིག་རྟེན་འདི་ན་མི་བཞུགས་ན་ཐང་། ཡིན་ནའང་ལོ་བརྒྱ་ཐུབ་གི་མྱི་མེད་རུང་། བསྐལ་བར་འདུག་གི་གཏམ་ཡོད་ཅེས་བ་བཞིན། ཁྲིམས་གླིང་གིས་ཁོང་ཚོ་རྗེས་སུ་དྲན་པའི་ཕྱིར་ཁོ་ཚོའི་ཞུ་མཆིད་འདིར་བཀོད་པ་ཡིན། མདོ་ལས། འཇིག་རྟེན་གཏེར་ཆེན་རྣམས་ནི་རྒྱལ་བོ་དང་། རྐུན་པོ་མེ་ཆུ་བསླུས་བས་ཟད་པར་འགྱུར། དེ་བཞིན་གཤེགས་པ་རྣམས་ཀྱི་ཐོས་གཏེར་ནི། བསྐལ་བ་བྱེ་བ་མང་བོར་ཆུད་མི་ཟ་ཞེས་གསུངས་ཡོད་པ་བཞིན། ཁོང་ཚོའི་ཞུ་མཆིད་འདི་ནི་ང་ཚོའི་སྨག་རུམ་ཁྲོད་དུ་འགྲུལ་བཞུད་ཀྱི་སྒྲོན་མེ་ཡིན། སྙིང་ཐག་པ་ནས་བཀའ་དྲིན་ཆེ་ཞུ། མཚོ་སྔོན་ཞིང་ཆེན་སློབ་གསོ་ཐིན། བཅིངས་གྲོལ་གྱི་རྗེས་དང་། ལྷག་པར་དུ་བསྒྱུར་བཅོས་སྒོ་འབྱེད་ཀྱི་རྗེས་སུ་མཚོ་སྔོན་གྱི་སློབ་གསོ་ལ་འཕེལ་རྒྱས་བླ་ན་མེད་པ་བྱུང་ཞིང་། སྐད་གཉིས་སློབ་གསོའི་མ་ལག་མཚམས་མ་ཆད་པར་ཕུན་སུམ་ཇེ་ཚོགས་དང་། གཟེངས་སུ་ཐོན་པའི་གྲུབ་འབྲས་བྱུང་བས། རྒྱལ་སྤྱིའི་ལྟ་སྣང་ལའང་བར་མེད་དུ་རྒྱ་ཆེར་འཕེལ་བཞིན་པའི་སྣང་བ་ཞིག་སྤྲད་འོང་བ་དེའོ།། བོད་རིགས་རང་སྐྱོང་གི་ས་ཁུལ་རེ་འགས་གཟབ་ནན་བརྟན་བརླིང་དང་། ཚན་རིག་མཐུན་སྤྱོད། སྒམ་བརླིང་ནན་ཞིབ་བྱས་ཏེ་རྨང་གཞིའི་སློབ་གསོ་སྐད་གཉིས་སློབ་གསོའི་དུས་རིམ་དུ་བསླེབ་པར་སྐུལ་འདེད་བགྱིས་པས། སློབ་གསོའང་སྤང་ལ་མེ་སྟག་འཐོར་བ་བཞིན་རྒྱ་ཁབ་ཏུ་འཕེལ་ཏེ་ན་གཞོན་ཡིག་རྨོངས་ལས་ཐར་ཚད་ཀྱང་བརྒྱ་ཆའི་གོ་དྲུག་ལ་བསླེབས་པའོ།།
ཉེ་ཆར་ཡུལ་ཤུལ་བོད་རིགས་རང་སྐྱོང་ཁུལ་རྒྱལ་ཁབ་བདེ་འཇགས་ལས་ཁུངས་ཀྱིས་བོད་ཀྱི་སྐད་ཡིག་གི་ཐོབ་ཐང་བརྩོན་ལེན་པ་བཀྲ་ཤིས་དབང་ཕྱུག་ལ་རྒྱལ་ཁབ་ཁ་བྲལ་གཏོང་བར་ངན་སྐུལ་གྱི་ཉེས་འཛུགས་བསམ་འཆར་ཡིག་ཆ་ཁ་གསབ་ཅིག་ཡུལ་ཤུལ་བོད་རིགས་རང་སྐྱོང་ཁུལ་མི་དམངས་ཞིབ་དཔྱོད་ཁང་ལ་ཕུལ་ནས་ཞིབ་དཔྱོད་ལས་ཁུངས་ཀྱིས་བཀྲ་ཤིས་དབང་ཕྱུག་གཞུང་གཏུག་བྱེད་དགོས་པའི་རེ་འདུན་བཏོན་ཡོད། ད་ལོ་ཟླ་༦་པའི་ཚེས་༢༥ཡས་མས་སུ། ཡུལ་ཤུལ་རྒྱལ་ཁབ་བདེ་འཇགས་ལས་ཁུངས་ཀྱིས་དེ་འདྲའི་ཉེས་འཛུགས་བསམ་འཆར་ཡིག་ཆ་ཐོག་མ་དེ་ཡུལ་ཤུལ་བོད་རིགས་རང་སྐྱོང་ཁུལ་མི་དམངས་ཞིབ་དཔྱོད་ཁང་ལ་ཕུལ་བ་ཡིན་མོད། ཟླ་གཅིག་ཙམ་གྱི་རྗེས་སུ་མི་དམངས་ཞིབ་དཔྱོད་ཁང་གིས་གྱོད་གཞི་དེ་རྒྱལ་ཁབ་བདེ་འཇགས་ལས་ཁུངས་ལ་བསྐྱར་དུ་བརྩད་གཅོད་གཏོང་བར་ཕྱིར་མངགས་བྱས། ཉེས་ཁྲིམས་གཏུག་བཤེར་གྱི་ཁྲིམས་ཀྱི་དོན་ཚན་༡༧༡གི་ནང་གསེས་ཚན་པ་༢་དང་ཆེས་མཐོ་མི་དམངས་ཞིབ་དཔྱོད་ཁང་གི་ལས་དོན་ཁྲིམས་ཡིག་གི་དོན་ཚན་༣༨༠ལྟར་ན། ཉེས་འཛུགས་ཀྱི་དཔང་རྟགས་མི་ཚང་བའམ་དོན་དངོས་མི་གསལ་ཞིང་ཉེས་དོགས་པ་གཞན་ལྷག་ཡོད་པ་སོགས་ཀྱི་གནས་ཚུལ་བྱུང་ན་གྱོད་གཞི་ཕྱིར་བརྩད་གཅོད་ལས་ཁུངས་ལ་བརྩད་གཅོད་ཁ་གསབ་བྱེད་པར་མངགས་དགོས་ཞེས་འཁོད་ཡོད་པ་དང་། དེའི་དོན་ཚན་༣༨༢་ནང་དུ་བརྩད་གཅོད་ལས་ཁུངས་ཀྱིས་ཟླ་བ་གཅིག་གི་ནང་ནས་ཁ་གསབ་བརྩད་གཅོད་ཚར་དགོས་བའི་གཏན་འཁེལ་ལྟར། ད་ལོའི་ཟླ་བརྒྱད་པའི་ཚེས་༢༥ཉིན་ཡུལ་ཤུལ་ཁུལ་རྒྱལ་ཁབ་བདེ་འཇགས་ལས་ཁུངས་ཀྱིས་ཁ་གསབ་བརྩད་གཅོད་ཀྱི་དཔང་རྟགས་དང་བཅས་ཉེས་འཛུགས་བསམ་འཆར་ཡི་གེ་ཡང་བསྐྱར་ཞིབ་དཔྱོད་ལས་ཁུངས་ལ་ཕུལ་ཡོད་སྐད། ཉེས་དོན་གཏུག་བཤེར་གྱི་ཁྲིམས་ཀྱི་དོན་ཚན་༡༦༩ལྟར་ན། ཡུལ་ཤུལ་མི་དམངས་ཞིབ་དཔྱོད་ཁང་གིས་ཟླ་བ་གཅིག་གམ་རིང་ན་ཟླ་བ་གཅིག་དང་ཕྱེད་ཀའི་ནང་རྒྱལ་ཁབ་ཀྱི་ཚབ་བྱས་ནས་བཀྲ་ཤིས་དབང་ཕྱུག་ལ་ཉེས་འཛུགས་ཀྱི་གཞུང་གཏུག་བྱེད་པའམ་ཡང་ན་ཉེས་བ་མེད་པའམ་ཡང་བ་དང་ཉེས་འཛུགས་ཀྱི་དཔང་རྟགས་མི་ཚང་བའི་རྐྱེན་གྱིས་ཞུ་གཏུག་མི་བྱེད་པའི་ཐག་གཅོད་བྱེད་དགོས། ཉེས་དོན་གཏུག་བཤེར་གྱི་ཁྲིམས་ཀྱི་དོན་ཚན་༡༧༡གི་ཚན་པ་༢་བ་དང་མི་མང་ཞིབ་དཔྱོད་ཁང་གི་ལས་དོན་ཁྲིམས་ཡིག་གི་དོན་ཚན་༤༠༡་དང་༤༠༣། ༤༠༤་དང་༤༠༦་གི་ནང་དུ་གསལ་བོར་གཏན་འཁེལ་བ་ལྟར། ཞིབ་དཔྱོད་ལས་ཁུངས་ཀྱིས་རྒྱལ་ཁབ་བདེ་འཇགས་ལས་ཁུངས་ཀྱི་བརྩད་གཅོད་མཇུག་འབྲས་ཀྱི་དཔང་རྟགས་འཐུས་ཚང་མིན་པར་བསམ་ན་ཡང་བསྐྱར་བདེ་འཇགས་ལས་ཁུངས་ལ་ཐེངས་གཅིག་མངགས་ནས་བརྩད་གཅོད་བྱེད་དུ་འཇུག་པའམ་ཡང་ན་ཉེས་འཛུགས་ཀྱི་དཔང་རྟགས་མི་ཚང་བས་ཞུ་གཏུག་མི་བྱེད་པའི་ཐག་གཅོད་བྱེད་ཆོག
གཤམ་གྱི་ཐ་སྙད་དག་ནི་ཉེས་དོན་གཏུག་བཤེར་་སྐབས་སུ་རྒྱུན་ཏུ་བཀོལ་སྤྱོད་བྱེད་པའི་ཐ་སྙད་དང་བརྡ་ཆད་རྒྱ་ཡིག་ནས་བོད་ཡིག་ལ་བསྒྱུར་བ་ཡིན། མཁྱེན་ལྡན་གྱི་གཟིགས་མཁན་རྣམས་ལ་ཐ་སྙད་དང་བརྡ་ཆད་སྤུས་ལེགས་ཡོད་ན་འདི་རུ་འགོད་པར་འཚལ། ང་ཚོས་ཐ་སྙད་གང་ལེགས་འཚོལ་བསྡུད་བྱས་ནས་རྗེས་སུ་ཚད་མར་འཛིན་པའི་ཐ་སྙད་གཏན་འཁེལ་བྱ་ཆོག ཐ་སྙད་དང་འགྲེལ་ལ་གོ་འཛོལ་སོགས་ཀྱི་ནོར་འཁྲུལ་ཡོད་ན་མཛུབ་སྟོན་གནང་བར་མཁྱེན། བཀག་ཉར། སྤྱི་བདེ་དང་ཞིབ་དཔྱོད་ལས་ཁང་གིས་བྱས་ཉེས་བྱེད་བཞིན་པའམ་དོགས་གཞི་ཡོད་པའི་ཉེས་དོགས་མི་སྣར་ངེས་ཅན་གྱི་ཁྲིམས་ཀྱི་ཉེན་ཁ་ཡོད་པའི་ཆ་རྐྱེན་འོག་འཕྲལ་དུ་བཟུང་བཀྱིག་བྱས་ནས་འདྲི་གཅོད་བྱེད་པའི་ཐབས་ཚུལ། 拘留 བརྡ་བསྐྱལ། ཁྲིམས་འཛིན་ལས་ཁང་གིས་ཐབས་ལམ་ངེས་ཅན་བརྒྱུད་ནས་གྱོད་འབྲེལ་གཞུང་ཡིག་འབྲེལ་ཐོགས་མི་སྣའི་ལག་ཏུ་སོན་པར་བྱེད་པ་ཞིག་ལ་གོ 送达 གྱོད་གཞི་དང་ལེན། སྤྱི་བདེ་དང་ཁྲིམས་འཛིན་ལས་ཁུངས་ཀྱིས་མི་བདག་གི་ཞུ་གཏུག་དང་ཉེས་དོགས་པའི་མགོ་འདོགས་སོགས་ལ་བརྟག་དཔྱད་བྱས་རྗེས་གྱོད་གཞི་དང་ལེན་བྱས་ཏེ་བརྩད་གཅོད་དང་ཁྲིམས་གཅོད་བྱེད་མིན་སོགས་ཐག་གཅོད་པའི་བརྒྱུད་རིམ་ཞིག 立案
༡༩༨༧ལོར་སྐབས་བཞི་བའི་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་གྱི་ཐེངས་ལྔ་བའི་གྲོས་ཚོགས་ཐོག་ཏུ་གྲོས་ཆོད་བྱུང་བའི་བོད་སྐད་ཡིག་བཀོད་སྤྱོད་ཐད་ཀྱི་ཡུལ་ཁྲིམས་ཚོད་ལྟ་མ་དེ་༢༠༠༢ལོར་སྐབས་བདུན་པའི་བོད་རང་སྐྱོང་ལྗོངས་ཀྱི་མི་དམངས་ཚོགས་ཆེན་ཐེངས་ལྔ་བའི་གྲོས་ཚོགས་ཐོག་བཟོ་བཅོས་བརྒྱབ་ཡོད་པ་དང་། བཟོ་བཅོས་སྔ་གཞུག་གི་ཡུལ་ཁྲིམས་གསར་རྙིང་གཉིས་ཤན་སྦྱར་བྱས་ནས་གཤམ་དུ་བཞག་ཡོད། ཡུལ་ཁྲིམས་རྙིང་བ་ཡི་གེ་ལྗང་ཁུས་མཚན་པ་དང་གསར་བ་ནག་པོས་བྲིས་ཡོད་པ་དེ་ཀློག་མཁན་རྣམས་ཀྱིས་བོད་ཀྱི་སྐད་ཡིག་གི་ཁྲིམས་བཟོའི་གནས་བབ་ལ་ཤེས་ཚོར་བྱུང་ཆེད་དང་མུ་མཐུད་ནས་བོད་ས་ཕྱོགས་སོ་སོའི་སྐད་ཡིག་གི་ཡུལ་ཁྲིམས་དང་ཁྲིམས་བཟོའི་ཆུ་ཚད་སོགས་སྤུས་ལེགས་གཏོང་བའི་ཐད་ལ་བློ་དང་བཀོད་པ་བསམ་ཚུལ་སོགས་གནང་བའི་ཆེད་དུ་སྤེལ་བ་ཡིན། ཕྱོགས་མང་བོ་ཞིག་ནས་ང་ཚོའི་ཡུལ་ཁྲིམས་དེ་ས་གནས་ཁྲིམས་བཟོ་བ་དང་ས་གནས་སྲིད་གཞུང་སོགས་ཀྱིས་རྒྱལ་ཁབ་ཀྱི་སྤྱི་ཁྲིམས་ལ་ཁ་གཡར་ནས་ཐོ་འཚམས་བྱས་དང་བྱེད་བཞིན་པའི་གནས་ཚུལ་ལ་ཁྲིམས་དང་མཐུན་པར་གདོང་ལེན་བྱེད་སྟངས་ཀྱི་སྐོར་ལ་དོ་སྣང་བྱེད་དགོས། ༢༠༠༧ལོར་ཞིང་གཤེགས་བློ་མཐུན་བཀྲ་ཤིས་ཚེ་རིང་གིས་བོད་རང་སྐྱོང་ལྗོངས་ཀྱི་ཁྲིམས་བཟོ་བ་ཡོངས་དང་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་གནད་ཡོད་ལས་ཁང་སོགས་ལ་སྙན་ཞུ་ཞིག་ཕུལ་ནས་༢༠༠༢ལོའི་རང་སྐྱོང་ལྗོངས་ཀྱི་སྐད་ཡིག་ཡུལ་ཁྲིམས་བཟོ་བཅོས་གསར་བ་དེས་རྩ་ཁྲིམས་དང་མི་རིགས་རང་སྐྱོང་གི་ཁྲིམས་ལུགས་སོགས་ཀྱིས་བོད་ཀྱི་སྐད་ཡིག་ལ་སྤྲད་པའི་བཀོད་སྤྱོད་ཀྱི་དབང་ཐང་ལ་གནོད་འཚེ་ཚབས་ཆེན་བཟོས་ཡོད་པས་སྐད་ཡིག་སྐོར་གྱི་ཡུལ་ཁྲིམས་གསར་བ་དེར་ཡང་བསྐྱར་བཟོ་བཅོས་བྱེད་དགོས་བའི་འབོད་བསྐུལ་ཤུགས་དྲག་གནང་བས། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གིས་ཁོང་གི་འབོད་སྐུལ་གྱི་སྐོར་ལ་གོང་རིམ་པས་བཀའ་ལྟར་བོད་ཡིག་ཆེད་མཁས་མི་སྣ་བསྐངས་ཏེ་༢༠༠༧ལོའི་ཟླ་༧པའི་ཚེས་༧དང་ཚེས་༨བཅས་ཉིན་གཉིས་རིང་ལ་པེ་ཅིན་ནས་བཀྲ་ཤིས་ཚེ་རིང་གི་བསམ་འཆར་ལ་གྲོས་བསྡུར་བྱས་མཐར་ཁོང་གི་བསམ་འཆར་གནས་ལུགས་དང་མཐུན་ཞིང་བོད་རང་སྐྱོང་ལྗོངས་ཀྱི་སྐད་ཡིག་གི་ཡུལ་ཁྲིམས་གསར་བ་དེས་རྩ་ཁྲིམས་དང་མི་རིགས་ས་གནས་རང་སྐྱོང་གི་དགོངས་པ་དང་འགལ་ནས་བོད་ཡིག་བོད་ཀྱི་ས་ཐོག་ནས་བཀོད་སྤྱོད་བྱེད་པར་ཚད་བཟུང་བ་དང་བཀག་བསྡོམས་བྱས་བ་དེ་ཁྲིམས་འགལ་ཡིན་པས་བཟོ་བཅོས་བྱེད་དགོས་ཞེས་བློ་མཐུན་བཀྲ་ཤིས་ཚེ་རིང་གི་བསམ་འཆར་ལ་རྒྱབ་སྐྱོར་བྱས་ཡོད། བོད་ཡིག་ཆེད་མཁས་བ་རྣམས་ཀྱི་རྒྱབ་སྐྱོར་ཡི་གེ་ཐེངས་རྗེས་མའི་ལེའུ་ཚན་ནང་དུ་སྤེལ་རྒྱུ་ཡིན།
© 2018 — Powered by WordPress
Theme by Anders Noren — Up ↑


c: text/html

text:
༧གོང་ས་མཆོག་གིས་“འདུ་འཛོམས་འདི་འདྲ་པོ་ཇེ་མང་དུ་བཏང་ནས་ང་ཚོའི་ལས་ཀ་ངེས་པར་དུ་མུ་མཐུད་ནས་འཁྲུག་ཆ་དོད་དུ་གཏོང་དགོས་ཀྱི་འདུག མི་འདི་གཉིས་ལ་(ཟམ་གདོང་རིན་པོ་ཆེ་དང་སྲིད་སྐྱོང་བློ་བཟང་སེང་གེ་)ངོས་རང་ཡིད་ཆེས་ཆ་ཚང་བ་ཡོད། དེར་བརྟེན་ཁྱེད་རང་ཚོ་སྒེར་དང་གཞུང་གི་ཕྱོགས་ནས་འགྲིག་ན། ཁོང་གཉིས་གང་རུང་ཞིག་ངོས་རང་མི་སྒེར་གྱི་ཚབ་ཏུ་མཉམ་ཞུགས་གནང་ཆོག་གི་རེད།”ཅེས་གསུངས་སོང་།
ཟླ་འདིའི་ཕྱི་ཚེས་༦ ཉིན་གྱི་སྔ་དྲོ་ཆུ་ཚོད་༩ པའི་ཐོག་དྷ་ས་མེག་གྷན་དགའ་ལྡན་ཕོ་བྲང་ནང་། ཨ་རིར་རྟེན་གཞི་བྱས་པའི་ཞི་བདེའི་བསྟི་གནས་ཁང་གི་གོ་སྒྲིག་འོག རྩོད་རྙོག་ཅན་གྱི་རྒྱལ་ཁབ་༡༢ ནས་འབྱོར་བའི་ན་གཞོན་འགོ་ཁྲིད་ཉི་ཤུ་རྩ་ལྔ་༧གོང་ས་མཆོག་གི་སྤྱན་སྔར་བཅར་ཏེ། སོ་སོའི་ཉམས་མྱོང་དང་སྦྲེལ་ནས་རྒྱལ་ཁབ་ཀྱི་རྩོད་རྙོག་དང་། སྐྱབས་བཅོལ་གྱི་དཀའ་སྡུག བུད་མེད་ནུས་སྟོབས་སོགས་འཛམ་གླིང་གི་དཀའ་ངལ་སྣ་ཚོགས་པའི་སྐོར་ལ་དྲི་བ་དྲིས་ལན་གནང་སོང་ལ། ལྷན་ཚོགས་ཐོག་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་དང་། བཀའ་བློན་ཁྲི་ཟུར་ཟམ་གདོང་རིན་པོ་ཆེ་གཉིས་ཀྱང་ཕེབས་འདུག
ད་ཐེངས་ཀྱི་གཞོན་སྐྱེས་འགོ་ཁྲིད་ལྷན་ཚོགས་ཐེངས་གཉིས་པ་འདི་ནི་དྷ་ས་དགའ་ལྡན་ཕོ་བྲང་དུ་ཉིན་གཉིས་རིང་སྔ་དྲོའི་ཆུ་ཚོད་༩ པ་ནས་ཉིན་གུང་གསོལ་ཚིགས་བར་འཚོགས་བཞིན་འདུག་ལ། ལྷན་ཚོགས་འདིའི་ནང་འབྱོར་བའི་ན་གཞོན་འགོ་ཁྲིད་རྣམས་ནི་ཨབ་གྷ་ནི་སི་ཐན་དང་། སི་རི་ཡ། འབར་མ། ཝེ་ཏི་ནམ། སིང་གྷ་ལ། སུ་ཌན། ནེ་ཇེ་རི་ཡ། ཨི་རག ཀོ་ལོམ་བྷི་ཡ། ཨ་རི། ཋི་ནི་ཤི་ཡ། ཨ་རབ་ཨེར་མེ་མཉམ་འབྲེལ་རྒྱལ་ཁབ་བཅས་ཡིན་འདུག
ཐོག་མར་༧གོང་ས་མཆོག་གིས་འཛམ་གླིང་གི་མི་ཕན་ཚུན་བར་ཁ་དོག་དང་། བཟོ་དབྱིབས་སོགས་མི་འདྲ་བ་ཡོད་ཀྱང་དེ་དག་ནི་རིམ་པ་གཉིས་པ་དེ་ཡིན་ཞིང་། གཞི་རྩའི་འགྲོ་བ་མི་ཡིན་པར་གཅིག་མཚུངས་ཡིན་སྟབས། འཛམ་གླིང་འདི་བྱམས་བརྩེ་རང་བཞིན་ཅན་ཞིག་ཡོང་དགོས་ཀྱང་། མི་རིགས་དང་། རྒྱལ་ཁབ། ཆོས་དད། ཆབ་སྲིད་སོགས་མི་འདྲ་བ་ལ་ནན་ཏན་བྱེད་པ་བརྟེན་ནས་དཀའ་ངལ་མང་དུ་ཕྱིན་ཏེ། སྡུག་བསྔལ་ང་རང་ཚོ་རང་གིས་མྱོང་དགོས་ཀྱི་ཡོད་སྐོར་དང་སྦྲགས་ན་གཞོན་འགོ་ཁྲིད་རྣམས་ལ་གསུངས་དོན་དུ། “ཁྱོད་རང་ཚོའི་ལས་ཀ་ངེས་པར་དུ་རྒྱ་ཆེ་རུ་དང་། འཁྲུག་ཆ་དོད་དུ་གཏོང་དགོས་རེད། ངོས་རང་ད་ལྟ་ལོ་༨༢ རེད། ལོ་སྔོན་མ་ནས་བཟུང་དཀའ་ལས་ཁག་པའི་ཚོར་བ་དེ་ཤིན་ཏུ་ནས་ཆེ་རུ་སོང་འདུག ཁྱོད་རང་ཚོས་གླིང་ཆེན་འདྲ་མིན་དང་རྒྱལ་ཁབ་སྣ་ཚོགས་སུ་ལས་འགུལ་མང་བ་སྤེལ་དགོས་ཀྱི་འདུག ངོས་རང་གཅིག་བྱས་ན་ལས་འགུལ་ནང་ཞུགས་ཀྱི་མ་རེད། དེར་བརྟེན་ངོས་རང་ཡིད་ཆེས་འཕེར་སའི་གྲོགས་པོ་གཉིས་འདིར་ཁྲིད་ཡོད། ཕྱི་ལོ་༢༠༠༡ ནས་བཟུང་ངོས་རང་ཆབ་སྲིད་ཀྱི་ལས་འགན་ནས་ཕྱེད་རྒན་ཡོལ་ཞུས་ནས་བཟུང་། མཁས་དབང་ཟམ་གདོང་རིན་པོ་ཆེས་ལོ་༡༠ རིང་འགན་འཁུར་གནང་བ་རེད། དེ་རྗེས་ཕྱི་ལོ་༢༠༡༡ ལོར་ཁོང་(སྲིད་སྐྱོང་བློ་བཟང་སེང་གེ་)འོས་འདེམས་བྱུང་བ་རེད། སྐབས་དེ་ནས་བཟུང་ངོས་རང་ཆབ་སྲིད་ཀྱི་འོས་འགན་ཐོག་ནས་རྒན་ཡོལ་ཆ་ཚང་བ་ཞུས་པ་རེད། ཁོང་གཉིས་ཀྱིས་ངའི་བསམ་བློ་ཤེས་ཀྱི་ཡོད་རེད། འདུ་འཛོམས་འདི་འདྲ་པོ་ཇེ་མང་དུ་བཏང་ནས་ང་ཚོའི་ལས་ཀ་ངེས་པར་དུ་མུ་མཐུད་ནས་འཁྲུག་ཆ་དོད་དུ་གཏོང་དགོས་ཀྱི་འདུག མི་འདི་གཉིས་ལ་(ཟམ་གདོང་རིན་པོ་ཆེ་དང་སྲིད་སྐྱོང་བློ་བཟང་སེང་གེ་)ངོས་རང་ཡིད་ཆེས་ཆ་ཚང་བ་ཡོད། དེར་བརྟེན་ཁྱེད་རང་ཚོ་སྒེར་དང་གཞུང་གི་ཕྱོགས་ནས་འགྲིག་ན། ཁོང་གཉིས་གང་རུང་ཞིག་ངོས་རང་མི་སྒེར་གྱི་ཚབ་ཏུ་མཉམ་ཞུགས་གནང་ཆོག་གི་རེད།”ཅེས་དང་། “འདས་པའི་ལོ་ངོ་༣༠ ལྷག་རིང་ངོས་ཀྱིས་ཚན་རིག་པ་དང་ལྷན་བགྲོ་གླེང་སོགས་བྱས་ཡོད། ངོས་ནས་ཀྱང་ནམ་རྒྱུན་ངོས་རང་ཕྱེད་ཀ་ནང་པའི་དགེ་སློང་ཞིག་དང་ཕྱེད་ཀ་ཚན་རིག་པ་ཡིན་ཞེས་བརྗོད་བཞིན་ཡོད། ངོས་ཀྱི་ཚན་རིག་པ་གཞན་ལྟར་བརྟག་དཔྱད་ཁང་ནང་ཚོད་ལྟའི་ལས་ཀ་བྱེད་ཀྱི་མེད་རུང་། ཕན་ཚུན་གོ་བསྡུར་བྱས་ནས་འགྲོ་ཡི་ཡོད། ད་ཆ་ཚན་རིག་པ་ཚོས་གཞི་རྩའི་མིའི་ལྷན་སྐྱེས་ཀྱི་རང་བཞིན་བྱམས་བརྩེ་ལྡན་པ་ཡིན་པའི་ར་སྤྲོད་ཐུབ་ཡོད། རྙོག་དྲ་བཟོ་མཁན་དང་མཐའ་ན་མི་གསོད་མཁན་ཚོའང་ཐོག་མར་ཨ་མའི་མངལ་ལས་སྐྱེས་པ་ཤ་སྟག་རེད། ཁོང་ཚོའང་ཨ་མའི་བྱམས་བརྩེའི་འོག་ནས་ཚར་ལོང་བྱུང་ཡོད། ཨ་མའི་བྱམས་བརྩེ་མེད་ན་འཚོ་ཐུབ་རྒྱུ་མ་རེད།”ཅེས་དང་། དཀའ་རྙོག་འདིའི་རིགས་སེལ་བར་དུས་ཚོད་འགོར་ངེས་ཀྱང་། དེ་སེལ་ཐབས་སུ་ཤེས་ཡོན་སློབ་གསོ་སྤྲད་དགོས་སྐོར་སོགས་གསུངས་སོང་། །
གསར་འགོད་པ་བཀྲ་ཤིས་དོན་གྲུབ།

robotstxt: allowed

filter: keep


text:
ས་སྐྱའི་མཐོ་སློབ་དབུ་བརྙེས་ནས་ལོ་ཉེར་ལྔ་འཁོར་བའི་དུས་དྲན་སྐབས་གནང་བའི་གསུང་བཤད།
༄༅། །གང་གིས་ཐུགས་བརྩེ་ཉེར་བཟུང་ནས།།
ལྟ་བ་ཐམས་ཅད་སྤང་བའི་ཕྱིར།།
དམ་པའི་ཆོས་ནི་སྟོན་མཛད་པ།།
གཽ་ཏམ་དེ་ལ་ཕྱག་འཚལ་ལོ།།གུས་བཀུར་དང་དད་པའི་ཡུལ་དུ་གྱུར་པའི་ྋསྐྱབས་མགོན་གདུང་སྲས་རིན་པོ་ཆེ་རྣམ་གཉིས་ཀྱིས་གཙོ་བྱས་པའི་དགེ་འདུན་པ་རྣམ་པ་ཚོ་དང༌། འདི་གའི་ས་སྐྱ་མཐོ་སློབ་ཀྱི་དབུ་འཛིན་མཁན་རིན་པོ་ཆེ་མིག་དམར་ཚེ་རིང་ལགས། ཁོང་གི་ཕྱག་རོགས་མཁན་པོ་དང༌། དགེ་རྒན་རྣམ་པ། དེ་ག་ནང་བཞིན་དེཧརཱདཱུན་ཁོངས་ཀྱི་ས་གནས་འགོ་འཛིན་དང༌། གཞན་ཡང་མང་གཙོ་ཚོགས་པ་ནས་ཕེབས་པའི་ཚོགས་མི་ཚང་མ། དུས་ཚོད་རིང་པོ་གཅིག་གི་རྗེས་ལ་ས་སྐྱ་མཐོ་སློབ་འདིར་དངོས་སུ་སླེབས་ཐུབ་པ་བྱུང་བ་འདིར་ང་རང་ཞེ་དྲགས་དགའ་པོ་བྱུང༌། གང་ཡིན་ཟེར་ན་ས་སྐྱ་མཐོ་སློབ་ཀྱི་སྐོར་ལ་སྔོན་མ་ནས་མང་པོ་གོ་བསྡད་ཀྱི་ཡོད་རེད། དངོས་གནས་མཐོ་སློབ་ཡག་པོ་གཅིག་ཡོད་པའི་མཚན་སྙན་དང༌། མཁན་པོ་ཞེ་དྲགས་ཀྱི་གྲགས་ཅན་དེ་ཚོས་དབུ་འཛུགས་གནང་ནས་འཆད་ཉན་གནང་བ་ཡིན་ཙང༌། དཔལ་ལྡན་ས་སྐྱ་པའི་ཐུན་མོང་མ་ཡིན་པའི་བཤད་གྲྭའི་རྒྱུན་སྐྱོང་སྟངས་དེ་ད་ལྟ་ཡག་པོ་གཅིག་ཆགས་ཀྱི་རེད་བསམས་ཏེ་ང་རང་ཚོས་རྗེས་སུ་ཡི་རངས་ཡོང་གི་ཡོད་རེད་ལ། དགའ་པོ་ཡོང་བསྡད་ཀྱི་ཡོད་རེད། ལྷག་པར་དུ་འདི་ནས་ཐོན་པ་མང་པོ་ཕྱོགས་གཞན་དུ་སློབ་ཁྲིད་གནང་ཁར་ཕེབས་ཀྱི་ཡོད་རེད། ཝཱ་རཱ་ཎ་སཱི་མཐོ་རིམ་སློབ་གྲྭའི་ནང་ལ་ཡང་འདི་ནས་ཐོན་པ་དེ་འདྲ་ང་ཚོས་འཚོལ་སྒྲུབ་བྱེད་བསྡད་ཀྱི་ཡོད་རེད། དེ་འདྲའི་དབང་གིས་བསམ་བློའི་ནང་ནས་ས་སྐྱ་མཐོ་སློབ་དང་ཐག་ཉེ་པོ་ཞིག་ཡོད་པ་ཡིན་ནའང༌། དངོས་སུ་རང་གཟུགས་པོའི་ཐོག་ནས་འདིར་བཅར་རྒྱུ་བྱུང་ཡོད་མ་རེད།
སྐབས་སྔ་ཕྱི་ཁ་ཤས་གཅིག་ལ་འདིར་ཡོང་རྒྱུའི་རྐྱེན་དེ་འདྲ་འཕྲད་སོང་སྟེ། ཡོང་ཐུབ་ཡོད་མ་རེད། སྔོན་གྱི་ཆ་ལ་ཆ་བཞག་པ་ཡིན་ནའང་འདིར་ཆོས་མངོན་པའི་སྐོར་ལ་བགྲོ་གླེང་ཚོགས་འདུ་གནང་དུས། དང་ཐོག་ནས་ང་ལ་མགྲོན་ཤོག་འབྱོར་བྱུང༌། དེའི་སྐབས་ལས་དོན་གཞན་པ་མང་པོ་ཞིག་གིས་བར་དུ་བཅད་པའི་དབང་གིས་བཅར་རྒྱུ་བྱུང་མ་སོང༌། ད་རེས་བདེ་སྐྱིད་གླིང་ལ་མང་གཙོ་ཚོགས་པའི་མགྲོན་ཤོག་གི་ཐོག་ལ་ཡོང་དུས་ཐོག་མའི་ཆ་ལ་འདི་བར་སླེབས་ཀྱི་རེད་བསམ་པ་དྲན་མ་བྱུང་སྟེ། ཁ་སང་འདིར་སླེབས་པའི་རྗེས་ལ་ཉིན་གསུམ་གྱི་ལས་རིམ་འདི། ག་ས་ག་ལ་བཀྲམ་བྱས། འདིར་ཡང་ལས་རིམ་གཅིག་བཟོས་འདུག འདི་ལ་ང་ཞེ་དྲགས་འདོད་བློ་ཚིམས་པོ་བྱུང༌། ད་ལྟ་ཁྱེད་རང་ཚོ་ཚང་མ་མཇལ་ཐུབ་པ་དང༌། བཀའ་མོལ་ཞུ་རྒྱུའི་གོ་སྐབས་གནང་བ་འདི་ལ་བཀའ་དྲིན་རྗེས་དྲན་ཞུ་རྒྱུ་ཡིན། ང་བོད་མི་མང་སྤྱི་འཐུས་ཚོགས་གཙོའི་མིང་ཐོག་ནས་བཅར་བ་རེད། དེ་འདྲ་ཡིན་ཙང་ངས་དང་པོ་བཙན་བྱོལ་གཞུང་གི་ངོས་ནས། བོད་མི་མང་སྤྱི་འཐུས་ལྷན་ཚོགས་ཀྱི་ངོས་ནས། ང་རང་གི་ངོས་ནས་འདིར་བཞུགས་པའི་བླ་གྲྭ་དགེ་འདུན་ཡོངས་རྫོགས་ལ་གུས་ཞབས་ཆེན་པོའི་ཐོག་ནས་འཚམས་འདྲི་དང་བཀྲ་ཤིས་བདེ་ལེགས་ཞུ་རྒྱུ་ཡིན། རབ་བྱུང་གི་སྡེ། ལྷག་པར་དུ་ཡང་སྲོལ་རྒྱུན་གྱི་ཐོག་ནས་སློབ་གཉེར་གནང་མཁན་བཤད་གྲྭ་བ་དེ་ཚོའི་ནང་ལ་ང་ཚོ་ཆབ་སྲིད་ཀྱི་ལས་ཀ་བྱེད་མཁན་ཚོས་སྐད་ཆ་བཤད་རྒྱུ་ཞེ་དྲགས་མང་པོ་ཞིག་ཡོད་མ་རེད། ང་ལ་བཤད་རྒྱུའི་འདོད་པ་ཡང་མེད། ང་རང་གི་རྒྱུན་དུ་བསམ་བློ་གཏོང་སྟངས་དང་ལྟ་བ་འཁྱེར་སྟངས་དེ་འདྲ་ཞིག་ཡིན། དགེ་འདུན་པ་ཚོས་ཀློག་པ་ཐོས་བསམ་དང་སྤོང་བ་བསམ་གཏན་གྱི་བྱ་བ་བྱེད་རྒྱུ་དེ་ག་རང་གལ་ཆེ་ཤོས་ཤིག་ལ་བརྩི་དགོས་ཀྱི་རེད། སྟོན་པ་ཐུགས་རྗེ་ཅན་གྱི་བསྟན་པ་ལ་ཞུགས་ནས་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་གང་ཟག་དེ་ཚོ་ལ་ལས་སུ་བྱ་བ་གཉིས་མ་གཏོགས་གང་ཡང་ཡོད་མ་རེད། བྱབྱརབ་ཏུ་བྱུང་བ་རྣམས་ཀྱི་བྱ་བ་ལ་གཉིས་ཏེ། ཀློག་པ་ཐོས་བསམ་དང་སྤོང་བ་བསམ་གཏན་ནོ།།བྱབྱ ཞེས་གསུངས་ནས་ཐག་ཆོད་པ་ཡིན་ཙང༌། ཀློག་པ་ཐོས་བསམ་དང་སྤོང་བ་བསམ་གཏན་ལས་ལྷག་པའི་ཆབ་སྲིད་ཀྱི་ལས་ཀ་ཡིན་ནའང་དེ་ལས་གལ་ཆེ་བ་བྱེད་རྒྱུ་ཡོད་མ་རེད་བསམ་དྲན་བསྡད་ཀྱི་འདུག ནམ་རྒྱུན་ནས་གདན་ས་ཆེན་པོ་རྣམས་དང༌། ཆོས་སྡེ་ཁག་གི་ནང་ཆབ་སྲིད་ཀྱི་ལས་འགན་རྐང་བཞེས་ནས་རྔམ་སྟོན་ཁྲོམ་སྐོར་ཟེར་རྒྱུ་ལ་སོགས་པ་དེ་ཚོའི་ནང་ཕེབས་རྒྱུ་དང༌། ཚོགས་པ་གཅིག་གི་ནང་འཛུལ་རྒྱུ་དེ་ཚོ་ལ་ངས་ནམ་ཡང་རྒྱབ་སྐྱོར་ཞུ་གི་མེད།
རབ་བྱུང་ཚོ་ལ་ཆབ་སྲིད་ཀྱི་ལས་ཀ་རྩ་བ་ནས་ཡོད་མ་རེད་ཅེས་ངས་ཞུ་གི་མེད། རབ་བྱུང་ཚོ་ལ་ཆབ་སྲིད་ཀྱི་ལས་འགན་ངེས་པར་དུ་ཡོད་རེད། ཡིན་ནའང་ཆབ་སྲིད་ཀྱི་ལས་འགན་དེ་བསྒྲུབ་རྒྱུའི་ལམ་ཁ་མང་པོ་ཡོད་རེད། ཡིན་གཅིག་མིན་གཅིག་ཚོགས་པ་སྐྱིད་སྡུག་གཅིག་གི་ནང་འཛུལ་དགོས་རྒྱུ་དང༌། སྲིད་དོན་ནང་དངོས་སུ་ཕྱག་བཞེས་གནང་ནས་འགྲོ་དགོས་པའི་གནས་སྟངས་གཅིག་ཡོད་མ་རེད་བསམ་དྲན་བསྡད་ཀྱི་ཡོད། གང་ཟག་ཕལ་པ་ཁྱིམ་པ་དེ་ཚོས་སྲིད་དོན་བྱས་པ་ལས་ལྷག་ཙམ་ཞིག་ང་ཚོ་རབ་བྱུང་བ་ཚོས་གནས་སྐབས་ཆབ་སྲིད་ཀྱི་ལས་དོན་སྒྲུབ་པ་དང༌། དེ་ལ་བརྟེན་ནས་མཐར་ཐུག་མངོན་མཐོ་དང་ངེས་ལེགས་ཀྱི་ལམ་བཟང་ཡང་འགྲུབ་རྒྱུ་དེ་འདྲ་གཉིས་ཆ་ཡོད་པའི་སྲིད་དོན་ཡང་དག་པ་ཞིག་གནང་རྒྱུ་ཡོད་རེད་བསམ་དྲན་བསྡད་ཀྱི་འདུག དེ་འདྲ་ཡིན་ཙང་ང་ཚོ་བཙན་བྱོལ་བོད་མིའི་སྤྱི་ཚོགས་ཀྱི་ནང་རབ་ཏུ་བྱུང་བ་ཚོས་སྲིད་དོན་ལ་ཕྱག་བཞེས་གནང་རྒྱུའི་ས་མཚམས་འདྲ་པོ་འདི་སྤྱི་འཐུས་འོས་འདེམས་བྱེད་རྒྱུ་དང༌། མང་མོས་ཐག་གཅོད་འོས་བསྡུ་ལ་སོགས་པ་དེ་ཚོའི་ནང་ལ་དགོངས་པ་ཡག་པོ་བཞེས་ཏེ་འོས་ཤོག་བླུག་རྒྱུ་དེ་རེད། སྤྱིར་བཏང་ཡུལ་མི་ཞིག་ཡིན་པའི་ཆ་ནས་ཕྱག་བཞེས་གནང་དགོས་རྒྱུ་གཅིག་ལ། རིམ་པ་གཉིས་པ་དེ་སྤྱི་ཚོགས་ཤིག་གི་ནང་ལ་ཆབ་སྲིད་ཀྱི་བསམ་བློ་སྤེལ་ཐུབ་པ་གནང་རྒྱུ་དེ་རབ་བྱུང་ཚོས་གནང་རྒྱུའི་ཆབ་སྲིད་ཀྱི་ལས་འགན་གཙོ་བོ་དེ་ཡིན་པ་རེད་བསམ་བསྡད་ཀྱི་ཡོད།
བསམ་ཚུལ་སྤེལ་བ་ཟེར་རྒྱུ་དེ་ད་རིང་སང་ཉིན་སྲིད་དོན་ཚན་རིག་པ་ཚོས་ Public Opinion ཟེར་བཤད་སྡོད་རྒྱུ་དེ་ལ་ངས་ལབ་སྡོད་ཀྱི་ཡོད། ནུབ་ཕྱོགས་པ་ཡིན་ན་མང་ཚོགས་ཀྱི་བསམ་བློ་བཟོ་མཁན་དེ་སྲིད་དོན་གྱི་ཚོགས་པ་མ་གཏོགས་གཞན་དག་མེད་པ་རེད། ང་རང་ཚོ་ལ་སྟོན་པ་འཇིག་རྟེན་དུ་བྱོན་པ་ནས་བཟུང་ལོ་རྒྱུས་ཀྱི་ནང་ཕྱི་བལྟས་སློག་ནས་ལྟ་གི་ཡིན་ན། མང་ཚོགས་ཀྱི་ནང་ལ་ཆབ་སྲིད་ཀྱི་བསམ་ཚུལ་ཡང་དག་པ་གཅིག་བཟོ་བའི་ལས་དོན་ཐོག་ལ་རབ་ཏུ་བྱུང་བ་ཚོས་ཕྱག་བཞེས་ཤུགས་ཆེན་པོ་གནང་ཡོད་རེད།
དེ་ལ་བརྟེན་ནས་ཕན་གནོད་བྱུང་བསྡད་ཡོད་རེད། དེ་འདྲའི་རྒྱུ་མཚན་གྱིས་བོད་ཀྱི་ནང་ལ་ཡང་དགོན་སྡེ་ཁག་དེ་ཚོ་ཤུགས་མ་ཐུབ་ཀྱིས་ཆབ་སྲིད་ཀྱི་ནང་འབྲེལ་བ་ཆགས་རྒྱུ་དེ་མང་ཚོགས་ཀྱི་བསམ་བློའི་ཁ་ཕྱོགས་དེ་བླ་མ་གྲྭ་པ་ཚོས་ཤུགས་ཆེན་པོ་བསྒྱུར་ཐུབ་ཀྱི་ཡོད་པ་ཡིན་ཙང་དེ་འདྲའི་རྒྱུ་མཚན་གྱིས་དགེ་འདུན་གྱི་སྡེ་ཆབ་སྲིད་ཀྱི་ནང་འབྲེལ་ལམ་ཕྱིས་སུ་མང་པོ་ཞིག་ཆགས་ཡོང་རྒྱུ་གཅིག་ཆགས་ཡོད་རེད་བསམ་དྲན་བསྡད་ཀྱི་ཡོད། དེ་འདྲ་ཡིན་ཙང་ངས་གྲྭ་པ་ཚོ་མཇལ་དུས་སྤྱིར་བཏང་སྤྱི་ཚོགས་ནང་བཤད་བསྡད་པ་ནང་བཞིན་ཆབ་སྲིད་དང་འབྲེལ་བའི་སྐད་ཆ་དེ་འདྲ་བཤད་མ་དགོས་པ་གཙོ་འདོན་བྱེད་བསྡད་ཀྱི་ཡོད། དེ་བཤད་མ་དགོས་པ་གཙོ་དོན་བྱེད་དུས་སྐད་ཆ་བཤད་རྒྱུ་ཉུང་ཉུང་ཆགས་འགྲོ་གི་ཡོད་རེད། ཆོས་ཀྱི་སྐད་ཆ་བཤད་རྒྱུ་ལ་ནི་ང་ལ་འོས་བབས་དང་ཐོབ་ཐང་འདི་འདྲ་གང་ཡང་ཡོད་མ་རེད། བྱས་ཙང་གྲྭ་པ་ཚོའི་ནང་སྐད་ཆ་བཤད་རྒྱུ་དེ་དང༌། ལྷག་པར་དུ་དགོན་པ་ཚོའི་ནང་སྐད་ཆ་བཤད་རྒྱུ་དེ་ལ་ང་འཚེར་པོ་ཡོང་གི་འདུག ཡིན་ནའང་ས་སྐྱ་མཐོ་སློབ་འདི་དངོས་གནས་ཟུར་དུ་བཀར་བའི་དགོན་པ་རྐྱང་རྐྱང་གང་ཡང་མ་རེད། བཤད་གྲྭ་འདི་དེང་རབས་ནང་བཞིན་བྱས་ནས་ College ཟེར་ནས་མིང་བཏགས་ཡོད་པ་ཡིན་ཙང་དེ་འདྲའི་ནང་སྐད་ཆ་བཤད་རྒྱུ་དེ་ཏོག་ཙམ་སྟབས་བདེ་བ་འདུག་མ་གཏོགས། དངོས་གནས་ཆོས་སྡེ་ཁག་རང་གི་ནང་ལ་སྐད་ཆ་བཤད་རྒྱུ་དེ། ང་ཚོ་ནམ་རྒྱུན་ལས་ཀ་བྱེད་རྒྱུ་མང་ཆེ་བ་ཆབ་སྲིད་ཀྱི་ངོ་བོ་གཅིག་གི་ནང་ལ་འཛུལ་བསྡད་པ་ཡིན་ཙང༌། ཐེག་པ་གསུམ་དང་རྒྱུད་སྡེ་བཞིས་བསྡུས་པའི་ལུང་རྟོགས་ཀྱི་ཆོས་ཚུལ་རིམ་པའི་ཐོག་ལ་བཤད་རྒྱུའི་ཐོབ་ཐང་དང་འོས་བབས་འདི་ཡོང་གི་ཡོད་མ་རེད། གྲྭ་པ་རྒན་པ་ཡིན་པའི་ཆ་ནས་གཅིག་བྱས་ན་ཐོབ་ཐང་རག་གི་ཡོད་འགྲོ་སྟེ། ཡིན་ནའང་ལས་འགན་གྱི་ངོ་བོའི་ཆ་ནས་ཏོག་ཙམ་ཐ་དད་ཆགས་བསྡད་ཀྱི་ཡོད་རེད།
ད་རིང་ཁྱེད་རང་ཚོ་ལ་ངས་དམིགས་བསལ་གྱི་འབོད་བསྐུལ་དང་གསོལ་འདེབས་ཞུ་རྒྱུ་གཅིག་ག་རེ་ཡོད་ཟེར་ན། ཁྱེད་རང་ཚོ་འདིར་བཞུགས་ནས་བོད་ཀྱི་སྲོལ་རྒྱུན་དང༌། ལྷག་པར་དུ་དཔལ་ལྡན་ས་སྐྱ་པའི་བཞེད་སྲོལ་དང་མཐུན་པ་གཅིག་གི་བཤད་གྲྭའི་ནང་ལ་གཞུང་ཆེན་པོར་ཐོས་བསམ་སློབ་གཉེར་གནང་རྒྱུ་བྱུང་བ་འདི་མི་ཚེ་དོན་ལྡན་དུ་བྱེད་པའི་ལས་ཀ་རླབས་ཆེན་གཅིག་ཡིན་པ་དང༌། ཧ་ཅང་གི་སྐལ་བ་བཟང་པོ་ཡིན་པ་དེ་ཁྱེད་རང་ཚོས་མཁྱེན་པ་གནང་དགོས་ཀྱི་འདུག་ཟེར་ནས་དེ་ཞུ་དགོས་བསམ་བྱུང༌། བོད་པའི་སྤྱི་དོན་བསྒྲུབ་རྒྱུ་དང༌། བོད་ཀྱི་ཆབ་སྲིད་ལ་ཞབས་འདེགས་བསྒྲུབ་རྒྱུ། རང་གི་ཚེ་འདི་ཕྱི་གཉིས་ཀྱི་དོན་དག་བསྒྲུབ་རྒྱུ། མཁའ་ཁྱབ་ཀྱི་སེམས་ཅན་ཐམས་ཅད་ལ་ཕན་པའི་ཆེད་དུ་ལས་ཀ་བྱེད་རྒྱུ་སོགས་གང་འདྲ་གཅིག་གི་ཕྱོགས་ནས་བསམ་བློ་བཏང་བ་ཡིན་ནའང༌། ད་རིང་སང་ཉིན་དུས་ཚོད་སྙིགས་མ་འདི་འདྲ་གཅིག་གི་སྐབས་ལ་གཞུང་ཆེན་མོ་ལ་ཐོས་བསམ་སློབ་གཉེར་བྱེད་རྒྱུ་ལས་ལྷག་པའི་ལས་དོན་གཞན་པ་ཆོས་དང་འཇིག་རྟེན་གང་གི་ཕྱོགས་ནས་བལྟས་པ་ཡིན་ནའང་རྩ་བ་ཉིད་ནས་ཡོད་མ་རེད་བསམ་ང་རང་གིས་སྙིང་ཐག་པ་ནས་དེ་ལ་ཡིད་ཆེས་བྱེད་ཀྱི་ཡོད། དེ་ངས་འདྲ་ཆགས་པོ་བྱས་ནས་ཞུས་པ་དེ་འདྲ་གང་ཡང་མིན། ད་ང་མི་རྒས་འཁོགས་རེད། ཉམས་མྱོང་མང་པོ་བསགས་པ་རེད། སྐྱིད་སྡུག་གི་གནས་ཚུལ་མང་པོ་མཐོང་བ་རེད། འཛམ་བུ་གླིང་གི་ལུང་པ་ག་ས་ག་ལ་ཁྱི་རྒྱུག་པ་ནང་བཞིན་བརྒྱུགས་པ་རེད། འདྲ་མི་འདྲ་སྣ་ཚོགས་གཅིག་དང་ཐུག་པ་རེད། སྐད་ཆ་བཤད་པ་རེད། དེ་ཚོ་ཚང་མ་ཚུར་བསྡོམས་བརྒྱབས་ཡོང་དུས། བོད་ཆོས་ལྡན་གྱི་ཞིང་ནང་ལ་གཞུང་ལུགས་ཆེན་པོ་ལ་སློབ་གཉེར་བྱེད་རྒྱུ་དང༌། གཞུང་ལུགས་ཆེན་པོ་ལ་སློབ་གཉེར་བྱས་པའི་རྗེས་ལ་སྒྲུབ་པ་ཉམས་ལེན་ལ་སྦྱར་ནས་རང་གི་རྒྱུད་ལ་སྒྲུབ་པ་ཉམས་ལེན་གྱི་རིམ་པ་དེ་གཙོ་བོར་སྟོན་གྱི་ཡོད་ནའང་རེད། ཡང་ན་མི་གཞན་ལ་ཕར་འཆད་སྤེལ་བྱེད་རྒྱུའི་འབད་པ་གཙོ་བོ་བྱེད་ཀྱི་ཡོད་ནའང་རེད། དེ་འདྲ་གང་རུང་གཅིག་ལ་འཇུག་པའི་མི་ཚེའི་རིམ་པ་སྒྲིག་སྟངས་དེ་རླབས་ཆེན་གྱི་བྱ་བཞག་གཅིག་རེད་འདུག འཛམ་བུ་གླིང་སུ་ལའང་མེད་པའི་ངོ་མཚར་ཙན་རེད་བཞག་བསམ་དྲན་ཡོང་གི་འདུག ང་ཚོ་ནང་བཞིན་ཆོས་པའི་སྤྱི་ཚོགས་མང་པོ་ཡོད་རེད། ཡེ་ཤུ་ལ་ཆ་བཞག་གི་ཡིན་ནའང་རེད། ཧིནྡཱུའི་ལྟ་གྲུབ་རྣམ་གཞག་མང་པོ་གཅིག་ཡོད་རེད། དེ་ཚོ་ལ་ཆ་བཞག་གི་ཡོད་ནའང་རེད། དེ་ནས་ད་དུང་ཕར་སྦུག་སྲུབས་དོག་ཙམ་བྱེད་ཀྱི་ཡིན་ན། ཁ་ཆེ་ལ་ཆ་བཞག་གི་ཡིན་ནའང་རེད། ཡང་དེ་ཚོ་ཚང་མ་ལ་རང་རང་སོ་སོའི་ཆོས་ཀྱི་སྐད་ཆ་མང་པོ་གཅིག་བཤད་རྒྱུ་ཡོད་རེད། ཧིནྡུ་དེ་ཚོ་ཡིན་ན་གྲུབ་མཐའི་རྣམ་གཞག་གང་ལ་གང་འཚམས་གཏིང་ཟབ་པོ་དང་ཕྲ་པོ་དེ་འདྲ་བཤད་རྒྱུ་ཡོད་བསྡད་པ་མང་པོ་ཡོད་རེད། ཡེ་ཤུ་ཡིན་ན་ང་རང་ཚོ་ནང་བཞིན་བྱས་ནས་ཚངས་སྤྱོད་ཀྱི་གཞིའི་སྟེང་ལ་གནས་ནས་དགོན་པའི་ནང་ལ་བསྡད། སྒོམ་རྒྱག་པའི་ལམ་སྲོལ་མང་པོ་གཅིག་ཡོད་རེད། ཁོང་ཚོ་ཚང་མ་ལ་བལྟས་ན། ང་རང་ཚོས་ཕྱི་བལྟས་གཅིག་སློག་ཡོང་དུས་ང་ཚོ་བོད་ཀྱི་ནང་པའི་བསྟན་པ་དེ་ཧ་ཅང་རྒྱ་ཆེན་པོ་ཡིན་པ་དང༌། དེའི་ནང་ལ་ཐོས་བསམ་སློབ་གཉེར་བྱེད་མཁན་གྱི་གང་ཟག་དེ་ཚོ་ཆོས་བརྒྱུད་གཞན་པ་ཚོས་ཐོས་བསམ་སློབ་གཉེར་བྱེད་སྟངས་དང་སྒྲུབ་པ་ཉམས་ལེན་བྱེད་སྟངས་དེ་ལས་ཁྱད་པར་དུ་འཕགས་པའི་འཕགས་ཆོས་གཅིག་ཡོད་པ་དེ་ར་འཕྲོད་ཡོང་གི་འདུག ཧོབ་སྟེ་བལྟས་པ་ཡིན་ན་ཡེ་ཤུའི་གྲྭ་པ་དེ་ཚོ་སྒྲིག་ལམ་དམ་པོ་ཞེ་དྲགས་རེད། ཞོགས་པ་སྔ་པོ་ལངས་རྒྱུ་དང༌། སྒོམ་བརྒྱབ་རྒྱུ། གསོལ་འདེབས་འདོན་རྒྱུ་དེ་ཚོ་སྐར་ཆ་གཅིག་ཡང་ཕར་ཚུར་འགྱང་རྒྱུ་མེད་པ་བྱེད་དགོས་པའི་སྒྲིག་ལམ་དམ་པོ་གཅིག་ཡོད་རེད་དེ། ཡིན་ནའང་ཁོ་ཚོ་ལ་བསམ་རྒྱུ་དྲན་རྒྱུ་ཞེ་དྲགས་གང་ཡང་མི་འདུག ག་རེ་བྱས་ན་མ་བྱས་ན་ང་ཚོས་མཐོང་རྒྱུ་མེད་པའི་དཀོན་མཆོག་གཅིག་དང༌། རིགས་པས་བསྒྲུབ་རྒྱུ་མེད་པའི་འཇིག་རྟེན་གྱི་བྱེད་པོ་གཅིག་ལ་བློ་བཀལ་ནས་བསྡད་ཀྱི་ཡོད་རེད། གསོལ་བ་གཅིག་བཏབ་བསྡད་ཀྱི་ཡོད་རེད་མ་གཏོགས་དེ་ལས་ལྷག་པ་གཅིག་གི་གཞི་དངོས་པོའི་གནས་ལུགས་ལ་རྟོག་དཔྱོད་བྱེད་རྒྱུའི་ལམ་གཅིག་ནི་མི་འདུག ལམ་རིམ་པ་གཉིས་ལ་ཉམས་ལེན་བྱས་ནས་མཁའ་ཁྱབ་ཀྱི་སེམས་ཅན་གྱི་དོན་སྒྲུབ་པའི་ཕ་རོལ་ཏུ་ཕྱིན་པ་དྲུག་ལ་སོགས་པ་དེ་འདྲའི་ཉམས་སུ་ལེན་རྒྱུ་ནི་གང་ཡང་མི་འདུག སེམས་པ་བཟང་པོ་བྱེད་དགོས་རེད། གྲོང་པ་དང་ཁྱིམ་མཚེས་ལ་བྱམས་སྙིང་རྗེ་བཞག་དགོས་རེད། གྲོང་པའི་ཕ་མར་སྙིང་རྗེ་བཞག་དགོས་རེད། མི་ཚང་མ་ལ་བྱམས་སྙིང་རྗེ་བཞག་དགོས་རེད་ཟེར་རྒྱུ་མ་གཏོགས་སེམས་ཅན་ཐམས་ཅད་ལ་བྱམས་སྙིང་རྗེ་བཞག་དགོས་ཟེར་རྒྱུ་ཙམ་ཡང་ལབ་ཤེས་ཀྱི་ཡོད་མ་རེད། ལབ་ཐུབ་ཀྱི་ཡོད་མ་རེད། མི་ཙམ་གྱི་བར་དུ་འགྲོ་ནས་རྫོགས་འགྲོ་བ་ཞིག་རེད། ཁོང་ཚོའི་མི་ཚེ་དེ་དེ་འདྲའི་སྒྲིག་ལམ་དམ་པོ་གཅིག་གི་ནང་ནས་སྐྱེལ་གྱི་ཡོད་རེད་དེ། དེ་ཚོ་དང་ང་ཚོས་ཉིན་ཞག་ཕྲུགས་གཅིག་ལ་གཞུང་ཆེན་མོ་ལ་སློབ་གཉེར་བྱེད་པའི་གོ་སྐབས་དེ་དང་ཧ་ལམ་གནམ་ས་འདྲ་པོའི་ཁྱད་པར་རྒྱུགས་བསྡད་བཞག་བསམ་རང་གིས་རང་ལ་དྭང་བ་འདྲེན་རྒྱུ་ཞིག་ཡོང་གི་འདུག ཆོས་ལུགས་ཁ་ཤས་ནི་ཧ་ཅང་གི་སྦུག་སྲུབས་དོག་པོ་རེད། ཆོས་ལུགས་ཁ་ཤས་ནི་ཞི་བདེ་དང་མཐུན་ལམ་ཟེར་རྒྱུ་ཙམ་མ་གཏོགས་ཞེ་དྲགས་ཞེ་དྲགས་བཤད་རྒྱུ་མེད་བསྡད་མཁན་དེ་འདྲ་མང་པོ་རེད། བྱས་ཙང་སྒོམ་བརྒྱབ་རྒྱུ་དང༌། དེའི་ཐོག་ནས་ཆོས་རབ་ཏུ་རྣམ་འབྱེད་ཀྱི་ཤེས་རབ་སྐྱེས་ནས་མོས་པ་ཡིད་ཆེས་ཙམ་གྱི་ཐོག་ལ་བཞག་མི་དགོས་པར་ར་འཕྲོད་རྒྱུ་ཡོད་པ་གཅིག་ཆོས་ལུགས་གཞན་པ་ཚང་མ་ལ་དཀོན་པོ་ཡོད་རེད། གད་མོ་སློང་བའི་སྒྲུང་གཏམ་གཅིག་བཤད་པ་ཡིན་ན་ Mircea Eliade ཞེས་པའི་མི་དེའི་དེབ་སྐད་གྲགས་ཆེན་པོ་གཅིག་གི་ནང་ལ་སྒྲུང་གཏམ་འདི་ཐོན་གྱི་རེད། སྐྱེ་དམན་ཞིག་གིས་ཡེ་ཤུའི་བླ་མ་གཅིག་གི་མདུན་ལ་སྡིག་པ་མཐོལ་བཤགས་བྱེད་སར་ཡོང་བ་རེད། མོས་འདི་དང་འདི་བྱས་པ་ཡིན་ཞེས་མཐོལ་བཤགས་བྱས་ཚར་བའི་རྗེས་ལ། བླ་མ་དེས་མོའི་མཐོལ་བཤགས་བཞེས་ནས། ད་ཁྱེད་རང་གི་སྡིག་པ་དག་པ་རེད། ངས་དཀོན་མཆོག་ལ་གསོལ་བ་འདེབས་ཀྱི་ཡིན། ཞེས་ཁོང་གཉིས་ཀྱིས་ཕར་ཚུར་སྐད་ཆ་བཤད་པའི་ཟློས་གར་གྱི་གཞུང་གཅིག་རེད། མོས་འགྲོ་ཁར་ཡང་བསྐྱར་ངས་ད་དུང་དྲི་བ་གཅིག་ཞུ་ཆོག་གི་རེད་དམ་ཞེས་བཀའ་འདྲི་ཞུས་སྐབས། འགྲིག་གི་རེད། འགྲིག་གི་རེད། ཁྱེད་རང་ད་དུང་དྲི་བ་ཡོད་ན་དྲིས་ཤོག་ཅེས་ལབ་དུས། ཡེ་ཤུ་བླ་མ་དེ་ལ། ཕཱ་དར་ཟེར་བོས་ནས། ཁྱེད་རང་གིས་ཞབས་ཕྱི་ཞུ་ས་དེ་འཇིག་རྟེན་གྱི་བྱེད་པ་པོ་ངོ་མ་རང་ཡིན་པ་ངོས་འཛིན་ཞུ་གི་ཡོད་པ་དེ་ཁྱེད་རང་ལ་ནོར་འཁྲུལ་མེད་པའི་ཡིད་ཆེས་བརྟན་པོ་ཡོད་དམ། (Father, are you sure whom your eminence is serving is the God?) བླ་མ་དེས་བསམ་བློ་ཞིག་བཏང་ནས་ (Madam, that is the risk a priest and an artist has to take) ལྕམ་སྐུ་ཤོག འདིའི་རིགས་ཀྱི་ཉེན་ཁ་དེ་ཚོ་ཆོས་ཀྱི་བླ་མ་ཚོ་དང་རི་མོའི་སྒྱུ་རྩལ་ལ་ལས་ཀ་བྱེད་མཁན་དེ་ཚོས་ལེན་དགོས་པ་ཞིག་རེད། ཉེན་ཁ་འདི་མ་བླང་བར་འགྲོ་ས་ཡོད་མ་རེད། ང་ཚོས་མཐའ་གཅིག་ཏུ་ཐག་བཅད་ནས་ལབ་ཐུབ་རྒྱུ་གཅིག་མ་རེད། དེ་འདྲ་ཟེར་ནས་ལན་བརྒྱབས་པའི་ལོ་རྒྱུས་ཤིག་ཡོད་རེད། ང་འདི་བློ་ལ་འགྲོ་པོ་བྱུང༌། བླ་མ་དེས་དྲང་པོ་དྲང་ཤག་བཤད་པ་རེད། འདི་དངོས་གནས་ཉེན་ཁ་རེད། ག་རེ་འདྲ་པོ་གཅིག་ལ་གསོལ་བ་བཏབ་བསྡད་ཀྱི་ཡོད། ག་རེ་འདྲ་པོ་ལ་བློ་བཅོལ་བསྡད་ཀྱི་ཡོད་ཤེས་ཀྱི་ཡོད་མ་རེད། དེ་ཚོ་དང་བསྡུར་ནས་ང་ཚོ་བོད་ཀྱི་ཐེག་པ་ཆེན་པོའི་གཞུང་ལུགས་ལ་ཐོས་བསམ་སློབ་གཉེར་བྱེད་པའི་གོ་སྐབས་དེ་ཚོ་ལ་གཅིག་ལྟ་ཡོང་བའི་སྐབས་ལ། དངོས་གནས་རླབས་ཆེན་གྱི་ཆོས་ཟེར་རྒྱུ་དེ་ང་ཚོས་བྱེད་བསྡད་རྒྱུ་དེ་རེད་འདུག་བསམ་དྲན་ཡོང་གི་འདུག
ནང་པ་རང་གི་ནང་ལ་ཆ་བཞག་པ་ཡིན་ན་ཡང་ད་རིང་སང་ཉིན་འཛམ་བུ་གླིང་ལ་ནང་པའི་བསྟན་པ་ཡོད་པ་གང་ལ་གང་འཚམས་ཡོད་རེད། ཤ྄ཡཱམ་དང༌། བརྨཱ། ཤྲིའ་ལངྐཱ་སོགས་པ་དེ་ཚོ་ཚང་མའི་ནང་ལ་སྔོན་མ་ཉན་ཐོས་ཀྱི་སྡེ་པ་བཅོ་བརྒྱད་དང་ཉི་ཤུ་རྩ་གསུམ་ལ་སོགས་པ་དེ་འདྲའི་དབྱེ་བ་ཕྱེ་རྒྱུ་ཡོད་པའི་ནང་ནས་སྡེ་པ་གཅིག་ད་ལྟ་ལྷག་བསྡད་ཡོད་རེད། འཕགས་པ་གནས་བརྟན་པའི་སྡེ་པའི་ནང་ལ་ཡང་ནང་གསེས་ཀྱི་སྡེ་པ་མང་པོ་ཕྱེ་བའི་ནང་ནས་སྡེ་པ་བཞི་ལྔ་ཙམ་ད་རིང་སང་ཉིན་རྒྱལ་ཁབ་གསུམ་པོ་དེ་དག་གི་ནང་ཡོད་རེད། དངོས་གནས་བྱས་ན་ཉན་ཐོས་ཀྱི་སྡེ་པའི་བསྟན་པ་དེ་ཚོའི་ནང་ལའང་ཉན་ཐོས་ཀྱི་སྡེ་སྣོད་གསུམ་ཡོངས་སུ་རྫོགས་པ་གཅིག་ཡོད་རེད། དེ་བཞིན་གཤེགས་པའི་གསུང་རབ་ད་ལྟ་ཡོད་པ་ལ་ཆ་མཚོན་པ་ཡིན་ནའང་ཁོང་ཚོའི་པཱ་ལིའི་སྐད་ནང་དེ་བཞིན་གཤེགས་པའི་གསུང་སྡེ་སྣོད་གསུམ་ཡོངས་སུ་རྫོགས་པ་གཅིག་ད་ལྟ་ཉར་བསྡད་ཡོད་རེད། ཡིན་ནའང་སྡེ་སྣོད་གསུམ་ལ་མཐར་ཕྱིན་པའི་སློབ་གཉེར་བྱེད། དེའི་རྗེས་ལ་སྒྲུབ་པ་ཉམས་ལེན་བྱེད་དེ་ལམ་གྱི་རིམ་པ་གཏན་ལ་ཕབ་པ་འདྲ་པོ་གཅིག་གང་ལའང་མི་འདུག བརྨཱའི་ནང་ལ་མངོན་པའི་ཆོས་གཏིང་ཟབ་པོ་ཡོད་འདུག དེ་ཡང་ད་ལྟ་རིམ་པས་ཉམས་འགྲོ་གི་ཡོད་རེད། སྤྱིར་བཏང་ནས་འཕགས་པ་གནས་བརྟན་པའི་སྡེ་པའི་མངོན་པ་དེ་ང་ཚོ་ཐེག་ཆེན་གྱི་མངོན་པ་ལས་ཞེ་དྲགས་རྒྱས་པ་བྱས་ནས་སེམས་དང་སེམས་བྱུང་གི་དབྱེ་བའི་རྣམ་གྲངས་དེ་ཚོ་ཞེ་དྲགས་མང་པོ་ཡོད་རེད། དེ་ཚོ་གཞི་ལ་བཟུང་ནས་མངོན་པའི་ཆོས་ཀྱི་རྣམ་གྲངས་ལ་དབྱེ་བ་ཕྱེ་རྒྱུ་དང༌། དབྱེ་བ་དེ་ཚོ་ཕར་དཀྲུག་ཚུར་དཀྲུག་བཏང་ནས་མུ་གསུམ་མུ་བཞི་རྩིས་བསྡད་རྒྱུའི་མངོན་པའི་སློབ་སྦྱོང་བྱེད་སྟངས་དེ་བརྨཱ་ནང་ཞེ་བོ་གཅིག་དར་བསྡད་ཡོད་རེད། སྔོན་མ་དགོང་དྲོ་ནག་ཁུང་ནང་གཅིག་གིས་གཅིག་ལ་ཁ་ལབ་བརྒྱབས་ནས་སྦྱང་བསྡད་དགོས་རྒྱུ་དེ་འདྲ་ལོ་ནས་ལོ་མཐུད་ནས་སློབ་སྦྱོང་བྱེད་པའི་ལམ་ཞིག་འདུག དེ་ཡང་ག་ལེ་ཉམས་འགྲོ་གི་ཡོད་རེད།
ཤ྄ཡཱམ་ནང་ལ་འདུལ་བའི་སྡེ་སྣོད་ལ་ཕྲན་བུ་རྩལ་བཏོན་ནས་སློབ་གཉེར་བྱེད་རྒྱུ་ཞིག་ཡོད་རེད། ཤྲིའ་ལངྐཱ་ལ་ནི་ཕལ་ཆེར་ཁོང་ཚོ་གཉིས་ཀ་ལས་ཐབས་སྐྱོ་བ་གཅིག་མ་གཏོགས་མི་འདུག ཡིན་ན་ཡང་དེ་ཚོའི་ནང་ལ་བདེན་བཞི་མི་རྟག་སོགས་བཅུ་དྲུག་གི་རྣམ་གྲངས་ཕྲ་ཞིང་ཕྲ་བ་སློབ་སྦྱོང་བྱེད་དགོས་བྱུང་ན་ཁོ་རང་ཚོ་ལ་ཡང་སློབ་སྦྱོང་གི་རྒྱུན་དེ་མི་འདུག ཁོང་ཚོའི་ནང་ལ་ཉམས་ལེན་བྱེད་རྒྱུ་ཞིག་ཡིན་ན་ཡང་རེད། ཕྱི་ལ་འཚོང་རྒྱུ་ཡིན་ནའང་རེད། དྲག་ཤོས་དེ་བསྒོམ་བརྒྱབ་རྒྱུ་དེ་རེད། བསྒོམ་བརྒྱབ་རྒྱུ་དེ་ཡང་ཞི་གནས་དང་ལྷག་མཐོང་གི་བསམ་གཏན་གཉིས་ཀྱི་རིམ་པ་ཡོངས་སུ་རྫོགས་པ་གཅིག་མི་འདུག ང་རང་ཚོ་ལ་ཡོད་པ་ནང་བཞིན་ཁོང་ཚོ་ལ་ཡོད་མ་རེད། བསྒོམ་བརྒྱབ་རྒྱུ་གཙོ་བོ་འདི་ཞི་གནས་བསྒྲུབ་རྒྱུའི་ཆེད་དུ་དབུགས་འབྱུང་རྔུབ་ལ་དམིགས་པའི་སེམས་རྩེ་གཅིག་པ་ཞིག་སྒྲུབ་ཀྱི་ཡོད་རེད། དབུགས་འབྱུང་རྔུབ་ལ་དམིགས་པའི་སེམས་རྩེ་གཅིག་པ་བསྒྲུབ་རྒྱུའི་སྒོམ་དེ་ཐེངས་གཅིག་བརྒྱབས་ཚར་བའི་རྗེས་ལ་ལམ་སེང་དྲན་པ་ཉེར་བཞག་གི་ནང་ལྷག་མཐོང་གི་ངོ་བོ་འདྲ་པོ་བྱས་ནས་དྲན་པ་ཉེར་བཞག་བསྒོམ་རྒྱུ་གཅིག་གི་ནང་འགྲོ་བསྡད་ཀྱི་ཡོད་རེད། དྲན་པ་ཉེར་བཞག་བསྒོམ་རྒྱུ་དེ་ལུས་དང་ཚོར་བ་དང་སེམས་དྲན་པ་ཉེར་བཞག་ཆེད་ཤུགས་ཆེ་ཆེ་གཅིག་སྒོམ་གྱི་ཡོད་རེད། ཆོས་དྲན་པ་ཉེར་བཞག་གི་ཐོག་ལ་སླེབས་དུས་བདེན་བཞི་མི་རྟག་སོགས་བཅུ་དྲུག་གི་རྣམ་གྲངས་ཆེས་ཕྲ་བ་དེ་ཚོ་ང་ཚོ་ལ་ཡོད་པའི་ཐེག་དམན་གྱི་གཞུང་ནས་བཤད་པ་ནང་བཞིན་གཅིག་ཁོ་རང་ཚོ་ལ་ཡོད་མ་རེད། གཞན་ཕར་བཞག་ནས་མི་རྟག་པ་ཕྲ་མོའི་རྣམ་གྲངས་ཕྲ་ཞིང་ཕྲ་བ་གཅིག་དང༌། མི་སྡུག་པ་སྒོམ་པའི་ཚུལ་གྱི་རྣམ་གྲངས་ཕྲ་ཞིང་ཕྲ་བ་དེ་ཚོ་ཡང་མི་རྟག་པ་རགས་པ་ཙམ་མ་གཏོགས་མི་རྟག་པ་ཕྲ་མོའི་རྣམ་གཞག་དེ་ཚོ་བཤད་ཐུབ་མཁན་དང་སྒོམ་ཐུབ་མཁན་ཧ་ལམ་དཀོན་པོ་རེད་བསྡད་བཞག དེ་འདྲ་ཡིན་ཙང་འཛམ་བུ་གླིང་གི་ཆོས་དང་འཇིག་རྟེན་གྱི་གནས་ཚུལ་ག་འདྲ་གཅིག་ལ་བལྟས་པ་ཡིན་ན་ཡང༌། ཆོས་ཀྱི་ཆ་ནས་བལྟས་པ་ཡིན་ན་ད་ག་ནང་བཞིན་རེད། འཇིག་རྟེན་གྱི་ཆ་ནས་བལྟས་པ་ཡིན་ན་འཇིག་རྟེན་གཤིས་ལུགས་ཀྱི་ནང་ལ་ང་རང་ཚོས་གཞུང་ཆེན་མོ་སློབ་གཉེར་བྱེད་རྒྱུ་དང༌། གཞུང་ཆེན་མོར་སློབ་གཉེར་བྱས་པ་ལ་བརྟེན་ནས་ང་ཚོར་ཐོབ་རྒྱུ་ཆོས་རབ་ཏུ་རྣམ་འབྱེད་ཀྱི་ཤེས་རབ་འདི་བརྒྱ་ཆ་བརྒྱ་ལ་བགོས་པའི་བརྒྱ་ཆ་གཅིག་དེང་རབས་ཀྱི་སློབ་ཚན་ཡོངས་རྫོགས་ལ་སློབ་སྦྱོང་བྱས་ནས་ཐོབ་རྒྱུ་ཡོད་རེད་དམ་གསུངས་ན། ཐོབ་རྒྱུ་མེད་པ་ང་ཚོས་ཞེ་དྲགས་གསལ་པོ་བྱས་ནས་ཧ་གོ་ཐུབ་རྒྱུ་གཅིག་རེད། ཁོ་རང་ཚོས་ངོས་ལེན་བྱེད་ཀྱི་ཡོད་རེད།
གང་ལྟར་འགྲོ་བ་མིའི་སྤྱི་ཚོགས་ཀྱི་བདེ་བ་སྒྲུབ་ཐབས་དང༌། འཇིག་རྟེན་སྤྱིའི་སྡུག་བསྔལ་སེལ་ཐབས། གང་ཟག་བྱེ་བྲག་པའི་སྡུག་བསྔལ་སེལ་ཐབས་བཅས་གང་འདྲ་ཞིག་ཡིན་པ་ཡིན་ནའང༌། དེ་ལ་ཕན་པ་གཅིག་དེང་རབས་ཀྱི་ཚན་རིག་གི་ནང་ལ་དོན་དག་གཅིག་ཀྱང་སྟོན་རྒྱུ་ཡོད་མ་རེད། དོན་དག་གཅིག་ཀྱང་སྟོན་རྒྱུ་ཡོད་མ་རེད་ཟེར་རྒྱུ་དེ་ངས་ཆོས་པའི་ཕྱོགས་བཟུང་སྟེ་ཚན་རིག་པ་ལ་སྡང་ནས་ལབ་བསྡད་ཀྱི་མེད། དེང་རབས་ཀྱི་ཚན་རིག་པ་དང་འཕྲུལ་ཆའི་ལས་ཀ་བྱེད་མཁན་ཚོས་ད་ལྟ་ཁོ་རང་ཚོ་ལ་ཡོད་པའི་དཀའ་ངལ་དེ་སངས་ཐུབ་ཀྱི་མེད་པ་དེ་ཧ་གོ་ནས་ད་ང་ཚོའི་མདུན་ལ་ཚུར་བལྟས་སྡོད་ཀྱི་ཡོད་རེད། Tao of Physics ཞེས་པའི་དེབ་འབྲི་མཁན་མི་དེས་དེབ་གཉིས་པ་ The Turning Point ཟེར་རྒྱུ་གཅིག་བྲིས་ཡོད་རེད། དེའི་ནང་ལ་སྐད་ཆ་མཁས་པོ་མང་པོ་ཞིག་གཡས་གཡོན་མང་པོ་ནས་བཤད་ཡོད་རེད། དེས་དོན་དག་རྡོག་རྡོག་ག་རེ་ལབ་ཀྱི་ཡོད་རེད་ཟེར་ན། ད་ང་ཚོས་སྐོར་བ་གཅིག་བརྒྱབ་ན་མ་གཏོགས་ང་ཚོས་འགྲོ་ས་ལམ་འདི་ནས་ད་དུང་མདུན་ལ་ཕྱིན་པ་ཡིན་ན་འགྲོ་ས་མི་འདུག མར་ལྷུང་རྒྱུ་རང་རེད་མ་གཏོགས་འདི་ལ་ཐབས་ལམ་གཞན་གང་ཡང་མི་འདུག འདི་འདྲ་ཟེར་བསྐྱོགས་ནས་སྐོར་བ་བརྒྱབ་དགོས་ཀྱི་ཡོད་ན། ཤར་ཕྱོགས་ཀྱི་རིག་གཞུང་དང༌། ནང་དོན་རིག་པའི་རིག་གཞུང་ལ་བརྟེན་ན་མ་གཏོགས་ང་རང་ཚོའི་འདི་གཅིག་པུས་ལྡེང་བ་མི་འདུག་ཟེར་ནས་དངོས་ཡོད་ཀྱི་གནས་ཚུལ་རང་བཤད་ཡོང་གི་ཡོད་རེད། འདི་རྩོམ་པ་པོ་གཅིག་གི་སྐད་ཆ་རེད། དེ་འདྲའི་རྩོམ་པ་པོ་བརྒྱ་ཕྲག་མང་པོས་ད་རིང་སང་ཉིན་ལོ་རྒྱུས་དེ་ཚོ་ཚུར་བཤད་ཡོང་གི་ཡོད་རེད། དེ་འདྲ་ཡིན་པ་ཡིན་ཙང་ཆོས་སྲིད་གང་གི་ཆ་ནས་བལྟས་པ་ཡིན་ཡང་སྟོན་པ་བདེ་བར་གཤེགས་པས་ཐེག་པའི་གསུམ་དང་རྒྱུད་སྡེ་བཞིས་བསྡུས་པའི་ཆོས་ཚུལ་གྱི་རྣམ་གཞག་ཚང་ལ་མ་ནོར་བ་ཡོངས་སུ་རྫོགས་པ་གཅིག་ ཐོས་བསམ་སློབ་གཉེར་བྱེད་ས་ཡོད་པ་དང༌། བྱེད་རྒྱུའི་རྒྱུན་མ་ཉམས་པ་ཡོད་པ་འདི་ང་ཚོ་བོད་པའི་སྤྱི་ཚོགས་ལ་མ་གཏོགས་སྤྱི་ཚོགས་གཞན་པ་གང་གི་ནང་ལའང་ལྷག་མི་འདུག ཐེག་ཆེན་གྱི་བསྟན་པ་ཡོད་སའི་སྤྱི་ཚོགས་གཞན་པ་དེ་ཚོ་ལ་བལྟས་པ་ཡིན་ནའང༌། དཔེར་ན། ཇཱ་པན་དང༌། ཀོ་རི་ཡ། ཝེཏནཱམ་གྱི་ནང་བལྟས་པ་ཡིན་ནའང༌། ཐག་རིང་པོ་ནས་བལྟས་པ་ཡིན་ན་རྔ་བརྡུང་རྒྱུ་དང༌། དུག་ལོག་གཙང་མ་གྱོན་རྒྱུ། མཛད་སྒོ་ཚོགས་རྒྱུ། བང་བསྒྲིག་རྒྱུ་ལ་སོགས་པ་དེ་འདྲའི་རིགས་དེ་རྫིག་པོ་ཞེ་དྲགས་ཡོད་རེད། ཡིན་ནའང་ནང་དོན་ལ་ལྟ་དུས་ཆོ་ག་ཕྱག་ལེན་ཙམ་ཞིག་མ་གཏོགས་མེད་པ་འདྲ་པོ། གལ་ཏེ་གཞུང་ལ་སློབ་གཉེར་བྱེད་མཁན་གཅིག་ཡིན་ནའང་བདེ་བ་ཅན་གྱི་ཞིང་དུ་བཀོད་པའི་མདོ་གཅིག་པུ་མ་གཏོགས་དེ་ལས་གཞན་པ་གང་ཡང་མི་ཤེས་མཁན་དེ་འདྲའི་ལམ་སྲོལ་ཐོག་ནས་འགྲོ་མཁན་གྱི་ཆོས་བརྒྱུད་གཅིག་ཆགས་བསྡད་མཁན་དང༌། དམ་ཆོས་པདྨ་དཀར་པོ་ལ་ཆ་བཞག་པ་ཡིན་ན། དམ་ཆོས་པདྨ་དཀར་པོ་གཅིག་པུ་མ་གཏོགས་དེ་བཞིན་གཤེགས་པའི་གསུང་རབ་གཞན་པ་ལ་དོ་སྣང་དང་སློབ་སྦྱོང་བྱེད་པའི་གོ་སྐབས་རྩ་བ་ནས་མེད་མཁན་གྱི་ཆོས་བརྒྱུད་གཅིག་ཆགས་བསྡད་མཁན། བྱ་རྒྱུད་དང་སྤྱོད་རྒྱུད་ཀྱི་ལྷ་བསྟེན་པ་ཡིན་ནའང༌། ལྷ་གཅིག་གི་དཀྱིལ་འཁོར་དང་ཆོ་ག་མ་གཏོགས་དེ་ལས་གཞན་པ་གང་ཡང་མི་ཤེས་མཁན། བླ་མེད་ཀྱི་རྒྱུད་དེ་ཚོ་ནི་ཕལ་ཆེར་བོད་པ་ལ་མ་གཏོགས་སྔགས་ཀྱི་བསྟན་པ་ཡོད་མཁན་གཞན་དག་ལ་མེད་པ་འདྲ་པོ་གཅིག་རེད། ང་རང་ཚོའི་ཐུན་མོང་མ་ཡིན་པའི་ཁྱད་ཆོས་བླ་མ་གོང་མ་རྣམས་ནས་བརྒྱུད་པ་བར་མ་ཆད་པ་ཡོང་བསྡད་པ། འདུལ་བ་ཀཱ་རི་ཀཱ་ནས་དཔལ་གསང་བ་འདུས་པའི་བར་གྱི་ཐེག་པ་གསུམ་དང་རྒྱུད་སྡེ་བཞིས་བསྡུས་པའི་སྡེ་སྣོད་ཡོངས་སུ་uོགས་པའི་རྣམ་གཞག་ཆ་ཚང་བ་གཅིག་བླ་མའི་དྲུང་ནས་ཐོས་བསམ་སློབ་གཉེར་བྱེད་རྒྱུའི་གོ་སྐབས་ཡོད་པ་དེ་ང་ཚོ་བོད་པའི་ནང་པ་ཚོ་གཅིག་པུ་རེད་འདུག ག་ས་ག་ལ་ཕྱིན་ནས་བལྟས། ག་ས་གར་ཕྱིན་ནས་ཉམས་མྱོང་བྱུང་བའི་སྐབས་ལ། ང་ཚོས་རྒྱུན་འཛིན་བྱེད་བཞིན་པའི་བསྟན་པ་འདི་ཞེ་དྲགས་རྩ་ཆེན་པོ་ཡིན་པ། སངས་རྒྱས་ཀྱི་བསྟན་པ་དེ་གང་འཚམས་ཉམས་ཚར་བ་ཡིན་པ། ང་རང་ཚོའི་སར་ད་ལྟ་དེ་ག་ཙམ་ཡོད་པ་དེ་གཉིས་ཀྱི་ཁྱད་པར་འདི་ང་ཚོས་གསལ་པོ་བྱས་ནས་ཤེས་ཐུབ་པ་འདུག སངས་རྒྱས་ཀྱི་བསྟན་པ་ཟེར་རྒྱུ་དེ་འགྲོ་བ་མིའི་སྤྱི་ཚོགས་ལ་ཕན་ཐོགས་རྒྱུ་མིན་པ་ཡིན་ན། ཉམས་པ་ཡིན་ནའང་གནད་འགག་གང་ཡང་མི་འདུག ཡིན་ནའང་ད་ལྟའི་གནས་སྐབས་འདི་ལ་སངས་རྒྱས་ཀྱི་བསྟན་པ་ཟེར་བ་དེ་བོད་པ་རྐྱང་རྐྱང་དང་ནང་པའི་ཆོས་བྱེད་མཁན་རྐྱང་རྐྱང་གི་དོན་དག་གཅིག་རེད་བསྡད་ཡོད་མ་རེད། འདི་ང་ཚོས་ཉམས་མྱོང་གི་ཐོག་ནས་མཐོང་ཐུབ་པ་ཞིག་རེད། དེ་འདྲ་ཡིན་ཙང་ང་ཚོ་ཐེག་པ་ཆེན་པོ་བ་ཚོས་འགོ་བཙུགས་དུས་ནས་སེམས་ཅན་ཐམས་ཅད་ཀྱི་དོན་དུ་ཟེར་ནས་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་ཅེས་སེམས་བསྐྱེད་ཆེན་པོ་ཞིག་འཁྱེར་ཏེ་འགོ་བཙུགས་ཡོང་གི་ཡོད་རེད། ང་རང་ཚོས་ག་དུས་ཡིན་ནའང་སེམས་ཅན་ཐམས་ཅད་ལ་དམིགས་པའི་བསམ་པ་གཅིག་འཁྱེར་གྱི་ཡོད་རེད། བསམ་པ་གཅིག་མ་འཁྱེར་བ་ཡིན་ནའང་དེ་འདྲའི་ཚིག་གཅིག་ལབ་བསྡད་ཀྱི་ཡོད་རེད། དེ་དངོས་གནས་དྲང་གནས་རེད་འདུག དུས་རབས་ཉི་ཤུ་རྩ་གཅིག་པའི་ནང་ལ་འཕྲུལ་ཆས་བསྡུས་པའི་འཇིག་རྟེན་འདིར་མ་འོངས་པའི་མི་རིགས་དེ་ཚོ་མི་རང་གི་འཚོ་བ་འདྲ་པོ་བསྐྱལ་ནས་བསྡད་དགོས་པའི་བསམ་བློ་གཅིག་ཡོད་པ་ཡིན་ན་ནང་པའི་ཆོས་ཚུལ་ནས་བཤད་པའི་གནད་འགག་དེ་ཚོ་ཉམས་ལེན་བྱེད་མ་ཐུབ་པ་ཡིན་ན་ཡོང་ས་མ་རེད་བསམ་དྲན་གྱི་འདུག
དེ་འདྲའི་རྒྱུ་མཚན་གྱིས་ནང་པའི་གཞུང་ལུགས་དེ་ཚོ་འཆད་ཉན་མ་ཉམས་པ་གཅིག་གནང་དགོས་པ་དེ་འཇིག་རྟེན་གྱི་སྐད་ཆ་ཤོད་སྟངས་ཡིན་ན་འབྱུང་འགྱུར་གྱི་འགྲོ་བ་མི་རིགས་ཡོངས་uོགས་ཀྱི་བདེ་སྐྱིད་ཀྱི་རྩ་བ་གཅིག་ཆགས་བསྡད་ཀྱི་ཡོད་རེད། ཆོས་ཀྱི་སྐད་ཆ་བཤད་པ་ཡིན་ན་སེམས་ཅན་ཐམས་ཅད་ཀྱི་ཕན་བདེའི་རྩ་བ་གཅིག་ཆགས་བསྡད་ཀྱི་ཡོད་རེད། དེ་འདྲའི་རྒྱུ་མཚན་ལ་བརྟེན་ནས་ཁྱེད་རང་ཚོ་འདྲ་པོ་ཟས་གོས་གནས་མལ་གང་ལ་ཡང་སེམས་ཁྲལ་བྱེད་མི་དགོས་པ་བྱས་ནས། ཆོས་སྟོན་མཁན་གྱི་དགེ་བའི་བཤེས་གཉེན་ག་དུས་ཡིན་ནའང་ཁྲིགས་ཆགས་སུ་ཉན་ཆོག་ཆོག་དེ་འདྲའི་མཐུན་རྐྱེན་འཛོམས་པོ་ཡོད་པའི་སྐལ་བ་བཟང་པོ་དུས་ཀྱི་མཐའ་མ་འདི་འདྲ་གཅིག་ལ་ཐོབ་པ་འདི། སྐྱེ་བ་མང་པོའི་རིང་ལ་བསགས་པའི་བསོད་ནམས་ཀྱི་ཕུང་པོ་བསམ་གྱིས་མི་ཁྱབ་པའི་འབྲས་བུ་ཡིན་བསམ་པའི་བསམ་བློ་གཅིག་གི་ཐོག་ནས་ལས་དོན་གཞན་པ་གང་ལ་ཡང་མ་གཡེང་བའི་ཐོག་དུས་ཚོད་སྐར་ཆ་རེ་གཉིས་ཀྱང་ཆུད་ཟོས་མི་གཏོང་བར་གཞུང་ཆེན་མོར་སློབ་གཉེར་བྱེད་པའི་དོན་དུ་བགྲོད་པ་བྱེད་ཐུབ་པའི་ཆེད་དུ། གུས་སྦྱོར་གྱི་བརྩོན་འགྲུས་དང་རྟག་སྦྱོར་གྱི་བརྩོན་འགྲུས་ཆུ་བོའི་རྒྱུན་བཞིན་བསྟེན་དགོས་པ་འདི་གལ་ཆེན་པོ་ཞེ་དྲགས་རེད་བསམ་དྲན་གྱི་འདུག ངས་སློབ་གཉེར་བྱེད་མཁན་ཚོ་ལ་ག་དུས་ཡིན་ནའང་ཞུས་བསྡད་ཀྱི་ཡོད།
སློབ་གཉེར་བྱེད་མཁན་ཚོས་ལས་དོན་གཞན་པ་ལ་མགོ་འཁོར་བསྡད་རྒྱུ་དེ་ཡག་པོ་མ་རེད། སློབ་གཉེར་གྱི་ཞར་དང་ཞོར་ལ་ཡོད་ཚད་བྱེད་དགོས་རྒྱུ་དེ་གནད་འགག་གཅིག་ཆགས་ཀྱི་ཡོད་མ་རེད། ཡོད་ཚད་བྱེད་འདོད་པ་ཡིན་ནའང༌། བྱེད་ཐུབ་ཀྱི་ཡང་མ་རེད་ལ་དགོས་པ་ཡང་མེད་པ་གཅིག་རེད། སློབ་སྦྱོང་བྱེད་རྒྱུ་རང་གི་རྣམ་གཞག་གཅིག་ལ་ཆ་བཞག་པ་ཡིན་ན་ཡང༌། མང་པོ་མང་པོ་གཅིག་གི་ཐོག་ལ་ལག་པ་འཆང་རྒྱུ་དེ་དགེ་མཚན་ཆེན་པོ་གཅིག་རེད་མི་འདུག དོན་དེ་ལ་དགོངས་ནས་མཉམ་མེད་ཇོ་བོ་ཆེན་པོས་ཀྱང༌།
ཚེ་འདི་ཡུན་ཐུང་ཤེས་བྱའི་རྣམ་པ་མང༌། །
ཚེ་ཡི་ཚད་ཀྱང་ཇི་ཙམ་མི་ཤེས་པས། །
ངང་པས་ཆུ་ལས་འོ་མ་ལེན་པ་ལྟར། །
རང་གི་འདོད་པ་དང་པོར་བླང་བར་བྱ། །ཞེས་གསུངས་འདུག སྤྱིར་བཏང་བྱང་ཆུབ་སེམས་དཔའ་རྣམས་ཀྱིས་གཞན་དོན་སྒྲུབ་པའི་ཡན་ལག་ཏུ་ཤེས་བྱའི་གནས་ཡོངས་སུ་རྫོགས་པ་བསླབ་དགོས་ཀྱི་ཡོད་རེད། ཡིན་ནའང་ང་ཚོའི་ཚེ་འདི་ཐུང་ཐུང་རེད། ཤེས་བྱའི་རྣམ་པ་ཧ་ཅང་གི་མང་པོ་རེད། ཚེའི་ཚད་ག་ཚོད་ཡོད་པ་ཤེས་ཀྱི་ཡོད་མ་རེད། དེ་འདྲ་ཡིན་ཙང་ང་རང་ཚོས་གལ་ཆེ་ཆུང་རྩིས་ནས་ Priority བཞག་སྟངས་གལ་ཆེ་ཆུང་རྩི་སྟངས་ཀྱི་ཐོག་ལ་མཁས་པོ་གཅིག་དགོས་ཀྱི་ཡོད་པ་བཤད་མ་དགོས་པ་རེད།
དེ་འདྲ་གལ་ཆེ་ཆུང་རྩི་སྟངས་འདི་གཞུང་ཆེན་མོ་ལ་སློབ་གཉེར་བྱེད་རྒྱུ་འདི་གལ་ཆེ་ཤོས་ལ་རྩིས་ནས་དང་པོ་འདི་མཐའ་མ་ཁྱོལ་གྱི་བར་དུ་ལས་ཀ་གཞན་པ་བཞག་རྒྱུ་དེ་དཔེ་མི་སྲིད་པའི་གལ་ཆེན་པོ་རེད་འདུག སྒྱིད་ལུག་པའི་ལེ་ལོ་དང༌། དེ་མཚུངས་ཀྱི་ལེ་ལོ་གཞན་པ་དེ་ཚོ་ང་ཚོ་རབ་ཏུ་བྱུང་བ་རྣམས་ལ་ཏོག་ཙམ་ཡོང་ཁག་པོ་ཞིག་རེད། ད་རིང་སང་ཉིན་ལོ་གཞོན་པ་མང་ཆེ་བ་འདི་ཚོ་རྣམ་གཡེང་དང་ལེ་ལོ་ག་རེའི་དབང་དུ་འགྲོ་གི་ཡོད་རེད་ཟེར་ན། བྱ་བ་ངན་པ་ལ་ཞེན་པའི་ལེ་ལོའི་དབང་དུ་འགྲོ་བསྡད་ཀྱི་ཡོད་རེད། བྱ་བ་ངན་ཞེན་གྱི་ལེ་ལོ་ཡོང་བའི་རྒྱུ་ཆ་མང་པོ་ཞེ་དྲགས་ད་རེས་སང་ཉིན་ང་ཚོའི་མདུན་ལ་སླེབས་བསྡད་ཀྱི་འདུག གསར་འགྱུར་ཡོད་རེད། གཟུགས་མཐོང་རླུང་འཕྲིན་ཡོད་རེད། དེ་མ་ཡིན་པ་མང་པོ་ཞིག་ཉན་རྒྱུ་ཡོད་རེད། བལྟ་རྒྱུ་ཡོད་རེད། དེ་འདྲ་ལ་སོགས་པ་རྣམ་གྲངས་འདྲ་མིན་མང་པོ་ཞེ་དྲགས་སླེབས་བསྡད་ཀྱི་ཡོད་རེད། སློབ་ཚན་འདྲ་མི་འདྲ་མང་པོ་ཞེ་དྲགས་ཡོད་རེད། སྐད་ཡིག་འདྲ་མི་འདྲ་མང་པོ་ཞེ་དྲགས་བསླབ་རྒྱུ་ཡོད་རེད། དེ་ཚོ་ཚང་མ་གཅིག་བྱེད་དགོས་མིན་འགྲོ་བསམ། གལ་སྲིད་བྱ་བ་ངན་པ་མིན་པ་ཡིན་ན་ཡང༌། བྱ་བ་ཕལ་པ་དེ་ཚོ་གཙོ་ཆེ་བར་རྩིས། བྱ་བ་གཙོ་ཆེ་བ་གཞུང་ཆེན་པོ་ལ་སློབ་སྦྱོང་བྱེད་རྒྱུ་དེ་གལ་ཆེན་པོ་མ་རྩིས་པ་བྱས་ནས་དུས་ཚོད་མང་པོ་དེའི་ནང་ཆུད་ཟོས་སུ་བཏང་བ་ཡིན་ན་འཕྲོ་བརླག་ཕྱིན་པ་རེད། མི་ཡི་ཚེ་ཟེར་རྒྱུ་དེ་ཧ་ཅང་གི་ཐུང་ཐུང་རེད། ཚེ་ལ་ངེས་པ་གང་ཡང་མེད་པ་རེད། རྒྱུ་མཚན་དེའི་དབང་གིས་ང་རང་ཚོས་བང་སྒྲིག་སྟངས་བཟང་པོ་ཡོད་པའི་སྐབས་ལ། རྡོག་ལ་བསྒྲིལ་ནས་གཞུང་ཆེན་མོ་རང་ལ་སློབ་གཉེར་བྱེད་ཐུབ་པ་བྱེད་རྒྱུ་དང༌། ཞར་ལ་སྐད་ཡིག་གཞན་བསླབ་ཆོག་གི་ཡོད་ན་ཡང་བསླབ་དགོས་ཀྱི་ཡོད་པའི་ངེས་པ་གང་ཡང་ཡོད་མ་རེད། བསླབ་ཆོག་གི་མ་རེད་ཟེར་རྒྱུ་དེ་ནི་ཏོག་ཙམ་འགྲིགས་ཀྱི་ཨེ་ཡོད་བསམ་གྱི་འདུག ང་རང་གིས་བལྟས་པ་ཡིན་ན་དེ་རིང་སང་ཉིན་རང་དབང་གི་སྐད་ཆ་འདི་མང་པོ་བཤད་སྡོད་ཀྱི་ཡོད་རེད། དེ་འདྲ་ཡིན་དུས་བསླབ་ཆོག་དང་མི་ཆོག་ཟེར་རྒྱུ་དེ་ལབ་ཆོག་གི་མ་རེད་ཟེར་ལབ་ན་འགྲིགས་ཀྱི་ཡོད་མ་རེད། ཡིན་ནའང་བསླབ་ཆོག་པ་གང་ཞིག་ལ་ཚང་མ་བསླབ་དགོས་པ་གཅིག་གི་ནང་འཛིན་དགོས་པའི་ངེས་པ་ཡོད་མ་རེད།
དབྱིན་ཇི་སྐད་ཡིག་ཤེས་མཁན་མི་དེ་ཚོའི་སྤྱིར་བཏང་བསམ་བློའི་གནས་སྟངས་འདི་ཏོག་ཙམ་དམའ་རུ་འགྲོ་བསྡད་ཀྱི་ཡོད་པ་དེ་འདྲ་གཅིག་མཐོང་བསྡད་སོང༌། ང་རང་རང་ལ་ཆ་བཞག་པ་ཡིན་ན་ཡང་ངས་དབྱིན་ཇི་ཚིག་གཅིག་མ་ཤེས་པའི་སྐབས་ལ་ངའི་བསམ་པའི་གནས་ཚད་དེ་ལེགས་པ་འདུག ད་དབྱིན་ཇི་དང་ཧིནྡཱི་དེ་འདྲའི་རིགས་མང་པོ་གཅིག་ཡག་པོ་མ་ཤེས་པ་ཡིན་ནའང༌། མིས་ཚུར་བཤད་ཡོང་དུས་གོ་བསྡད་པ་དང༌། ཡི་གེ་དེ་འདྲ་ཀློག་ཤེས་པ་ཆགས་ཡོང་བ་དེའི་རྒྱུ་མཚན་གྱིས་ང་རང་གི་བསམ་བློའི་གནས་ཚད་དེ་ཞེ་དྲགས་དམའ་རུ་ཕྱིན་པའི་བཟོ་འདྲ་པོ་གཅིག་ཉམས་མྱོང་ཡོང་གི་འདུག དེ་འདྲ་ཡིན་ཙང་དངོས་གནས་བྱས་ན་སྐད་ཡིག་གཞན་དག་མང་པོ་མ་ཤེས་པ་དེ་ག་རང་ཡག་པ་འདུག ཆོས་ཕྱོགས་ནས་བསམ་བློ་གཏང་བ་ཡིན་ནའང་རེད། རིག་གཞུང་འཛིན་སྐྱོང་བྱེད་སྟངས་ཀྱི་ཐོག་ནས་བསམ་བློ་བཏང་བ་ཡིན་ནའང་རེད། གཉིས་ཀའི་ཆ་ནས་གང་བྱས་ཕྱི་ལོགས་ཀྱི་རིག་གཞུང་གི་ལྷགས་པ་བརྒྱབ་སའི་སྒེའུ་ཁུང་གཅིག་ཕྱེ་ནས་བཞག་པའི་སྐབས་ལ། སྒེའུ་ཁུང་དེ་ནས་ལྷགས་པ་དེ་མང་པོ་བརྒྱབ་ཡོང་རྒྱུ་དང༌། ལྷགས་པ་དེའི་དབང་གིས་ནང་ལོགས་ལ་སྡོད་མཁན་གྱི་མི་དེ་ལ་ཚོར་བའི་རིགས་མི་འདྲ་བ་སྣ་ཚོགས་ཤིག་ཡོད་བསྡད་རྒྱུ་དེ་དངོས་པོའི་གཤིས་ལུགས་འདྲ་པོ་གཅིག་ཆགས་བསྡད་ཡོད་རེད། མ་གཞི་བདག་ཉིད་ཆེན་པོ་གཱཾདྷཱིས་ བྱབྱངས་སྒེའུ་ཁུང་ཚང་མ་ཕྱེ་སྟེ་བཞག་གི་ཡིན། ཡིན་ནའང་སྒེའུ་ཁུང་དེ་ཚོའི་ནང་ནས་ཡོང་བའི་རིག་གཞུང་འདྲ་མིན་འདྲའི་རླུང་འཚུབ་དེ་ཡིས་ང་འཁྱེར་མི་འགྲོ་བའི་དོན་དུ་ང་རང་ཙོག་པུ་སྡོད་ཐུབ་པའི་ལྗིད་ཁོག་གཅིག་ང་རང་ལ་ཡོད་པ་བྱེད་ཀྱི་ཡིན།བྱབྱ ཞེས་གསུངས་ཡོད་རེད། དེ་འདྲ་ཆགས་པོ་གཅིག་འདུག་བསམ་ང་རང་གིས་ནམ་རྒྱུན་ནས་དྲན་སྡོད་ཀྱི་ཡོད། ང་རང་ཚོས་སྒེའུ་ཁུང་ཚང་མ་ཕྱེ་སྟེ་བཞག འཛམ་བུ་གླིང་གི་རིག་གཞུང་འདྲ་མི་འདྲ་དང༌། སློབ་ཚན་འདྲ་མི་འདྲ་ཚང་མའི་རླུང་དེ་ཚོ་ཡོང་ས་ཡོད་པ་བྱས་ནས་བཞག་ནས་སོ་སོ་རླུང་དེས་འཁྱེར་མི་འགྲོ་བ་ལྗིད་ཁོག་ཚ་པོ་བྱས་ནས་སྡོད་ཐུབ་མཁན་གཅིག་ཡིན་ན་རང་འགྲིགས་པ་རེད། ང་ཚོ་ལ་ལྗིད་ཁོག་དེ་ཕལ་ཆེར་ཡོད་ས་མ་རེད་བསམ་སྐབས་རེ་དྭོགས་པ་ཕྲན་བུ་རེ་སྐྱེ་ཡོང་གི་འདུག བྱས་ཙང་ལྗིད་ཁོག་མེད་པའི་སྲིན་བལ་ནང་བཞིན་ཡང་པོ་བྱས་ནས་བསྡད་པའི་སྐབས་ལ། ང་རང་ཚོའི་བློ་ཡི་ནུས་པ་མ་uོགས་པའི་སྐབས་སྒེའུ་ཁུང་བརྒྱབས་ན་ཡག་པ་དེ་ག་ས་གར་ལྷགས་པས་འཁྱེར་མ་ཕྱིན་པར་བསྡད་ཐུབ་པ་ཞིག་ཡོང་གི་རེད། ཡང་མིན་ན་དབྱིན་ཇིའི་སྐད་ལ་ Paper weight ཟེར་རྒྱུ་གཅིག་མིན་འདུག་གམ། དེ་འདྲའི་བླ་མ་དགེ་བའི་བཤེས་གཉེན་གྱིས་སྒང་ནས་མར་བསླབ་བྱ་རྒྱག་པའི་ཚུལ་གྱིས་མནན་བསྡད་མཁན་གཅིག་ཡོད་པ་ཡིན་ན་ནི། ལྷགས་པ་རྒྱག་གི་ཡོད་ནའང༌། ཁྱད་པར་གཅིག་འགྲོ་གི་ཡོད་ཀྱི་རེད་མ་གཏོགས། གཞན་ང་རང་ཚོའི་སྒོ་གསུམ་གྱི་སྤྱོད་ཚུལ་འདི་ལ་བལྟས་པ་ཡིན་ན་ཉེན་ཁ་ཆེན་པོ་རེད་བསམ་དྲན་གྱི་འདུག དེ་འདྲ་ཡིན་ཙང་གཞུང་ཆེན་མོ་ལ་གཅིག་ཏུ་བསྒྲིལ་ནས་སློབ་གཉེར་བྱེད་རྒྱུ་དེ་ཧ་ཅང་གི་ཐོབ་དཀའ་བའི་སྐལ་བཟང་གཅིག་རེད་འདུག གོ་སྐབས་གཅིག་རེད་འདུག འཛམ་བུ་གླིང་གང་དུ་བཙལ་དུ་འགྲོ་དགོས་བྱུང་ན་ཡང་མ་རྙེད་པ་ཞིག་རེད།
ད་རིང་སང་ཉིན་ཡ་མཚན་ཅན་གྱི་ལུང་པ་དེ་ཚོའི་ནང་ནས་ང་ཚོ་ནང་བཞིན་སློབ་གཉེར་བྱེད་རྒྱུའི་འདོད་པ་ཡོད་མཁན་ཞེ་དྲགས་མང་པོ་ཡོང་བསྡད་ཀྱི་ཡོད་རེད། ཁོང་ཚོ་ལ་གོ་སྐབས་ཐོབ་ཀྱི་ཡོད་མ་རེད། དང་པོ་དེ་ལ་སྐད་ཀྱི་འགག་རྩ་ཐུག་བསྡད་ཀྱི་ཡོད་རེད། གཉིས་པ་དེ་ལ་དགེ་རྒན་ཐོབ་ཀྱི་ཡོད་མ་རེད། གསུམ་པ་དེ་ལ་དུས་ཚོད་ཐོབ་ཀྱི་ཡོད་མ་རེད། ང་རང་ཚོ་ལ་དེ་ཚོ་ཚང་མ་དཀའ་ལས་མེད་པར་རག་བསྡད་ཀྱི་ཡོད་རེད། དེ་འདྲ་བྱས་ནས་རག་བསྡད་པ་དེ་ཡག་པོ་བྱས་ནས་བེད་སྤྱོད་མ་བཏང་བ་ཡིན་ན་མ་རབས་ཐ་ཤལ་གྱི་ལས་ཀ་འདྲ་པོ་གཅིག་དང༌། གཞན་དོན་རྒྱ་ཆེན་པོའི་བསམ་བློ་གཏོང་མ་ཐུབ་པ་མ་ཟད། རང་དོན་གྱི་བསམ་བློ་ཙམ་ཡང་མེད་མཁན་ཞིག་གི་གནས་སྟངས་གཅིག་ཆགས་སྡོད་ཀྱི་རེད། དེ་འདྲ་མི་ཡོང་བ་གཅིག་གནང་དགོས་རྒྱུ་ཞེ་དྲགས་གལ་ཆེན་པོ་འདུག་ཅེས་ཞུ་གི་ཡོད།
ལྷག་པར་དུ་ས་སྐྱ་མཐོ་སློབ་འདིའི་ནང་ལ་སློབ་ཁྲིད་གནང་སྟངས་དེ་ཚོ་བོད་ཀྱི་སྲོལ་རྒྱུན་ནང་བཞིན་སློབ་ཁྲིད་གནང་གི་ཡོད་པ་དེ་ཧ་ཅང་གི་གཟི་བརྗིད་ཆེན་པོ་རེད། རླབས་ཆེན་གཅིག་རེད། ང་ཚོས་བར་ལམ་གཅིག་ནས་ཚོད་བལྟ་མང་པོ་བྱས་པ་རེད། སྐྱབས་བཅོལ་ལ་འབྱོར་ནས་སྦག་ས་ཆོས་སྒར་ནང་ཡོད་དུས་ནས་ང་རང་ཚོས་གཞུང་སློབ་གཉེར་བྱེད་པའི་ལམ་སྲོལ་དེ་ཚོ་དེང་རབས་ཀྱི་མཐོ་སློབ་ཀྱི་སྒྲོམ་གཞིའི་ནང་ཚུར་བླུག་རྒྱུའི་ཐབས་ཤེས་མང་པོ་བྱས་པ་རེད། དེ་བྱས་པ་ཡིན་ན་ཡག་ཏུ་འགྲོ་གི་ཡོད་པ་དང༌། དེ་བྱས་པ་ཡིན་ན་ད་རིང་སང་ཉིན་གྱི་མི་ཚོས་བཤད་བསྡད་རྒྱུའི་སློབ་སྦྱོང་བྱེད་སྟངས་ཀྱི་ཐབས་ལམ་ཡག་པོ་གཅིག་གི་ནང་ཚུད་ས་རེད་བསམ་པའི་བསམ་བློ་དེ་འདྲ་འཁོར་མཁན་མང་པོ་བྱུང་འདུག ངའི་སེམས་པའི་ནང་ལ་ཡང་དེ་འདྲའི་བསམ་བློ་འཁོར་མྱོང༌། དེ་ཚོ་གནས་ཚུལ་ཞེ་དྲགས་གསལ་པོ་མ་རྟོགས་པའི་སྐབས་ལ་རེད། ཡིན་ནའང་རིམ་པས་ཞིབ་ཚགས་བྱས་ནས་བལྟས་པའི་སྐབས་ལ་ང་ཚོས་སློབ་སྦྱོང་བྱེད་སྟངས་དེ་ལས་ལྷག་པའི་གཞུང་ཆེན་མོ་ལ་སློབ་སྦྱོང་བྱེད་སྟངས་ཀྱི་ཐབས་ལམ་གཅིག་མེད་པ་རེད་འདུག དེང་དུས་ཀྱི་སློབ་སྦྱོང་བྱེད་སྟངས་ནང་བཞིན་སློབ་ཚན་ནང་ནས་ཟུར་འདོན་བྱས་ནས་སྦུད་ཙམ་སྦུད་ཙམ་བསླབ་པ་དང༌། དགེ་རྒན་གྱིས་ནག་སྤང་སྟེང་ལ་འབྲི་རྒྱུ་དང༌། དེ་ནས་སློབ་སྟོན་བྱེད་རྒྱུ་ལྟ་བུ་ཐབས་ལམ་མང་པོ་ཡོད་པ་རེད། དཔེར་ན། པར་དང་གཟུགས་མཐོང་རླུང་འཕྲིན་སོགས་མང་པོ་བེད་སྤྱོད་བྱེད་རྒྱུ་ཚང་མ་དེང་རབས་ཀྱི་ཕྱི་དངོས་པོ་ལ་བལྟས་པའི་སྐབས་ལ་ཕན་ཐོགས་གཅིག་ཡོད་ངེས་རེད་མ་གཏོགས། གཞུང་ཆེན་མོ་ལ་སློབ་གཉེར་བྱེད་རྒྱུ་ལ་ཐབས་ལམ་དེ་ལེགས་པ་གཅིག་རྩ་བ་ཉིད་ནས་རེད་མི་འདུག དེའི་ཐོག་ནས་སློབ་གཉེར་བྱེད་ཐུབ་པ་གཅིག་རེད་མི་འདུག
ད་རིང་སང་ཉིན་མི་དེ་ཚོས་སྤྱིར་བཏང་གི་ཤེས་བྱར་སློབ་གཉེར་བྱེད་སྟངས་དང༌། གཏིང་ཟབ་པོ་བྱས་ནས་ Academic གི་སློབ་སྦྱོང་བྱེད་སྟངས། ནུབ་ཕྱོགས་པས་ Academic ཟེར་བའི་ཚིག་དེ་བེད་སྤྱོད་བཏང་ནས་ང་ཚོ་བོད་པས་སློབ་སྦྱོང་བྱེད་སྟངས་དེ་ Academic མིན་པའི་བཟོ་འདྲ་པོ་གཅིག ང་ཚོ་བོད་པས་སློབ་སྦྱོང་བྱེད་སྟངས་འདི་ཤེས་ཡོན་ལ་བློ་གཟུ་བོར་གནས་ནས་རྨོངས་དད་ལ་མ་ཕྱིན་པའི་ཐོག་ནས་རིགས་པས་བརྟག་དཔྱད་བྱེད་པའི་ལམ་སྲོལ་མེད་པའི་བཟོ་འདྲ་པོ་གཅིག་གི་བསམ་བློ་གཏོང་གི་ཡོད་རེད། དེ་ཡང་དངོས་གནས་བྱས་ན་ཁོ་རང་ཚོས་མ་ཤེས་པ་རེད། ང་ཚོས་ཀྱང་ཐོག་མ་མ་ཤེས་པ་བྱས་ཁོང་ཚོའི་ཁ་ཤུགས་ཀྱི་འོག་ལ་འགྲོ་རྒྱུའི་ཉེན་ཁ་དེ་འདྲ་བྱུང་འདུག ང་ཚོ་བོད་པས་གཞུང་ཆེན་མོ་ལ་སློབ་གཉེར་བྱེད་སྟངས་འདི་དེང་རབས་ཀྱི་ཉམས་ཞིབ་བྱེད་སྟངས་དང༌། དེང་རབས་ཀྱི་སློབ་གཉེར་བྱེད་སྟངས་ལས་ཧ་ཅང་གི་གནས་ཚད་མཐོ་བ་དང༌། ཧ་ཅང་གི་དྲག་པ་ཡོད་རེད་མ་གཏོགས། དེ་ལས་གནས་ཚད་དམའ་བ་རེད་བསྡད་མི་འདུག ལྷག་པར་དུ་ས་སྐྱ་པ་དང་དགེ་ལུགས་པ་ཚོ་ལ་འཇམ་མགོན་ས་སྐྱ་པཎ་ཆེན་ནས་བཟུང་ས་ཆེན་གོང་མ་ཚོའི་སྐུ་དྲིན་དང༌། ཙོང་ཁ་པ་ཡབ་སྲས་ཀྱི་འཆད་ཉན་གནང་སྟངས་དེ་རྒྱ་གར་དང་རྒྱ་ནག་ནས་ཡོང་བ་དེ་འདྲ་མ་རེད། སྐབས་དེ་དུས་བོད་ནང་ཡོད་པའི་ས་སྐྱའི་གདན་ས་ཆེན་པོ་དེ་ཚོའི་ནང་ནས་ཡོང་བསྡད་པ་ཞིག་རེད། དེ་རྗེས་ང་ཚོས་འཆད་རྩོད་རྩོམ་གསུམ་ཟུང་དུ་སྦྲེལ་བའི་སྒོ་ནས་སློབ་གཉེར་བྱེད་རྒྱུ་གཅིག་དང༌། འཆད་རྩོད་རྩོམ་གསུམ་ཟུང་སྦྲེལ་གྱི་སྒོ་ནས་སློབ་གཉེར་བྱས་པའི་རྗེས་ལ་བསྟན་པ་སྤེལ་རྒྱུ་གཉིས་ཀའི་ནང་ལ་འཆད་རྩོད་རྩོམ་གསུམ་ཟུང་སྦྲེལ་བྱས་ནས་ལག་ལེན་བྱེད་རྒྱུ་དང༌། ད་ག་ནང་བཞིན་ཐུན་མོང་དང་ཐུན་མོང་མ་ཡིན་པའི་རིག་པའི་གནས་ཡོངས་རྫོགས་ལ་མི་ཚེ་གཅིག་གི་ནང་སློབ་སྦྱོང་བྱེད་ཐུབ་པའི་སློབ་ཚན་མར་བང་བསྒྲིགས་ནས་འགྲོ་སྟངས་དེ་ཚོ་ས་སྐྱ་པཎ་ཆེན་བྱོན་པ་ནས་བཟུང་བོད་ཀྱི་ནང་དམིགས་བསལ་དར་བ་ཞིག་ཡིན་པ་ངས་དེ་འདྲ་མཐོང་བསྡད་སོང༌། ང་རང་མ་གཞི་ལོ་རྒྱུས་ལ་སློབ་གཉེར་བྱེད་མཁན་དེ་འདྲ་གང་ཡང་མ་རེད། ཡིན་ནའང་བོད་ཀྱི་སློབ་གཉེར་བྱེད་སྟངས་དེ་ཕལ་ཆེར་ད་རིང་སང་ཉིན་མི་ཚོས་ཆེད་སྦྱོང་བྱས་པ་ནང་བཞིན་གཞུང་ཕྱོགས་རེ་བ་དང༌། རགས་པ་རེ་ཙམ་ལ་རྩལ་དུ་བཏོན་ནས་བྱེད་པའི་བཤད་སྒྲུབ་ཀྱི་རྒྱུན་དེ་མང་བ་ཡོད་པའི་བཟོ་འདྲ་པོ་གཅིག་ང་རང་གི་མཐོང་སྣང་འདྲ་པོ་དེ་འདྲ་བྱུང་སོང༌། ས་སྐྱ་པཎ་ཆེན་བྱོན་པ་ཚུན་ཆད་ནས་མདོ་སྔགས་རིག་གནས་བཅས་པ་ཡོངས་རྫོགས་ལ་གང་ཟག་གཅིག་གིས་ཚེ་གཅིག་ལ་སློབ་གཉེར་བྱེད་རྒྱུ་དང༌། ཚེ་གཅིག་ལ་ཉམས་ལེན་བྱེད་རྒྱུ། དེ་ཡང་སློབ་གཉེར་གྱི་སྐབས་དང་འཆད་སྤེལ་གྱི་སྐབས་གཉིས་ཆ་ལ་འཆད་རྩོད་རྩོམ་གསུམ་ཡ་མ་བྲལ་བ་བྱས་ནས་འགྲོ་རྒྱུའི་ལམ་སྲོལ་དེ་གསར་པ་གཏོད་པའི་བཟོ་འདྲ་པོ་གཅིག་ཡོང་བསྡད་ཀྱི་འདུག དེ་ཡང་ནལནྡཱ་དང་བིཀྲམཤཱིལ་སོགས་རྒྱ་གར་གྱི་ཆོས་སྡེ་ཆེན་པོ་དེ་ཚོའི་ནང་ནས་ཚུར་བླངས་ཡོང་བའི་བཟོ་འདྲ་གཅིག་ང་ཚོས་མཐོང་བསྡད་སོང༌། དེ་འདྲ་ཡིན་པ་སོང་ཙང་ས་སྐྱ་པ་དང་དགེ་ལུགས་པ་ཚོར་དམིགས་བསལ་གྱི་ལས་འགན་ཞིག་ག་རེ་ཡོད་རེད་ཟེར་ན། ང་ཚོས་འདི་འདྲའི་ཐུན་མོང་མ་ཡིན་པའི་བཤད་སྒྲུབ་བྱེད་སྟངས་ཀྱི་རྒྱུན་དེ་ཚོ་བརྟན་པོ་བྱས་ནས་གཟུང་དགོས་རྒྱུ་དེ་གལ་ཆེན་པོ་ཡིན་པ་མཐོང་བསྡད་ཀྱི་འདུག དེ་འདྲ་ཡིན་ཙང་ཁྱེད་རང་ཚོ་དམིགས་སུ་བཀར་བའི་ཐོག་དོན་དེ་ལ་མངགས་པ་འདྲ་པོ་གཅིག་རེད། དེ་ཚོ་ལས་སླ་ཆོས་དང༌། གལ་ཆེན་པོ་མ་རེད་བསམ་པ་འདྲ་པོ་དང༌། དེ་ལས་ལྷག་པ་གཅིག་གཞན་དག་བྱེད་རྒྱུ་ཡོད་རེད་བསམ་རྩ་བ་ནས་དགོངས་པ་མ་བཞེས་པ་གནང་ནས་ཁྱེད་རང་ཚོས་ད་ལྟའི་སློབ་སྦྱོང་གནང་རྒྱུ་འདི་འཛམ་བུ་གླིང་ག་པར་འཚོལ་སར་ཕྱིན་པ་ཡིན་ནའང་འདི་ལས་ལྷག་པ་གཅིག་རག་རྒྱུ་མེད་པ་ཡིན་པ་དེ་ངོ་ཤེས་པ་བྱས་ནས་སོ་སོའི་ལས་དོན་དེ་གལ་ཆེན་པོ་ཡིན་པ་མཁྱེན་པ་གནང་དགོས་འདུག་ཟེར་བ་དེ་ངས་ད་རེས་གཙོ་བོ་ཞུ་རྒྱུ་འདི་ཡིན། ད་དུས་ཚོད་ཀྱང་ཞེ་དྲགས་ཕྱིན་སོང༌། ཁྱེད་རང་ཚོས་ཧ་ཅང་ཐུགས་སྣང་གནང་ནས་གསན་པ་དེ་ལ་ཞེ་དྲགས་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན། མ་འོངས་པར་ཡང་གཙོ་ཆེ་བ་གཞུང་ཆེན་མོ་ལ་སློབ་གཉེར་བྱེད་རྒྱུ་འདིའི་ཐོག་ལ་འབད་བརྩོན་གནང་དགོས། ཞར་དང་ཞོར་ལ་ག་རེ་གནང་རྒྱུ་འདུག་ནའང་གནང་ཆོག་གི་རེད། གཙོ་བོ་བྱ་བ་ངན་ཞེན་གྱི་ལེ་ལོ་དོར་ནས་གཞུང་ཆེན་མོ་ལ་སློབ་གཉེར་བྱེད་རྒྱུ་འདི་ཞེ་དྲགས་གལ་ཆེན་པོ་ཡིན་པ་འདི་ངོས་ཟིན་པ་གཅིག་གནང་རོགས་གནང་ཞེས་ཞུ་རྒྱུ་ཡིན། ཐུགས་རྗེ་ཆེ།།
༡༩༩༧ ཕྱི་ཟླ་ ༨ ཚེས་ ༣༡ ཉིན་རཱཇཔུར་ས་སྐྱའི་མཐོ་སློབ་ཏུ་གནང་བའི་གསུང་བཤད།


text:
གཏིང་ཟབ་པའི་སྒོ་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བསམ་བློ། 《མཚོ་སྔོན་ཞིང་ཆེན་གྲངས་ཉུང་མི་རིགས་སྐད་ཡིག་ལས་དོན་“ལོ་ལྔའི་འཆར་འགོད་བཅུ་གསུམ་པའི”འཆར་འགོད》ལག་ལེན་མཐར་ཕྱིན་བྱས་ཏེ། ནན་ཏན་སྒོས《མཚོ་ནུབ་སོག་རིགས་བོད་རིགས་རང་སྐྱོང་ཁུལ་གྱི་སོག་རིགས་བོད་རིགས་སྐད་ཡིག་ལས་དོན་སྲོལ་ཡིག》ལག་བསྟར་བྱས་ཏེ། ཏན་ཏིག་གིས་རྫོང་ཡོངས་ཀྱི་མི་རིགས་སྐད་ཡིག་ལས་དོན་ལ་སྐུལ་འདེད་གཏོང་ཕྱིར། ཉེ་ཆར་དབུལ་ལམ་རྫོང་གིས་མི་རིགས་སྐད་ཡིག་ལས་དོན་བཀོད་སྒྲིག་གྲོས་ཚོགས་བསྡུས།
ཚོགས་ཐོག་ཏུ་ཞིབ་འཇུག་བྱས་པ་ལྟར་ན། ཏན་ཏིག་གིས་རྫོང་ཡོངས་ཀྱི་མི་རིགས་ལས་དོན་ལ་སྐུལ་འདེད་གཏོང་ཆེད། རྫོང་མི་རིགས་སྐད་ཡིག་གཞུང་སྒྲུབ་ཁང་ནི་རྫོང་སྲིད་གཞུང་གཞུང་སྒྲུབ་ཁང་དུ་འཛུགས་པ་དང་།རྫོང་སྲིད་གཞུང་གཞུང་སྒྲུབ་ཁང་གི་ཀྲུང་རིན་གཞོན་པས་མི་རིགས་སྐད་ཡིག་གཞུང་སྒྲུབ་ཁང་གི་བྱ་བ་ལ་འགན་བཞེས་ཤིང་། རྫོང་ཡོངས་ཀྱི་མི་རིགས་སྐད་ཡིག་བྱ་བ་རྫོང་ཨུ་དང་རྫོང་སྲིད་གཞུང་གི་གཅིག་གྱུར་གྱིས་འགོ་ཁྲིད་འོག་ནས་སྤེལ་དགོས་པར་ཐག་བཅད།
ཚོགས་འདུ་ལས་བསྟན་དོན། མི་རིགས་སྐད་ཡིག་གཞུང་སྒྲུབ་ཁང་གིས་མི་རིགས་སྐད་ཡིག་དྲིལ་སྒྲོག་དང་ཏང་དང་རྒྱལ་ཁབ་ཀྱི་མི་རིགས་སྐད་ཡིག་སྲིད་ཇུས་ལག་བསྟར་བཅས་ལ་འགན་འཁུར་ཏེ། གྲངས་ཉུང་མི་རིགས་ཀྱི་རང་གི་སྐད་དང་ཡི་གེ་ལ་བཀོལ་སྤྱོད་དང་འཕེལ་རྒྱས་ཀྱི་ཁྲིམས་མཐུན་ཁེ་དབང་ལ་སྲུང་སྐྱོང་བྱས་ཏེ།ཧུར་ཐག་སྒོས་གྲངས་ཉུང་མི་རིགས་ཀྱི་སྐད་དང་ཡི་གེའི་ཚད་ལྡན་ཅན་དང་ཆ་འཕྲིན་ཅན་གྱི་བྱ་བ་སྤེལ་དགོས། མི་རིགས་སྐད་ཡིག་གི་གསབ་སྦྱོང་དང་བེད་སྤྱོད་བྱ་བ་ལེགས་པོར་བསྒྲུབ་དགོས། གྲངས་ཉུང་མི་རིགས་ཁག་གི་སྐད་ཡིག་རིག་གནས་ལ་བརྟག་དཔྱད་ཞིབ་འཇུག་བྱས་ཏེ། གྲངས་ཉུང་མི་རིགས་ཀྱི་སྐད་དང་ཡི་གེའི་ཐོན་ཁུངས་ལ་སྲུང་སྐྱོང་བྱས་ཏེ། མི་རིགས་སྐད་ཡིག་རིག་གནས་སྣ་མང་རང་བཞིན་འཕེལ་རྒྱས་ལ་སྐུལ་འདེད་བྱ་དགོས། རྫོང་ཡོངས་ཀྱི་ཚོགས་འདུ་ཆེ་གྲས་ཀྱི་ཡིག་ཆའི་ཡིག་སྒྱུར་དང་སྐད་སྒྱུར་བྱ་བ་བསྒྲུབ་ཏེ་དེ་ལ་ཞུ་དག་བྱ་དགོས། མི་རིགས་སོ་སོའི་ཕན་ཚུན་བར་སྐད་དང་ཡི་གེ་སློབ་སྦྱོང་བྱེད་པར་གཟེངས་བསྟོད་བྱས་ཏེ།མི་རིགས་སྐད་ཡིག་གི་ཕྱི་འབྲེལ་ལ་བསམ་ཚུལ་བརྗེ་རེས་དང་མཉམ་འབྲེལ་སོགས་བྱ་དགོས།
ཚོགས་འདུ་ལས་བསྟན་དོན། མི་རིགས་སྐད་ཡིག་བྱ་བ་ནི་མི་རིགས་བྱ་བའི་ཁྲོད་ཀྱི་བྱ་གཞག་གཙོ་གྲས་ཤིག་ཡིན་ཏེ། མི་རིགས་ཁག་བར་གྱི་མཛའ་བརྩེའི་མཐུན་སྦྱོར་བྱེད་པའི་འབྲེལ་ཟམ་ལྟ་བུ་ཡིན།མི་རིགས་སྐད་ཡིག་བྱ་བ་སྒྲུབ་མཁན་གྱི་ལས་འགན་རླབས་ཆེན་ཡིན་ལ་འགན་འཁུར་ལྕི། བློ་མཐུན་རེ་རེས་ལས་འགན་གཅིག་ལྕོགས་སུ་འགན་བཞེས་ཏེ་རྫོང་ཡོངས་ཀྱི་མི་རིགས་སྐད་ཡིག་བྱ་བ་ཏན་ཏིག་གིས་བསྒྲུབ་དགོས། མི་རིགས་སྐད་ཡིག་ཡིག་སྒྱུར་བྱ་བ་བརྒྱུད་དེ། ས་ཁུལ་གྱི་མི་རིགས་མཐུན་སྒྲིལ་ཡར་ཐོན་ལས་དོན་འཕེལ་རྒྱས་ལ་སྐུལ་འདེད་བཏང་སྟེ། དངོས་གནས་དྲང་གནས་གྱིས་མི་རིགས་ཁག་བར་ལ་འདྲ་མཉམ་དང་མཐུན་སྒྲིལ། རོགས་རེས།འཆམ་མཐུན་སོགས་ཡོང་ཐུབ་པ་བྱ་དགོས། སྔར་ལས་ལྷག་པའི་སྒོ་ནས་མི་རིགས་སོ་སོས་མཉམ་དུ་མཐུན་སྒྲིལ་འབད་བརྩོན་དང་མཉམ་དུ་དར་རྒྱས་གོང་འཕེལ་འགྲོ་བའི་གནས་བབས་ལེགས་པོ་ཆགས་པར་འབད་དགོས།


text:
ཐོག་མར་ཤེས་རིག་ལས་ཁུངས་གསར་འཛུགས་སྐབས་ལས་བྱེད་བཅུ་སྐོར་ལས་མེད་ཅིང༌། ལས་དོན་ཤིན་ཏུ་གལ་ཆེ་རྣམས་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ལ་འཆར་འབུལ་ཕྱག་རྟགས་དགོངས་དོན་གཞི་བཟུང་ངམ། ྋགོང་ས་མཆོག་ནས་ཐད་ཀར་བཀའ་སློབ་ལམ་སྟོན་ཕེབས་དགོངས་བཞིན་ཞུ་བ་དང༌། དེ་མིན་ལས་དོན་གནད་ཆེ་རྣམས་ཤེས་རིག་བཀའ་བློན་གྱིས་བཀའ་ཤག་ལྷན་རྒྱས་དང་བཀའ་གྲོས་ཀྱིས་ཐག་གཅོད་བྱེད། རྒྱུན་ལྡན་ལས་དོན་རྣམས་བཀའ་བློན་དང་བཀའ་བློན་ལས་རོགས། དྲུང་ཆེ་སོགས་བཀའ་བསྡུར་གྱིས་ཐག་གཅོད་དང༌། ཕྱི་ལོ་ཆིག་སྟོང་དགུ་བརྒྱ་དྲུག་ཅུ་རེ་གྲངས་ནང་ཟླ་དྲུག་ལས་བསྡོམས་ཚོགས་ཆེན་རིམ་པ་དང༌། བདུན་ཅུ་དོན་གྲངས་ནང་ལོ་འཁོར་ལས་བསྡོམས་ཚོགས་ཆེན་རིམ་པ། དེ་བཞིན་རྒྱུན་ལས་ཚོགས་འདུ་སོགས་ཀྱི་སྐབས་ཤེས་རིག་དང་འབྲེལ་བའི་ཐག་གཅོད་ཁག་ཀྱང་གལ་ཆེའི་ཐག་གཅོད་དུ་བརྩིས་ཏེ་ལག་བསྟར་བྱེད་པ་དང༌། ལྷག་པར་ཕྱི་ལོ་༡༩༦༤ ནས་ད་བར་ཤེས་རིག་ཚོགས་ཆེན་སྔ་རྗེས་ཐེངས་ལྔ་འཚོགས་པའི་གྲོས་ཆོད་རྣམས་ལ་གཙིགས་འཛིན་གྱིས་ཕྱག་བསྟར་གནང་སྲོལ་ཡོད།
ཕྱི་ལོ་ཆིག་སྟོང་དགུ་བརྒྱ་དྲུག་ཅུ་རེ་གྲངས་ནང་མཁས་པ་གདན་ཞུས་ཀྱིས་སློབ་སྟོན་ཞུ་བ་དང༌། ་བདུན་ཅུ་དོན་གྲངས་ནང་ཤེས་རིག་གྲོས་འདྲི་ལྷན་ཚོགས། དགུ་བཅུ་གོ་གྲངས་ནང་ཤེས་ཡོན་སློབ་སྟོན་ཚོགས་ཆུང་སོགས་ཕྱི་ནང་གི་ཤེས་ཡོན་ཐད་ཤེས་མྱོང་གཉིས་ལྡན་གྱི་མི་སྣ་བསྐོ་འཛུགས་ཀྱིས་དུས་ནས་དུས་སུ་ཤེས་ཡོན་དང་འབྲེལ་བའི་བཀའ་སློབ་ལམ་སྟོན་ཞུས་པའང་བྱུང་ཞིང༌། དེ་མིན་སློབ་དེབ་ལྟ་བུར་མཚོན་ན། སློབ་གྲྭ་ཁག་གི་དགེ་རྒན་དང་ལས་བྱེད། སློབ་ཕྲུག་བཅས་པའི་བསམ་འཆར་བསྡུས་པའི་རྨང་གཞིའི་ཐོག་ཆེད་འཛུགས་སློབ་དེབ་བསྐྱར་ཞིབ་ཚོགས་ཆུང་གིས་སློབ་དེབ་ལ་སྣོན་འཕྲི་བསྐྱར་བཅོས་ཇི་དགོས་གནང་གི་ཡོད།
ཕྱི་ལོ་ ༡༩༩༨ ནས་ཤེས་རིག་གི་སྡེ་ཚན་ཁག་གི་འགན་འཛིན་ཡན་ཡོད་པའི་འཛིན་སྐྱོང་ལྷན་ཚོགས་ཀྱིས་གལ་ཆེའི་གནད་དོན་ཁག་བཀའ་བསྡུར་ཐག་གཅོད་གནང་གི་ཡོད་པ་དང༌། དེས་ཐག་མ་ཆོད་པའི་རིགས་གོང་རིམ་བཀའ་ཤག་ལ་སྙན་གསན་གྱིས་ཐག་གཅོད་གནང་གི་ཡོད། ཡང་ལོ་རེར་ཤེས་རིག་ནང་ཉུང་མཐར་ཤེས་རིག་ལས་བྱེད་ཡོངས་རྫོགས་བཞུགས་མོལ་ཚོགས་འདུ་ཐེངས་གཉིས་ལས་མི་ཉུང་བ་གནང་གི་ཡོད་པ་དེའི་ཐོག་ལས་བྱེད་ཀྱི་དགོངས་འཆར་ཇི་ཡོད་བསྡུ་རུབ་གནང་གི་ཡོད།
ཕྱི་རྒྱལ་དུ་སློབ་སྦྱོང་ཆེད་བོད་མི་འདེམས་གཏོང་གི་བྱེད་སྒོ་ཡོངས་རྫོགས་ཆེས་མཐོའི་སློབ་ཡོན་ཚོགས་ཆུང་གིས་སྒྲིག་གཞི་ཟུར་ཡོད་ལྟར་ཐག་གཅོད་གནང་གི་ཡོད་ཅིང༌། དེ་མིན་རྒྱ་གར་ནང་གི་མཐོ་སློབ་སློབ་ཡོན་བགོ་འགྲེམས་ཀྱི་ལས་དོན་རྣམས་ཤེས་རིག་སློབ་ཡོན་ཚོགས་ཆུང་གིས་སྒྲིག་གཞི་གཞི་བཟུང་ཐག་གཅོད་བྱེད།
རྒྱ་གར་དབུས་བོད་སློབ་འཛིན་སྐྱོང་ཚོགས་པའི་ལས་དོན་གནད་ཆེ་ཁག་ཚོགས་པའི་འགན་འཛིན་ལྷན་ཚོགས་ཀྱིས་ཐག་གཅོད་བྱེད་ཅིང༌། ལྷན་ཚོགས་དེའི་ནང་ྋགོང་ས་ྋསྐྱབས་མགོན་ཆེན་པོས་དམིགས་འཛུགས་གནང་བའི་ཚོགས་མིའི་ངོ་བོར་ད་ལྟའི་བཀའ་བློན་ཁྲི་པ་ཟམ་གདོང་རིན་པོ་ཆེ་དང༌། ཤེས་རིག་བཀའ་བློན། ཤེས་རིག་དྲུང་ཆེ། ལྡི་ལི་སྐུ་ཚབ་དོན་གཅོད་བཅས་བཞི་ཡོད།
ཤེས་རིག་ཁྱབ་ཁོངས་སཾ་བྷོ་ཊ་བོད་སློབ་སྤྱི་ཁྱབ་ཡིག་ཚང་དང༌། ཤེས་རིག་པར་ཁང་གི་དངུལ་རྩིས་དང་ལས་དོན་གནད་ཆེ་ཁག་སྒྲིག་འཛུགས་དེ་གཉིས་ཀྱི་འགན་འཛིན་ལྷན་ཚོགས་ཀྱིས་ཐག་གཅོད་བྱེད་ཅིང༌། འགན་འཛིན་ལྷན་ཚོགས་ཀྱི་ཚོགས་གཙོ་དང་ཚོགས་གཞོན་ནི་རིམ་པ་བཞིན་ཤེས་རིག་བཀའ་བློན་མཆོག་དང་དྲུང་ཆེ་རྣམ་གཉིས་ཡིན། དྷ་ས་བོད་ཕྲུག་ཁྱིམ་སྡེ་དང༌། མ་སུ་རི་བོད་ཁྱིམ་གྱི་ལས་དོན་གལ་ཆེ་ཁག་དེ་གཉིས་སོ་སོའི་འགན་འཛིན་ལྷན་ཚོགས་ཀྱིས་ཐག་གཅོད་གནང་གི་ཡོད་ཅིང༌། འགན་འཛིན་ལྷན་ཚོགས་ཀྱི་ཁོངས་སུ་ཤེས་རིག་དྲུང་ཆེ་ཡོད། བལ་ཡུལ་སློབ་ཁག་གི་ལས་དོན་རྣམས་ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་གྲངས་ནང་བལ་ཡུལ་ཤེས་རིག་ལས་འཛིན་དང་བལ་ཡུལ་གངས་ཅན་བདེ་རྩའི་དྲུང་ཆེ་གཙོ་གྱུར་འབྲེལ་ཐོགས་རྣམས་ལྷན་འཛོམས་ཀྱིས་ཐག་གཅོད་བྱེད་ཅིང༌། ༡༩༩༠ གོ་གྲངས་ནང་གནད་དོན་གལ་ཆེ་ཁག་བལ་ཡུལ་ཆེས་མཐོའི་ཤེས་ཡོན་ལྷན་ཚོགས་ཀྱིས་ཐག་གཅོད་གནང་གི་ཡོད་ཅིང༌། ལྷན་ཚོགས་དེའི་ནང་ཤེས་རིག་བཀའ་བློན་མཆོག་དང་དྲུང་ཆེ་གཉིས་ཀ་ཡོད། ཉེ་ལམ་བལ་ཡུལ་ནང་ཆབ་སྲིད་ཀྱི་འགྱུར་བ་ཆེན་པོ་སོང་སྟབས་གོང་གསལ་ལྷན་ཚོགས་དང་བལ་ཡུལ་ཤེས་རིག་ལས་འཛིན་གཉིས་ཀ་རིམ་པས་མེད་པར་གྱུར་ཅིང༌། ཤེས་རིག་གིས་བཀོད་ཁྱབ་དང་ཐག་གཅོད་གནང་དགོས་ཁག་བལ་ཡུལ་གངས་ཅན་བདེ་རྩ་བརྒྱུད་དེ་གནང་གི་ཡོད།
དེ་མིན་ལས་དོན་བྱེ་བྲག་པའི་ཐོག་ཐག་གཅོད་གསར་པ་བྱེད་དགོས་བྱུང་ཚེ། དོན་གནད་དེའི་ཐད་མྱོང་རྒྱུས་དང་ཤེས་ཚད་ལྡན་པའི་ཚོགས་ཆུང་གསར་འཛུགས་ཀྱིས་ཞིབ་འཇུག་དང་གྲོས་བསྡུར་གྱིས་རྒྱབ་གཉེར་བྱུང་བའི་སྙན་ཐོར་ཤེས་རིག་བཀའ་བློན་དང་དྲུང་ཆེའམ། དགོས་གལ་མཆིས་ཚེ་བཀའ་ཤག་ནས་ཐུགས་ཞིབ་ཀྱིས་ཐག་གཅོད་གནང་གི་ཡོད།
སྤྱིར་བཏང་ལས་དོན་གྱི་རིམ་པ་ནི། བཀའ་བློན་གྱི་འོག་ཏུ་དྲུང་ཆེ་དང༌། དྲུང་ཆེའི་འོག་ཏུ་སྡེ་ཚན་ཁག་གི་འགན་འཛིན། སྡེ་ཚན་ཁག་གི་འགན་འཛིན་འོག་ཏུ་ཚན་པའི་འགན་འཛིན། ཚན་པའི་འགན་འཛིན་འོག་ཏུ་འབྲེལ་ཆགས་ལས་བྱེད་བཅས་བྱ་སྤུ་གནོན་གྱི་རིམ་པ་ཡག་པོ་ཆགས་ཡོད།
(18246)


text:
༄༅།།ཀན་ལྷོ་ཁུལ་གྱིས་འཕྲུལ་སྒུལ་འཁོར་ལོའི་ཁ་ལོ་བའི་གཞུང་ལུགས་རྒྱུགས་ལེན་ལ་བོད་སྐད་མ་
ལག་བཀོལ་འགོ་བརྩམས་པ།
གསར་འགྱུར་སྤེལ་དུས། (2017ལོའི་ཟླ་ 12ཚེས་26ཉིན། 16:43) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཉེ་ཆར། ཀན་སུའུ་ཞིང་ཆེན་ཀན་ལྷོ་བོད་རིགས་རང་སྐྱོང་ཁུལ་གྱིས་འཕྲུལ་སྒུལ་འཁར་ལོའི་ཁ་ལོ་བའི་གཞུང་ལུགས་རྒྱུགས་ལེན་རྒྱུ་དེ་བོད་སྐད་མ་ལག་བཀོལ་འགོ་བརྩམས་པ་རེད།
འཕྲུལ་སྒུལ་འཁོར་ལོའི་ཁ་ལོ་བའི་གཞུང་ལུགས་རྒྱུགས་ལེན་ཀྱི་བོད་སྐད་མ་ལག་བཀོལ་དོན་ནི་བོད་རིགས་རོང་འབྲོག་མང་ཚོགས་ཀྱིས་ཁ་ལོ་བའི་དཔང་ཡིག་རྒྱུགས་ལེན་པའི་ཁྲོད་གནས་པའི་རྒྱ་ཡིག་མི་ཤེས་པ་དང་རྒྱ་སྐད་མི་གོ་བ། རྒྱུགས་ལེན་པའི་དཀའ་ཁག་ཆེ་བ། རྒྱུགས་འཕྲོད་ཚད་ཉུང་བ་སོགས་ཀྱི་གནད་དོན་ལ་དམིགས་ནས་ཆེད་དུ་ཞིབ་འཇུག་བྱས་ནས་མར་བཏོན་པ་རེད། མ་ལག་ཆ་ཚང་འདིས་སྔར་ཡོད་ཀྱི་རྒྱུགས་ལེན་མ་ལག་གི་རྨང་གཞིའི་སྟེང་། རྒྱུགས་ལེན་ཡིག་མཛོད་དུ་བོད་རྒྱ་སྐད་གཉིས་ཀྱི་མ་ལག་བཞག་པ་མ་ཟད་ད་རུང་བོད་སྐད་ས་གནས་རང་གི་ཁྱད་ཆོས་དང་མཐུན་པའི་དྲི་ལེན་མ་དཔེ་ནང་འཇུག་བྱས་ཤིང་། གོ་སླ་ཞིང་བསླབ་བདེ་བ། དྲིས་ལན་འདེབས་སླ་བའི་ཁྱད་ཆོས་དང་ལྡན་པ། རི་མོ་དང་སྐད་ཆ་མཉམ་གནས། སྐད་ཆའི་བརྡ་སྤྲད་པ་ཡང་དག་པ། སློབ་སྦྱོང་དང་རྒྱུགས་ལན་ཁྲོད་ལག་བསྟར་སྟབས་བདེ་བ། དྲིས་ལན་འདེབས་བདེ་བ། མ་ལག་མི་གཤིས་ཅན་གྱི་ཇུས་འགོད་འདུ་ཤེས་ཕྱིར་མཚོན་ཡོད།
འཕྲུལ་སྒུལ་འཁོར་ལོའི་ཁ་ལོ་བའི་གཞུང་ལུགས་རྒྱུགས་ལེན་བོད་སྐད་མ་ལག་བཀོལ་འགོ་བརྩམས་པ་ནི་ཀན་ལྷོ་ཁུལ་གྱི་སྤྱི་བདེ་འགྲིམ་འགྲུལ་དོ་དམ་བྱ་བ་གསར་སྐྲུན་དང་ཀན་སུའུ་ཞིང་ཆེན་གྱིས་མི་རིགས་སྐད་བརྡ་བཀོལ་སྤྱོད་བྱས་ནས་འཕྲུལ་སྒུལ་འཁོར་ལོའི་ཁ་ལོ་བའི་རྒྱུགས་ལེན་བྱ་བ་མེད་པ་ནས་ཡོད་པར་བཏང་། འདིས་ཚད་ཆེས་ཆེ་བའི་སྒོ་ནས་བོད་རིགས་ཁ་ལོ་བའི་དཔང་ཡིག་རྒྱུགས་ལེན་སློབ་མར་སྟབས་བདེ་སྐྲུན་པ་མ་ཟད། རྒྱ་ཆེའི་བོད་རིགས་མང་ཚོགས་ཀྱིས་སྔར་ལས་ཀྱང་གཞུང་ལམ་འགྲིམ་འགྲུལ་ཀྱི་བཅའ་ཁྲིམས་ཁྲིམས་སྲོལ་དང་བདེ་འཇགས་རྒྱུན་ཤེས། དཔལ་ཡོན་ཁ་ལོ་བའི་ཤེས་བྱ་སློབ་སྦྱོང་དང་རྒྱུས་ལོན། ཁོང་དུ་ཆུད་པར་བྱེད་ཐུབ་པ་དང་། འཕྲུལ་སྒུལ་འཁོར་ལོའི་ཁ་ལོ་བས་བཅའ་ཁྲིམས་བརྩི་སྲུང་འདུ་ཤེས་དང་དཔལ་ཡོན་འགྲིམ་འགྲུལ་འདུ་ཤེས་དང་འགྲིམ་འགྲུལ་བདེ་འཇགས་འདུ་ཤེས་ཇེ་དྲག འཕྲུལ་སྒུལ་འཁོར་ལོའི་ཁ་ལོ་བའི་ལས་རིགས་སྤྱོད་ལམ་དང་ཁ་ལོ་བའི་ནུས་རྩལ་མཐོར་འདེགས། གཞུང་ལམ་འགྲིམ་འགྲུལ་བདེ་འཇགས་འགན་སྲུང་བྱས་ནས་ཁུལ་ཡོངས་ཀྱི་དཔལ་འབྱོར་སྤྱི་ཚོགས་འཕེལ་རྒྱས་ཐད་དགེ་མཚན་ལྡན་པའི་སྐུལ་འདེད་ནུས་པར་སྐུལ་སྤེལ་བཏང་ཡོད། གསར་འགོད་པ། ཚེ་རིང་རྡོ་རྗེ་ནས།


text:
མི་དམངས་དྲ་བའི་འཕྲིན། ཟླ་1ཚེས་11ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཏེའོ་ཡུས་ཐའེ་རྒྱལ་མགྲོན་ཁང་དུ་དབྱིན་ཇིའི་དབུ་བཞུགས་བློན་ཆེན་ཟུར་པ་ཁཱ་མའེ་ལུན་དང་མཇལ་འཛོམས་གནང་བ་རེད།
དབྱིན་ཇིའི་དབུ་བཞུགས་བློན་ཆེན་གནང་རིང་ཁཱ་མའེ་ལུན་གྱིས་མཐོང་རྒྱ་ཆེ་ཞིང་ལྟ་བ་ཟབ་པའི་ངང་ཀྲུང་དབྱིན་རྒྱལ་ཁབ་གཉིས་པོའི་འབྲེལ་བ་འཕེལ་རྒྱས་ལ་སྐུལ་འདེད་བཏང་གནང་བ་དང་འབད་པ་ཧུར་ལེན་གནང་བར་ཞི་ཅིན་ཕིང་གིས་བསྔགས་བརྗོད་གནང་བ་རེད།
ཞི་ཅིན་ཕིང་གིས་2015ལོར་ངས་དབྱིན་ཇིར་གྲུབ་འབྲས་ཐོན་པའི་སྒོ་ནས་རྒྱལ་དོན་འཚམས་འདྲི་བྱས་པ་ཡིན། ང་ཚོས་ཀྲུང་དབྱིན་འབྲེལ་བའི“རྫོགས་ལྡན་དུས་རབས”མཉམ་དུ་བཏོད་དེ་རྒྱལ་ཁབ་གཉིས་པོའི་འབྲེལ་བ་འཕེལ་རྒྱས་འགྲོ་རྒྱུར་སྒུལ་ཤུགས་གསར་པ་སྦྱིན་ཡོད། ཁཱ་མའེ་ལུན་མཆོག་ནས་དབུ་བཞུགས་བློན་ཆེན་གནང་ཚུན། ཀྲུང་དབྱིན་འབྲེལ་བའི“རྫོགས་ལྡན་དུས་རབས”ཀྱི་ཁ་ཕྱོགས་ཆེན་པོ་མུ་མཐུད་མཐའ་འཁྱོངས་གནང་བས་ཀྲུང་དབྱིན་འབྲེལ་བ་རྒྱུན་མཐུད་འཕེལ་རྒྱས་ཀྱི་རྣམ་པ་ཞིག་རྒྱུན་འཁྱོངས་བྱུང་ཡོད། མིག་སྔར་ཀྲུང་དབྱིན་ཕྱོགས་གཉིས་པོའི་མཐོ་རིམ་དབར་ལ་འགྲོ་འོང་ཆེ་རུ་ཕྱིན་པ་དང་། གཉིས་ཁེ་མཉམ་ལས་རྒྱུན་ཆད་མེད་པར་གཏིང་ཟབ་ཏུ་ཕྱིན་པ། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སྐོར་སྤེལ་རེས་མང་པོ་བྱུང་བ་བཅས་ལས་རྒྱལ་ཁབ་གཉིས་པོའི་མི་དམངས་ལ་ཁེ་ཕན་ཏན་ཏིག་ཐོབ་ཡོད། ཀྲུང་གོ་ཕྱོགས་ཀྱིས་དབྱིན་ཇི་ཕྱོགས་དང་སྦྲེལ་མཐུད་དང་། སྤེལ་རེས། མཉམ་ལས་(“རྒྱུད་གཅིག་ལམ་གཅིག”གི་སྒྲོམ་གཞིའི་ནང་གཞི་རྒྱ་དེ་བས་ཆེ་བ་དང་། ཆུ་ཚད་དེ་བས་མཐོ་བ། རིམ་པ་དེ་བས་ཟབ་པ་བཅས་ཀྱི་གཉིས་ཁེ་མཉམ་ལས་བྱ་རྒྱུ་ཚུད་པ)བཅས་ལ་ཤུགས་སྣོན་བརྒྱབ་ནས“རྫོགས་ལྡན་དུས་རབས”ཀྱི་འཆར་གཞི་དེ་དེ་བས་མང་བའི“རྫོགས་ལྡན་འབྲས་བུར”འགྱུར་ཐུབ་པ་བྱ་རྒྱུ་དང་རྒྱལ་ཁབ་གཉིས་པོའི་འབྲེལ་བ་ཡུན་རིང་བརྟན་ལྷིང་དང་འཕེལ་རྒྱས་ལ་སྐུལ་འདེད་གཏོང་འདོད་ཡོད་ཅེས་གསུངས་པ་རེད།


text:
༼ཧི་མ་ལའི་རང་དབང་གླེང་སྟེགས་གཙོ་སྐྱོང་བའི་སྡེ།༽
གླེང་སྟེགས་འདིར་ཞུགས་པའི་མི་སུ་ཡིན་ཡང་གཤམ་གསལ་གྱི་སྒྲིག་གཞིའི་རྩ་དོན་གསུམ་ལ་བརྩི་བཀུར་བྱེད་དགོས།
༡ རང་གཞན་གྱི་མདུན་ལམ་ལ་བསམ་གཞིག་གནང་སྟེ་ཁེ་ཕན་ལས་ཉེན་ཁ་ཆེ་བའི་སྐད་ཆའི་སྒྲོམ་གཞི་མི་འཛིན་པ།
༢ ང་ཚོའི་ཕྱི་ནང་གི་མཐུན་སྒྲིལ་ལ་དམིགས་ནས་མི་སྒེར་སྟེང་གི་སྐྱོན་ཆ་ཐེར་འདོན་བྱེད་པའི་འགན་འཁྲི་ཕྲག་སྟེང་དུ་མི་ལེན་པ།
༣ སྣ་མང་རིག་གནས་ལ་གོང་བཀུར་དང་བསམ་བློའི་གྲུབ་ཆ་མི་འདྲ་བ་ལ་དཀྱེལ་ཡངས་ངང་ཕན་ཚུན་ལ་གདེང་འཇོག་གནང་བ་བཅས་ཡིན། སྐབས་ཉེར་དྲུག་པའི་ཧི་མ་ལའི་རང་དབང་བགྲོ་གླེང་གི་རྣམ་པ།
ཉིས་སྟོང་བཅུ་བཞི་བའི་ཟླ་དགུ་བའི་ཚེས་དྲུག གཟའ་སྤེན་པའི་ཉིན། ངེད་ཧི་མ་ལའི་རིག་མཛོད་ཁང་གི་རང་དབང་གླེང་སྟེགས་སུ་ཨེ་ཛི་རང་འགོག་པ་ཆོས་དཔལ་བཟང་བོ་ཕེབས་ཏེ་ཨེ་ཛིའི་ནད་དུག་ཐོག་མར་བྱུང་ཚུལ་དང་དེས་གནོད་འཚེ་ཤུགས་ཆེན་ཐེབས་པའི་ས་གནས་སོགས་ངོ་སྤྲོད་གནང་སོང་། དེར་མ་ཟད་ད་དུང་ཨེ་ཛིའི་ནད་དུག་དེ་ལ་འཚོ་བའི་ཕྱོགས་ནས་འཛེམ་དོགས་བྱ་དགོས་པའི་རིགས་དང་དོ་སྣང་གལ་ཆེན་བྱ་དགོས་པའི་རིགས་ཀྱང་གསལ་བོར་གསུངས་བྱུང་། སྐབས་དེར་ངེད་ཧི་མ་ལའི་རིག་མཛོད་ཁང་གི་ལས་མི་ཚོས་ཀྱང་དེའི་སྐོར་གྱི་དོགས་གཞི་དང་བསམ་ཚུལ་སོགས་དྲི་བ་དྲིས་ལན་གྱི་སྒོ་ནས་ཁོང་དང་མཉམ་རོལ་བྱེད་པའི་གོ་སྐབས་དང་འཕྲད་པས་དགའ་སྤྲོ་ཧ་ཅང་སྐྱེས་ཡོད།
ཁེད་ཀྱི་སྒོ་ནས་བློ་རིག་འགྲན་བསྡུར་ཞིག་སྤེལ་བ་ཡིན།
རྒྱ་རིང་བོ་རིང་བོ། །རྗེས་དོང་ཙེ་འདྲ་བ། ༼མདུང་།༽ཁ་མེད་ཁོག་པ་མར་ཁུས་གང་། ༼རྐང་། ༽འགྲོ་དུས་ཤ་རྐང་། འདུག་དུས་ཤིང་རྐང་། ༼སྦྲ་ནག༽ཨ་ཁུ་ཚང་གི་ཕུག་ཐོ་ན། །རྟེའུ་ཁྱ་ལོ་རྔ་མདུད་ཅན། །༼རྣ་ལུང་། ༽འགྲོ་དུས་གླུ་ལེན་མ། །འདུག་དུས་གར་རྩེད་མ། །༼ རླུང་། ༽ཆུང་ཆུང་གི་བཙན་པོ་མ། ༼ གཡེར་མ།༽
དབྱར་གསུམ་གསུམ་གྱི་ཐིག་ལེ་ཅན། །དགུན་གསུམ་དུང་གི་ཕྱག་རྒྱ་ཅན། །ས་འདི་ན་མེད་ཀྱང་བྱང་ན་ཡོད། །བྱང་གི་ལུང་ཆེན་སྟོད་ན་ཡོད། །༼ཤ་བ།༽སྲིད་པའི་བྱ་རྒྱལ་ཁྱུང་ཆེན་ལ། །བྱ་སྒྲོ་ལེབ་ཆེན་བཅུ་གཉིས་དང་། །ལེབ་ཆུང་སུམ་བརྒྱ་དྲུག་ཅུ་ཡོད། །སྒྲོ་ཕྱེད་ཡ་དཀར་དང་ཕྱེད་པ་ནག ། ༼ ལོ་ཟླ་བ་ཉིན་ཉིན་མཚན་བརྗེ་བ། ༽སྦྲུལ་ནག་ལྕགས་ཀྱི་མགོ་བོ་ཅན། །རིན་ཆེན་རི་ལ་སྐོར་བ་བྱེད། །རང་གི་རྔ་མ་རང་གིས་ཟོས། །༼ཆབ་མ། ༽ཤིང་ཁྲིའི་ཐོག་ན་དུང་ཁྲི། །དུང་ཁྲིའི་ཐོག་ན་མཚོ་མོ། །མཚོ་མོའི་ནང་ན་གསེར་ཉ། །༼ཅ་ནེའི་ནང་གི་ཇ་མར། ༽གྲྭ་བ་བརྒྱ་ལ་གྲྭ་ཁང་བརྒྱ། །གྲྭ་ཁང་བརྒྱ་ལ་དར་ལྕོག་བརྒྱ། །༼ནས་ཀྱི་སྙེ་མ།༽མདའ་མ་འཕངས་ལུང་པ་མདེའུས་གང་། ༼ སྟོན་ཀའི་སྡོང་ལོ་སར་ལྷུང་བ། ༽
ཆུ་ཡོད་ཀྱང་བརླན་མེད། །རི་ཡོད་ཀྱང་གཅན་གཟན་མེད། །ལམ་ཡོད་ཀྱང་འགྲོ་མཁན་མེད། །༼ས་ཁྲ༽རྒྱ་རྫོང་ནགས་ལ་མི་ཐོག །རྒྱ་སྟག་ངར་མའི་དོ་ཟླ། །ཤ་དང་ཁྲག་གི་འཚོ་རྟེན། །རི་སྤྱང་སྔོན་མོའི་དོ་ཟླ། །སྐད་ཅིག་དེ་ཉིད་ཐོན་པ། །འདབ་ཆགས་བྱ་ཡི་དོ་ཟླ། །༼ཤ་སྦྲང་།༽ཨོང་མགོ་ཡོད་རུང་འདུག་མི་ཤེས། །རྐང་བ་ཡོད་རུང་འགྱོ་མི་ཤེས། །༼སླེ་བོ༽རྟ་མ་སོང་གི་རྨིག་རྗེས་ཁྲ་ཀོར་ཀོར། །༼རྫ་མའི་རྗེས་ཤུལ༽དང་བོ་ཁ་མཚར་ཁ་ཡི་རྒྱན། །བར་དུ་རིག་པ་འཁྲུལ་བའི་གཞི། །མཐའ་མ་ཐུགས་རྗེ་ཆེན་པོའི་གཟུངས། ། ༼ཁེད༽མགོ་ཨ་ར་ར། །སྐེད་པ་ཨ་ཚ་ཚ། །རྔ་མ་ཨ་ཤུ་ཤུ། །༼ཕུར་བ་ལྡེབ་པ། ༽ཨ་ཡེས་པུག་རེས། །ཞི་ལུ་ཉོབ་རེས། །༼མེ་གསོས་པ། ༽
༢༠༡༤.༧.༡༤ ཉིན་གྱི་ཕྱི་དྲོའི་དུས་ཚོད་གསུམ་པའི་སྟེང་། ཚོགས་གནས། ཧི་མ་ལའི་རིག་མཛོད་ཚོགས་ཁང་ཆེན་མོ།
བོད་ཤིང་ཕོ་རྟ་ཡི་ལོའི་ཧི་མ་ལའི་རང་དབང་གླེང་སྟེགས་ཀྱི་གཏམ་བཤད་ཐོག་མའི་གོ་སྐབས་ང་རང་ལ་གནང་བ་བཀའ་དྲིན་ཆེ་ཞུ། དེ་རིང་ངས་གླེང་འདོད་པའི་སྐད་ཆ་ནི། བོད་ཡིག་སྦྱངས་པའི་དགེ་མཚན་སྐོར་གླེང་བ་དེ་ཡིན། སྤྱིར་ཡིག་རིགས་གང་ཤེས་ན་ཤེས་བྱ་མི་ཉུང་བ་ཞིག་ལ་བར་ཐག་ཇེ་ཉེར་འགྲོ་བ་སྨོས་མ་དགོས་པ་རེད། ཁྱད་པར་དུ་བོད་ཡིག་ཤེས་ན་ཐུན་མོང་དང་ཐུན་མོང་མ་ཡིན་པའི་རིག་གནས་མང་པོ་ཞིག་ལ་རྒྱུས་ལོན་དང་བཀོལ་སྤྱོད་བྱེད་ཐུབ་པར་མ་ཟད། ཐ་ན་རང་གི་ཁ་ཏོན་འདོན་ཤེས་པ་དང་གཞུང་ལུགས་དང་དངོས་པོ་མི་ཉུང་བ་ཞིག་མི་རྨོངས་པར་རྟོགས་ཐུབ། དེས་ན་བོད་རིགས་ཤིག་ཡིན་ན་རྒན་དར་གཞོན་གསུམ་སུ་ཞིག་ཡིན་ཡང་བོད་ཡིག་སྦྱང་དགོས་པ་ཤིན་ཏུ་གལ་ཆེ། ད་དུང་བོད་ཡིག་དང་འབྲེལ་བའི་ནང་བསྟན་གྱི་རྒྱུན་ཤེས་སྐོར་གླེང་འདོད་ཀྱང་ཆུ་ཚོད་དང་ཁོམ་པ་མེད་པའི་མཇུག་མཐར་དགོངས་དག་ཞུ།
འཇམ་དབྱངས་དོན་གྲུབ།
ངས་འདི་ནས་བོ་དོང་གླེང་དོན་ནི། ང་ཚོའི་ལས་གཞི་དང་འབྲེལ་ཡོད་པ་དང་། དེང་སྐབས་མི་སྒེར་བ་ལ་ཞིབ་འཇུག་བྱེད་ཀྱིན་ཡོད་པས། འཛམ་བུ་གླིང་གི་བརྩམས་ཆོས་མང་བར་གྲགས་པའི་བོ་དོང་པཎ་ཆེན་ལ་ཞིབ་འཇུག་བྱེད་པའི་རེ་བསྐུལ་ཞུ་ཆེད་ཡིན། བོ་དོང་འཇིགས་མེད་གྲགས་པ་བྱོན་པའི་དུས་ནི་སྤྱི་ལོ1375-1451གྱི་བར་རེད། ཁོང་གི་མི་ཚེ་གང་གི་མཛད་པ་ནི་འཆད་རྩོད་རྩོམ་གསུམ་ཡིན་ལ། དེའི་གང་ལ་བལྟས་ཀྱང་བློ་ཡུལ་ནས་འདས་པ་ཞིག་རེད། འཆད་པ་ནི། གཞུང་ལུགས་ཁྲིད་ནས་མཁས་པ་སྟོང་ཕྲག་མང་བོ་སྐྱེད་བསྲིངས་བྱས་པ་དང་། མངའ་རིས་དང་མང་ཡུལ་སོགས་ལ་ཕེབས་ནས། དད་ལྡན་མང་བོར་དབང་ལུང་རྗེས་གསུམ་མཐའ་ཡས་པ་བསྩལ་འདུག རྩོད་པ་ནི། དགུང་ལོ ༡༦ ནས་དཔལ་ས་སྐྱ་དང་། དཔལ་གསང་ཕུ་ནེའུ་སོགས་སུ་གྲྭ་སྐོར་མཛད་ནས་མི་ཕམ༼ས་སྐྱ་སངས་རྒྱས་དཔལ༽གཡག་དང་། རོང་སྟོན་ཤེས་བྱ་ཀུན་གཟིགས། མཁས་གྲུབ་དགེ་ལེགས་དཔལ་བཟང་སོགས་ལ་ཆོས་ཀྱི་བགྲོ་གླེང་མཛད་ནས་མཁས་པའི་སྙན་པ་རྒྱས།རྩོམ་པ་ནི། དཔལ་དེ་ཁོ་ན་ཉིད་འདུས་པ་རྒྱ་མཚོ་ཆེན་པོ་འཇུག་སྒོ་བཞིའི་བདག་ཉིད་ཅན་པོད 138 ཡོད་པ་རེད།
ཟླ་བ་འོད་ཟེར།
སྐབས་ཉི་ཤུ་བའི་ཧི་མ་ལའི་རང་དབང་གླེང་སྟེགས་ལ་ཞུགས་པའི་མི་སྣ་སྐོར་ཞིག་གི་གསུང་བཤད་ཀྱི་ནང་དོན་གནད་བསྡུས་སུ་བཀོད་པ།
ནོར་ལུག་གི་འཚོ་རྟེན་བྱེད་བཞིན་ཡོད་པའི་འབྲོག་པ་ཚོར་མཚོན་ན་ཕྱུགས་རིགས་ནི་ཁོ་ཚོར་མེད་དུ་མི་རུང་བའི་འཚོ་རྟེན་ཞིག་ཏུ་ཆགས་ཡོད། ཡིན་ཡང་ཁ་སང་དེ་རིང་སློབ་གསོ་བ་དག་གིས་ཁོ་ཚོར་ཕྱུགས་རིགས་བཤའ་བཙོང་མི་བྱ་བར་ནན་གྱིས་བསྐུལ་མ་བྱས་པའི་འབྲས་བུ་ལ་ཕྱུགས་རིགས་བཤའ་བཙོང་གི་སྐོར་དེ་ལོ་རེར་ཇེ་ཉུང་དུ་འགྲོ་བཞིན་ཡོད། འདི་ལྟར་ཕྱུགས་རིགས་དེ་བཀོལ་སྤྱོད་མེད་པར་མི་མཐུད་དུ་སོང་ན་ཕྱུགས་རིགས་ཀྱི་ཆེད་དུ་དཀའ་ལས་རྒྱག་མཁན་མེད་པས་ཕྱུགས་རིགས་ཀྱང་རྒྱུན་ཆད་པར་ངེས། ཕྱོགས་གཅིག་ནས་བཤད་ན་ང་ཚོ་ནང་བའི་ཆོས་ལུགས་པ་ཞིག་ཡིན་པའི་ངོས་ནས་དགེ་སྒྲུབ་སྡིག་སྤོང་བྱས་ན་ལེགས་མོད། འོན་ཀྱང་། ནོར་གནག་མེད་དུ་སོང་ན་ང་ཚོ་བོད་པ་ཚང་གི་ཐུན་མིན་གྱི་ཁྱད་ཆོས་སམ་ཡང་ན་སྲོལ་རྒྱུན་གྱི་རིག་གནས་སྦྲ་ནག་དེ་ཡང་མེད་དུ་འགྲོ་བ་མ་ཡིན་ནམ། སྦྲ་ནག་བཟོ་བའི་རྒྱུ་ཆ་དེ་ནོར་ལས་བྱུང་གི་ཡོད་པས་ང་ཚོས་ཐུགས་བསམ་རེ་གཏོང་ཨེ་དགོས་སྙམ།
མཛོད་དགེ་ཞེ་ཕྲུག
མི་རིགས་གང་ཞིག་གི་ཁོངས་སུ་གཏོགས་པའི་མི་སུ་ཡིན་ཡང་མི་རིགས་དེའི་ལས་དོན་སྒྲུབ་པ་ནི་མི་རེ་རེ་ལ་བབ་པའི་འགན་འཁྲི་ཞིག་ཡིན། ལྷག་པར་མི་རིགས་ཉམས་རྒུད་ལ་ཐུག་པའི་སྐབས་སུ་དེ་བས་ཀྱང་འགན་ཁུར་འོས་པ་ཞིག་ཡིན། འོན་ཀྱང་གྲྭ་གྲོང་གཉིས་ལས་གྲུབ་པའི་བོད་ཀྱི་སྤྱི་ཚོགས་ལ་མཚོན་ན། གྲྭ་གྲོང་གི་མདུན་ལམ་དང་ཁ་ཕྱོགས་སོགས་མི་འདྲ་བའི་དབང་གིས་སྐབས་འདིར་ཐོབ་ཐང་གི་འགན་འཁྲི་དང་། ཐོབ་ཐང་མ་ཡིན་པའི་འགན་འཁྲི་ཟེར་བ་ཞིག་གླེང་དགོས་འདུག་སྙམ། མདོར་བསྡུས་ཏེ་བཤད་ན། གྲྭ་བ་ཞིག་ལ་མཚོན་ན་སྐད་ཡིག་དར་སྤེལ་དང་། རིག་གནས་སྲུང་སྐྱོབ་སོགས་ནི་སྒྲུབ་འོས་པའི་འགན་འཁྲི་ཡིན་ལ། ཆབ་སྲིད་ཀྱི་ངོས་ནས་འཐབ་འཛིང་སོགས་སྒྲུབ་མི་འོས་པའི་འགན་འཁྲི་ཡིན་པས། མིག་སྔུན་གྱི་གནད་དོན་ལ་གཞིགས་ན། བོད་ཀྱི་ཟིང་འཁྲུག་རིམ་པའི་ནང་དུ་བརྒྱ་ཆ་མང་ཕྱོགས་གྲྭ་བས་ཟིན་ཡོད་པ་རེད། དེ་ནི་ལྷག་བསམ་དང་སྙིང་སྟོབས་ཀྱི་ངོས་ནས་བླ་ན་མེད་པ་ཞིག་ཡིན་མོད། འགན་འཁྲིའི་ངོས་ནས་ནོར་འཁྲུལ་ཡིན་པར་ངོས་འཛིན་བྱས་ཡོད།
ཨ་རིག་དགེ་འབྱུང་།
དུས་རབས་བཅུ་དགུ་བ་ནས་བཟུང་འཛམ་གླིང་གི་རྒྱལ་ཁབ་མི་ཉུང་བ་ཞིག་གིས་ཕོ་མོའི་ཁེ་དབང་འདྲ་མཉམ་གྱི་སྟེང་ནས་རང་གི་ལྷན་སྐྱེས་ཀྱི་ཤེས་རབ་སྦྱོང་བརྡར་བྱེད་དུ་བཅུག་སྟེ། མི་སུ་ལ་འཇོན་ནུས་ལྡན་ན་དེ་གོང་བཀུར་བྱེད་པའི་ལམ་སྲོལ་ཞིག་ཆགས་ཟིན། ཡིན་ནའང་ང་ཚོ་བོད་ལ་མཚོན་ན་ཕོ་མཆོག་མོ་དམན་གྱི་ལྟ་བ་ཞིག་གནའ་ནས་ད་ལྟའི་བར་ཏུ་ཨུ་ཚུགས་ཀྱིས་མཁྲེགས་འཛིན་བྱས་ནས་བུད་མེད་ལ་སློབ་སྦྱོང་གི་གོ་སྐབས་མ་སྤྲད་པས་ད་ལྟ་བོད་མོ་མང་ཆེ་བ་ཡིག་རྨོངས་པ་རེད་འདུག དེ་འདྲའི་ཁ་ཕྱོགས་ནི་མི་རིགས་འཕེལ་རྒྱས་ཀྱི་བཀག་རྡོ་ཆེན་པོ་ཞིག་ཡིན་པས་བུད་མེད་ཚོས་ཤེས་རིག་སློབ་སྦྱོང་བྱེད་རྒྱུ་གལ་ཆེ་ཡིན། ཨ་མའི་སློབ་གསོ་ནི་མིའི་རིགས་ཀྱི་ཆེས་ཐོག་མའི་སློབ་གསོ་ཡིན་ལ། བྱིས་པའི་དག་གཙང་གི་སེམས་པའི་ཤོག་དཀར་ངོས་ལ་བསམ་བློའི་རི་མོ་ཐོག་མར་འབྲི་མཁན་དེ་ཨ་མ་ཡིན། བུད་མེད་ཅིག་ལ་མཚོན་ན་འགན་འཁྲི་ཧ་ཅང་ལྗིད་པོ་ཞིག་ཡོད་པས་ཤེས་རིག་བློ་སྦྱོང་གི་ཁེ་དབང་དེ་ངེས་པར་དུ་བརྩོན་ལེན་བྱེད་དགོས།
རྨ་ཆུ་དབྱངས་ཅན་ལྷ་མོ།
ར་ལོའི་བརྩམས་སྒྲུང་དང་འབྲེལ་ནས་མི་གཤིས་གླེང་བ། སྤྲོ་གར་དང་སྐྱོ་གར་གཉིས་ལྡན་གྱི་ཚུལ་དུ་བྲིས་པའི་བརྩམས་སྒྲུང་འདིའི་རྩོམ་པ་པོ་ནི་ཚེ་རིང་དོན་འགྲུབ་ཡིན་ལ། རྩོམ་པ་པོས་བརྩམས་སྒྲུང་འདིའི་མི་སྣ་གཙོ་བོ་ར་ལོའི་འཚོ་བའི་དམིགས་ཡུལ་མི་གསལ་བ་དང་། མི་ཚེ་ལ་འཚོལ་སྙེགས་མེད་པ། ལེ་ལོ་དང་སྒྱིད་ལུག་ཆེ་བ་སོགས་ཀྱི་སྣང་བརྙན་བརྒྱུད་ནས་བོད་མི་རིགས་ཀྱི་གཤིས་རྒྱུད་ལ་འཕྱ་དམོད་དང་མཚང་འབྱིན་བྱས་འདུག་ཀྱང་། ཞིབ་ཏུ་བསམས་ན་ར་ལོ་ལ་འཚོ་བའི་ཁ་ཕྱོགས་དང་འཚོལ་སྙེགས་མེད་པ་ནི་ཁག་མི་འདུག་སྟེ། ཁོ་ནི་ཆུང་དུས་ནས་ཕ་མའི་གཉོར་སྐྱོང་དང་བྲལ་བའི་དྭ་ཕྲུག་ལྡོམ་པོ་ཞིག་ཡིན་པ་དང་། ཆུང་དུས་ནས་སློབ་གསོའི་ཁོར་ཡུག་མེད་པ་དང་། དེ་དང་འབྲེལ་བའི་གཤིས་ཀ་བཞེངས་སྐྲུན་བྱེད་པའི་གོ་སྐབས་ཀྱང་མ་བྱུང་། བསམ་བློ་མཐོར་འདེགས་ཀྱི་གོམ་ཁ་ལ་འཁྲིད་མཁན་ནི་དེ་བས་ཀྱང་མེད་པར་མ་ཟད། ད་དུང་ཁོ་ལ་འཚོ་བའི་ཁྲོད་ནས་དཀའ་ངལ་ཡང་ཤིན་ཏུ་མང་པོར་འཕྲད་པ་ཡོད་རེད།
མཛོད་དགེ་དཀོན་མཆོག་བསོད་ནམས།
༢༠༡༤.༢.༡༨ ཉིན་གྱི་ཕྱི་དྲོའི་དུས་ཚོད་གསུམ་པའི་སྟེང་། ཚོགས་གནས་ཧི་མ་ལའི་རིག་མཛོད་ཚོགས་ཁང་ཆེན་མོ།
སྐབས་བཅུ་དགུ་བའི་ཧི་མ་ལའི་རང་དབང་གླེང་སྟེགས་ལ་ཞུགས་པའི་མི་སྣ་སྐོར་ཞིག་གི་གསུང་བཤད་ཀྱི་ནང་དོན་གནད་བསྡུས་སུ་བཀོད་པ།
དམངས་གཙོའི་དུས་འགྱུར་གསུམ།
༡ གནའ་བོའི་དམངས་གཙོའི་མགོ་ཁུངས། ༼སྤྱི་ལོའི་སྔོན ༥༠༧ ནས་དུས་རབས ༥ བར། ༽ གྷི་རེ་སིའི་ཨེ་ཐེན་(Athens)གྲོང་ཁྱེར་གྱི་སྲིད་ལུགས་བསམ་བློ་སྨྲ་བ་ཁུ་ལེ་སུ་ཐེན་(Cleisthenes)གྱི་རུས་སྡེ་བཅུ་དང་འབྲེལ་བའི་བསྐྱར་དར་ནས་དབུ་བརྙེས་ཏེ་བྱུང་བའི་ལམ་ལུགས་དང་དེ་ནས་བརྒྱུད་པའི་ཆབ་སྲིད་དེའོ། །༢ དུས་རབས་བར་མའི་དམངས་གཙོ། ༼དུས་རབས ༥ ནས་དུས་རབས ༡༦ བར།༽ རོ་མ་ནུབ་མའི་གོང་མའི་མངའ་ཐང་མཇུག་རྫོགས་ཏེ་རོམ་སྤྱི་མཐུན་རྒྱལ་ཁབ་དབུ་བརྙེས་ཤིང་། རྒྱལ་ཁབ་སོ་སོ་ནས་ལྷན་ཁང་རྩ་འཛུགས་དང་འོས་འདེམས་ཀྱི་ཁ་ཕྱོགས་ལ་འགྱུར་བའི་སྒྲིག་བཀོད་འདྲ་མིན་སྣ་ཚོགས་བྱུང་བ་སོགས་ལའོ། །
༣ དེང་རབས་དམངས་གཙོ། ༼དུས་རབས ༡༦ ནས་དུས་རབས ༢༡ བར།༽ གསར་བརྗེ་མངོན་འཆར་གྱི་དུས་རབས་ཏེ་སྤྱི་ལོ ༡༧༨༨ ལོར་ཨ་རིའི་རྩ་ཁྲིམས་ཀྱི་གཞི་བཏང་བ་ནས་བཟུང་རྒྱལ་ཁབ་གང་མང་དུ་ཁྲིམས་འཆར་གྲོས་འདོན་དང་རྩ་ཁྲིམས་གཏན་འབེབས་སོགས་བྱུང་ནས་འཐུས་ཚབ་ཅན་གྱི་རང་དབང་དམངས་གཙོ་གསར་སྐྲུན་གྱི་སྤྲོས་མཐའ་ལ་བསླེབས་པ་དེའོ། ། མཛོད་དགེ་པཎ་ཆེན་རྒྱལ།
དེང་སང་བོད་ཀྱི་བསམ་བློ་བ་ཁ་ཤས། རང་གི་སྐད་ཡིག་དང་། ཡུལ་སྲོལ་གོམས་གཤིས། ཆོས་དང་རིག་གཞུང་འདི་རྣམས་རེ་ཞིག་ཉམས་རུང་། དེང་རབས་ཀྱི་སྲིད་འབྱོར་རིག་གསུམ་ ཚད་ངེས་ཅན་ཞིག་ཏུ་བསླེབས་ན། སྐད་ཡིག་སོགས་ནི་བསྐྱར་གསོ་བྱེད་ཆོག་སྙམ་ནས་ཡེ་ཐེས་མི་རིགས་ལ་དཔེ་ལེན་པ་དང་། ཡང་ལ་ལས། མི་རིགས་རང་གི་སྐད་ཡིག་བསྐྱུར་ཏེ་རྒྱའི་སྐད་ཡིག་རྐྱང་བ་བཀོལ་ན་དེ་ཁོ་ནས་ཆོག་སྟེ། དཔེར་ན། ཨ་རི་དང་ཁ་ན་ཌ་སོགས་ལ་དབྱིན་ཡིག་ལས་ལོགས་སུ་མེད་ཀྱང་། དེ་དག་གིས་རྒྱལ་ཁབ་ཅིག་དང་། མི་རིགས་ཤིག་གི་ཚུགས་ཀ་ཉམས་ཀྱི་མེད་པ་ནང་བཞིན་རེད་ཟེར་ཡང་། བསམ་བློ་འདི་རིགས་ནི་ང་ཚོའི་མི་རིགས་ལ་མཚོན་ན་ཧ་ཅང་ཉེན་ཁ་ཆེ་བ་ཞིག་རེད། རྒྱུ་མཚན་ནི། སྲིད་འབྱོར་རིག་གསུམ་དང་མི་འབོལ་གྱི་གྲངས་ཀ་སོགས་ཕྱོགས་གང་ནས་ཀྱང་གནས་བབས་ཧ་ཅང་མི་འདྲ་བ་ཡིན། དེས་ན་མི་རིགས་རང་གི་སྲོལ་རྒྱུན་གྱི་ཁྱད་ཆོས་དག་ཉམས་ཚར་རྗེས་སླར་བསྐྱར་གསོ་བྱེད་ཐུབ་པར་འདོད་པ་ནི་རྨི་ལམ་ཡིན་ནོ། །
ཡུལ་ཤུལ་པདྨ་བློ་གྲོས།
རིག་གནས་ནི་ཚད་ལྡན་གྱི་མི་བུ་བཞིན་གང་དུ་གནས་ཀྱང་ཀུན་གྱིས་བརྩི་བཀུར་དང་གདེང་འཇོག་བྱེད་ཅིང་། ནམ་ཡང་སློབ་སྦྱོང་བྱ་ཡུལ་དང་མིག་དཔེ་བལྟ་ཡུལ་ཁོ་ན་ཡིན། དེ་བཞིན་ཁེར་རྐྱ་ཐུབ་པའི་མི་དང་རིག་གནས་ཀྱིས་འཛམ་གླིང་ཡང་དབང་དུ་བསྡུ་ཐུབ། བོད་ཀྱི་སྤྱི་ཚོགས་ནི་སྤྱིའི་ཆ་ནས་བྱམས་སྙིང་རྗེ་དང་རོགས་རམ་བྱེད་རྒྱུར་དགའ་ཞིང་། ལས་རྒྱུ་འབྲས་འཚོ་མཁན་དང་མངོན་ལྐོག་མེད་པའི་སྤྱི་ཚོགས་ཡ་རབས་ཤིག་ཡིན། འོན་ཀྱང་། ཕྱོགས་གཞན་ཞིག་ནས་བལྟས་ཚེ། གཞན་གྱིས་གསུངས་པ་ལྟར། གྲྭ་བ་ཆོས་ལ་རྨོངས་པ། ལས་བྱེད་ཁྲིམས་ལ་རྨོངས་པ། སྤྱི་ཚོགས་ཡི་གེ་ལ་རྨོངས་པ་བཅས་རྨོངས་པ་གསུམ་གྱིས་མནར་བའི་སྤྱི་ཚོགས་ཤིག་ཀྱང་རེད།
རྨ་ཆུ་ངག་དབང་ལྷ་མོ།
༡ དེ་རིང་ངས་འདི་ནས་རང་དབང་ཞེས་གླེང་དོན་ནི། རང་དབང་གི་གོ་དོན་ཡག་པོ་ཞིག་མ་རྙེད་ན། རང་དབང་ཞེས་པའི་མིང་བྱང་འདི་གང་སར་བཀོལ་ཏེ། འགལ་འདུ་སྣ་ཚོགས། རྩོད་ཉོག་འདྲ་མིན། མདོར་ན་རང་ཉིད་རྒུད་པའི་མཐར་ལྷུང་བའི་ནག་ཉེས་སྣ་ཚོགས་ཤིག་བཟོས་དང་བཟོ་མུས་སུ་ཡོད་པས་ཡིན།༢ དེ་རིང་ངས་འདིར་གླེང་བཞིན་པའི་རང་དབང་ནི།ཡོངས་ཁྱབ་འགྲོ་བ་མིའི་ཐོབ་ཐང་གསལ་བསྒྲགས་ལས་བསྟན་པའི་མི་རྣམས་སྐྱེས་ཙམ་ནས་རང་དབང་ཡིན་ཞེས་པ་དང་། རང་དབང་ནི་འགྲོ་བ་མིའི་ལྷན་སྐྱེས་ཀྱི་ཐོབ་སྐལ་བླ་མེད་ཅིག་འདོད་པ་དེ་ཇི་བཞིན་ཡིན། དེ་འདྲའི་རང་དབང་ནི་བོད་ཀྱི་རང་དབང་རྩོམ་པ་པོ་དྷིཿལྷ་ལྡན་གྱིས། རང་ཉིད་ལ་ལྷན་སྐྱེས་སུ་མངའ་བའི་ལུས་ངག་ཡིད་གསུམ་གྱི་བདག་པོ་རང་ཁོ་ན་ཉིད་ཡིན་པ་དང་། རང་ཉིད་དུ་གཏོགས་པའི་ལུས་ངག་ཡིད་གསུམ་པོ་གང་ལ་ཡང་གཞན་གྱིས་ཚོད་འཛིན་དང་། དབང་སྒྱུར་མ་ཐེབས་པའི་ཐོབ་ཐང་ཞིག་ལ་གོ་ཞེས་པ་ལྟར་རོ། །
༣ དེ་རིང་གི་ང་ཚོའི་རང་དབང་ནི། གནད་བསྡུས་ན་ང་ཚོ་འཇིག་རྟེན་འདིར་མི་མཚན་ཉིད་ཚང་བ་ཞིག་བྱེད་པའི་རང་དབང་མེད་༼ཀའ༽ཞེས་པ་དེ་ཡིན།
སྡེ་དགེ་པད་མ་རྡོ་རྗེ།
༢༠༡༤.༢.༡༢ ཉིན་གྱི་ཕྱི་དྲོའི་དུས་ཚོད་གསུམ་པའི་སྟེང་། ཚོགས་གནས་ཧི་མ་ལའི་རིག་མཛོད་ཚོགས་ཁང་ཆེན་མོ།
སྐབས་བཅོ་བརྒྱད་པའི་ཧི་མ་ལའི་རང་དབང་གླེང་སྟེགས་ལ་ཞུགས་པའི་མི་སྣ་སྐོར་ཞིག་གི་གསུང་བཤད་ཀྱི་ནང་དོན་གནད་བསྡུས་སུ་བཀོད་པ།
མི་སུ་ཡིན་ཡང་རང་ཉིད་ཀྱི་ཁེ་ཕན་དོན་དུ་མི་གཉེར་བ་ཞིག་མེད་ལ། གཉེར་ཡང་དགོས་པ་ཞིག་རེད། འོན་ཀྱང་རང་གཞན་གཉིས་ལ་འདང་བརྒྱབས་ཏེ་བྱ་བ་བསྒྲུབས་ན་གཉིས་ཀར་ཕན་ངེས་ཅན་ཞིག་ཡོང་གི་ཡོད་པ་དང་། གལ་ཏེ་རང་གི་ཁེ་ཕན་ལས་གཞན་ལ་འདང་མ་བརྒྱབས་རུང་གནོད་པ་མེད་པར་དྲང་བོའི་ལམ་ནས་ཁེ་ཕན་དེ་བཙལ་ན། རང་ལས་གཞན་ལའང་ཁེ་ཕན་དེ་ཡོད་ཆོག་པ་ཞིག་ཏུ་འགྱུར་ཡོང་། དེའི་ཕྱིར་དེ་ལ་རང་ཉིད་ཀྱི་ཁེ་ཕན་དང་འབྲེལ་བའི་གཞན་ལ་ཁེ་ཕན་སྟེར་བ་ཞེས་ཟེར། རང་གི་ཁེ་ཕན་གྱི་ཆེད་དུ་གཞན་གྱི་ཚེ་སྲོག་དང་བདེ་ཐང་ལ་འདང་མ་བརྒྱབས་པ། དཔེར་ན་ཉེ་བའི་ལོ་འགའི་སྔོན་དུ་རྒྱ་ནག་ནང་ཁུལ་ལ་འོ་མའི་དོན་རྐྱེན་བྱུང་བ་ལྟ་བུ། མཐར་རང་གཞན་གཉིས་ཀ་བརླགས་པའི་རྒྱུ་རུ་གྱུར་ཡོད། དེས་མཚོན་པའི་དེ་ལྟར་མང་དུ་ཡོད་པར་འདང་རྒྱག་དགོས། དེ་ནི་རང་ཉིད་ཀྱི་ཁེ་ཕན་ཆེད་དུ་རང་གཞན་གཉིས་ཀ་བརླགས་པ་ཞེས་ཟེར་ཆོག
སྡེ་དགེ་དབང་རྒྱལ།
རྒྱུན་ལྡན་འཚོ་བའི་ཁྲོད་མི་རྣམས་སུན་སྣང་དང་འུ་ཐུག་ཐབས་ཟད་ཀྱི་དོན་དག་དང་། གློ་བུར་དུ་བྱུང་བའི་གནོད་འཚེ་དང་དགའ་འོས་པའི་དོན་དག་སོགས་ལ་འཕྲད་ཚེ། དེ་དང་བསྟུན་ནས་བདེ་ཐང་གི་སེམས་ཁམས་ལ་འཇིགས་སྐུལ་ཐེབས་སྲིད། དཔེར་ན་དགའ་སྤྲོ་ཚད་མེད་སྐྱེས་པ་དང་སེམས་འཚབ་པ། སེམས་ཁུར་ཆེ་དྲགས་པ། འཇིགས་སྐྲག་ཆེ་བ། ཡིད་སྐྱོ་བ། ཁོང་ཁྲོ་ལངས་པ། ཕྲག་དོག་ཆེ་བ་སོགས་ཀྱི་གནས་ཚུལ་འབྱུང་ངོ་། །དེའི་སྐབས་སུ་རང་ཉིད་ཀྱིས་བྱེད་ཐབས་གཞན་པའི་སྒོ་ནས་སེམས་ཁམས་ལ་སྙོམས་སྒྲིག་བྱེད་རྒྱུ་གལ་ཆེ། བཟའ་བཅའ་སྤྱོད་པར་ཁ་དོག་དམར་པོའི་རིགས་ཏེ། ཀུ་ཤུ་སོགས་མང་པོ་ཟ་དགོས་ཤིང་། ཟས་རིགས་དེ་དག་ནི་སེམས་ཁུར་ཆེ་དྲགས་པའི་སེམས་ནད་སེལ་བའི་རང་བྱུང་སྨན་རྫས་སུ་གྱུར་ཡོད། དེ་མིན་ངང་ལག་གིས་ཀྱང་ཡིད་སྐྱོ་བ་དང་བློ་མི་བདེ་བའི་སྣང་ཚུལ་གསོ་བཅོས་བྱེད་ཐུབ།
རྒྱུན་སྐྱོང་ཐུབ་པའི་འཕེལ་རྒྱས་ནི་དུས་རབས་ཉི་ཤུ་བའི་ལོ་རབས༼༦༠༽པའི་ལོ་མཇུག་ནས་གླེང་འགོ་བརྩམས། ༡༩༧༢-༡༩༨༧བར་མཉམ་འབྲེལ་རྒྱལ་ཚོགས་ཀྱིས་བསྡུས་པའི་མིའི་རིགས་ཞིབ་འཇུག་དང་འཛམ་གླིང་གི་ཁོར་ཡུག་དོན་དམ་དང་འཕེལ་རྒྱས་ཨུ་ཡོན་ལྷན་ཁང་གིས༼ང་ཚོའི་ཐུན་མོང་གི་མ་འོངས་པ༽ཞེས་པའི་སྙན་ཞུའི་ཁྲོད་ཐེངས་དང་པོར་དེའི་འཕེལ་རྒྱས་ཀྱི་གོ་དོན་ལ་བགྲོ་གླེང་དང་ངོས་ཟིན་གནང་། ༡༩༩༥ ལོ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དང་ཀྲུང་དབྱང་གི་རྒྱལ་སྲིད་སྤྱི་ཁྱབ་ཁང་གིས་རྒྱལ་ཁབ་ཀྱི་གཞི་རྩའི་ཐབས་ཇུས་སུ་བཞག་པ་དང་ལག་སྟར་བྱེད་དགོས་པའི་འབོད་སྐུལ་བཏང་། དེ་ནི་འཕེལ་རྒྱས་ཀྱི་ལྟ་བ་གསར་བ་དང་མི་རབས་སྔ་ཕྱིའི་འདོད་བློ་སྐོང་བྱེད་ཀྱི་ཐོན་ཁུངས་སོགས་ལ་གནོད་སྐྱོན་མི་ཆགས་པ་ཞིག་ཏུ་ཟེར་ཞིང་།
རྩ་དོན་གསུམ་ནི།
༡ འདྲ་མཉམ་རང་བཞིན། མི་རབས་དང་མིའི་བར་གྱི་ཐོན་ཁུངས་དང་། བགོ་དང་བཀོལ་སྤྱོད་འདྲ་མཉམ།
༢ རྒྱུན་སྐྱོང་རང་བཞིན། རྒྱུན་རིང་འཕེལ་རྒྱས་དང་ཁེ་ཕན།
༣ ཐུན་མོང་རང་བཞིན། རྒྱལ་ཁབ་སོ་སོའི་བར་འདྲ་མཉམ་དང་རྒྱུན་སྐྱོང་རང་བཞིན་ཆགས་པ།
མཛོད་དགེ་འགྱུར་མེད།
མི་ཚེ་སློབ་གསོ་ལ་ཕྱོགས་ཤིང་། སློབ་གསོ་ཀུན་སྤྱོད་ལ་བབས་པའི་མི་བུ་ཞིག་ལ། རང་ཚུགས་དང་བསམ་བློ་ཡི་སྲོག་ཤིང་ཡོད་ན། གནས་སྐབས་རླུང་རྟ་རྒུད་ཀྱང་། དུས་ཚོད་འགྱུར་ལྡོག་ཆེ་ཡང་། དཔལ་འབྱོར་དང་བསླུ་བྲིད་ཀྱིས་བསྐྲུན་པའི་འཇིག་རྟེན་འདིའི་ཀློང་ན། ཁྱོད་ནི་ནམ་ཡང་ཁྱོད་དེ། དམ་བཅའ་དང་ཕྱི་ཐག་གི་ཁ་དོག་མི་འགྱུར་བའི་སྔར་གྱི་ཁྱོད་ཁོ་ན་ཡིན། དེའི་ཕྱིར། ཁྱོད་ནི་མིའི་རིགས་ཀྱི་སེམས་ནང་གི་དྲོད་ཁོལ་ཡང་ཡིན།
མི་ཉག་ཐུབ་བསྟན་ཆོས་འཕེལ།
༢༠༡༤.༡.༢༣ ཉིན་གྱི་ཕྱི་དྲོའི་དུས་ཚོད་བཞི་བའི་སྟེང་། ཚོགས་གནས་ཧི་མ་ལའི་རིག་མཛོད་ཚོགས་ཁང་ཆེན་མོ།
སྐབས་བཅུ་བདུན་པའི་ཧི་མ་ལའི་རང་དབང་གླེང་སྟེགས་ལ་ཞུགས་པའི་མི་སྣ་སྐོར་ཞིག་གི་གསུང་བཤད་ཀྱི་ནང་དོན་གནད་བསྡུས་སུ་བཀོད་པ།
ང་ཚོས་ཁ་ནས་ལབ་རྒྱག་པ་གཙོ་བོར་མི་འཛིན་པར་ལག་ལེན་གྱི་བྱ་བ་ལ་ནན་གྱིས་འཇུས་ཏེ་མཐར་ཐུག་གི་དམིགས་དོན་ལ་འོད་མདངས་རྒྱས་སུ་འཇུག་དགོས། ང་ཚོས་རང་ཉིད་ཀྱི་ཚེ་སྲོག་དང་མི་རིགས་ཀྱི་བདེ་སྡུག་ལ་འགན་འཁུར་ན་མི་ཡ་རབས་ཤིག་བྱེད་དགོས། ད་དུང་ང་ཚོས་གོ་སྐབས་སྣང་མེད་དུ་མི་འཇོག་པར་དམ་འཛིན་དང་གཅེས་སྤྲས་བྱེད་དགོས། རྒྱུ་མཚན་གོ་སྐབས་ནི་ཧ་ཅང་ཉག་ཕྲ་བ་དང་དམ་འཛིན་ཅན་ཁོ་ན་ལ་དབང་བས་སོ། །
རྔ་བ་ཀུན་ཏུ་བཟང་བོ།
ངས་བསམས་ན། བྱིས་པའི་ལྷན་སྐྱེས་ཀྱི་རང་གཤིས་ནི་ནག་ནོག་གི་དྲི་མས་མ་གོས་པའི་ཤོག་བུ་ལྟ་བུ་ཞིག་སྟེ། དེ་ལ་རི་མོ་ཇི་ལྟར་འབྲི་བ་ནི་ཕ་མ་དང་དགེ་རྒན་ལ་རག་ལས་པས། བུ་ཕྲུག་གིས་ནག་ཉེས་ཅི་ཞིག་བཟོས་ཀྱང་དེ་ལ་ཚིག་རྩུབ་དང་ངན་སྨྲས་སོགས་མི་བྱེད་པར། བཟང་ཕྱོགས་ཀྱི་སློབ་གསོ་གཏོང་རྒྱུ་གལ་ཆེན་པོ་རེད། ངག་འཇམ་དང་ཚིག་བཟང་གིས་བྱིས་པའི་སེམས་ཁམས་ལ་ཡང་དག་པའི་བག་ཆགས་བཟང་བོ་འཇོག་ཐུབ་ཅིང་། དམའ་འབེབས་དང་གཅར་རྡུང་གིས་བྱིས་པའི་སེམས་ཁམས་དང་དགའ་ཕྱོགས་ལ་གས་ཆག་གཏོང་ཐུབ། དེའི་ཕྱིར། ཕ་མ་དང་དགེ་རྒན་རྣམས་ཀྱིས་བུ་ཕྲུག་ལ་བཟང་ཕྱོགས་ནས་སློབ་གསོ་གཏོང་རྒྱུ་རྩ་ཆེན་པོ་རེད། སྨོན་པ་བཟང་ངན་གྱི་སྟོབས་ཀྱིས་འབྲས་བུ་བཟང་ངན་ཡང་དེ་ལྟར་འབྱུང་སྟེ། དེང་རབས་ཞིབ་འཇུག་པ་དག་གིས་བཤད་པ་ལྟར། ཤེས་མེད་ཀྱི་བེམ་པོ་ལ་ཡང་ཚིག་བཟང་ངན་གྱིས་རྣམ་པ་བཟང་ངན་གཉིས་སུ་བསྒྱུར་ཐུབ་ན་ཤེས་ལྡན་མི་ལ་དེ་བས་ཀྱང་ལྟ་ཅི་སྨོས།
འཛམ་ཐང་ཆོས་མཚོ།
དེ་རིང་ངས་གླེང་འདོད་པ་ནི་དགེ་རྒན་ལ་ཚང་དགོས་པའི་མཚན་ཉིད་ཅེས་པ་དེ་ཡིན། དེ་ཡང་ཚད་ལྡན་གྱི་དགེ་རྒན་ཞིག་ཡིན་ན་ཚང་དགོས་པ་ཅི་ཡོད་སྙམ་ན། འཇམ་མགོན་ས་སྐྱ་པཎྚི་ཏས། གཙང་མཁས་གཞན་ལ་ཕན་པར་འདོད། །ཅེས་གསུངས་པ་བཞིན་སྤྱོད་པ་གཙང་ཞིང་བསམ་བློ་རྒྱ་ཆེ་བ། གང་འཁྲིད་པར་བྱ་བའི་རིག་གནས་ཤེས་བྱ་དེ་ལ་བྱང་ཆ་ཡོད་པ། སློབ་མ་ལ་ཕན་ཨེ་ཐོག་གི་བསམ་པ་གཙང་མ་བཅས་ནི་ངེས་པར་ཚང་དགོས། དེ་ལས་ལྡོག་སྟེ་རང་ཁོ་ནའི་ཁེ་ཕན་ཙམ་ལས་སློབ་མའི་མི་ཚེ་ལ་བསམ་བློ་ཡེ་ནས་མི་གཏོང་བར་ཉི་མ་འགྲོ་ཐབས་དང་ཐང་མ་སྐམ་ཐབས་ཙམ་བྱས་ན་གཏན་ནས་མི་འགྲིག སྤྱིར་བཏང་སློབ་མ་ལ་སྦྱང་འབྲས་བཟང་ངན་གཉིས་སུ་ཡོད་ཀྱང། དེ་གཉིས་ཀ་ཐབས་དང་བཀོད་པ་བཟང་བོས་མཉམ་དུ་སྐྱོང་བ་ལས་སློབ་མའི་བར་ལ་ཕྱོགས་རིས་ཀྱི་ལྟ་ཚུལ་བཟུང་ན་དགེ་སློབ་ཀྱི་མཛའ་བརྩེ་ལ་གནོད་ཅིང་སྦྱང་འབྲས་ངན་པའི་སློབ་མ་ལ་ཡར་སྐྱེད་ཐོན་དཀའ་བས། ཀུན་ལ་ཉེ་རིང་དང་ཕྱོགས་རིས་མེད་པར་འདྲ་མཉམ་གྱི་ལྟ་བ་ཞིག་འཛིན་རྒྱུ་དེ་ཧ་ཅང་གལ་ཆེན་པོ་རེད།
འཛམ་ཐང་ཕྱུག་འཛོམས།
སྤྱིར་བཏང་བོད་ཀྱི་བུད་མེད་ཚོ་མི་རིགས་གཞན་གྱི་བུད་མེད་དང་བསྡུར་ན་སྙིང་སྟོབས་དང་སྤོབས་པ་ཅུང་ཟད་ཞན་ཡང་། སྤྱོད་པ་གཙང་ལ་ཁྲེལ་གཞུང་ཡོད་པ། གུས་ལུགས་ལྡན་ཞིང་ཕ་མ་ལ་བྱམས་སེམས་ཆེ་བ་སོགས་ཡ་རབས་སྤྱོད་བཟང་གི་ཐད་ནས་མི་རིགས་གཞན་གྱི་བུད་མེད་ལས་ལྷག་པ་ཡིན། འདི་ཡང་ཕ་མེས་ཡང་མེས་ནས་བརྒྱུད་པའི་ཡ་རབས་ཀྱི་སྲོལ་རྒྱུན་དང་ནང་བསྟན་རིག་གཞུང་གི་སློབ་གསོའི་སྐུ་དྲིན་ཉག་གཅིག་ལ་བརྟེན་ནས་བྱུང་བ་སྟེ། གོམས་གཤིས་བཟང་བོ་འདི་དག་ནི་གསེར་སྲང་སྟོང་གི་རིན་ཐང་ལས་ལྷག་པས། མི་རིགས་འདི་ཇི་སྲིད་གནས་པ་དེ་སྲིད་དུ་རྒྱུན་འཛིན་དང་སྲུང་སྐྱོབ་བྱེད་རྒྱུ་ཤིན་ཏུ་གལ་ཆེ།
མགོ་ལོག་ཨ་མཚོ།
དུས་རབས་གསར་བའི་སྲིད་འབྱོར་རིག་གསུམ་གྱི་ཚ་རླབས་དགུང་དུ་འཕྱུར་བའི་མཁའ་དབུགས་འདིའི་ཁྲོད་ན། སློབ་ཆེན་གྱི་ཐོབ་ཐང་ཙམ་མ་ཟད། ཞིབ་འཇུག་དང་འབུམ་རམས་ཀྱི་ཐོབ་ཐང་ཡོད་ནའང་གཞུང་ཞབས་ཀྱི་ལས་གནས་རྙེད་དཀའ་བར་གྱུར་ཡོད། གནས་བབས་འདིའི་འོག་གི་རང་རེ་བོད་ཀྱི་སློབ་ཆེན་པ་ཚོ། སློབ་མཐར་ཕྱིན་རྗེས་ཡི་ཆད་བློ་ཕམ་གྱིས་རང་ཡུལ་དུ་ཕྱིན་ནས་ཉི་མ་གཏོང་ཐབས་མི་བྱེད་པར། མི་སྒེར་གྱི་ཁེ་ལས་དང་། ཆེད་ལས། ཚོང་ལས་དེང་རབས་ཅན་སོགས་ཀྱི་ལམ་ག་གསར་བར་ཞུགས་ཏེ། རང་ཉིད་ཀྱི་ནུས་པ་དང་འཇོན་ཐང་སྔོག་འདོན་བྱས་ན་འགྲིག ཁྱིམ་བདག་ཕ་མ་རྣམས་ལ་མཚོན་ནའང་། བུ་ཕྲུག་སློབ་ཆེན་མཐར་ཕྱིན་རྗེས་གཞུང་ཞབས་ཀྱི་ལས་གནས་ཤིག་མ་རྙེད་ན། དེ་ལ་མི་གོ་མ་ཆོད་པའི་ལྟ་ཚུལ་བཟུང་སྟེ། ཟུར་ཟ་དང་ཡི་ཆད་པའི་གཏམ་གྱིས་བུ་ཕྲུག་གི་སྙིང་ལ་སྡུག་བསྔལ་གཏོད་པ་ཡོད་ཀྱང་དེའང་ནོར་འཁྲུལ་ཚབ་ཆེན་ཡིན། དེའི་ཕྱིར། ཕ་མ་བུ་ཕྲུག་གི་བར་ལ་ཕན་ཚུན་ཡིད་ཆེས་དང་རྒྱབ་སྐྱོར་གྱིས་བུ་ཕྲུག་དུས་རབས་གསར་བའི་ལས་གནས་གསར་བ་ཞིག་ལ་སྐུལ་འདེད་གནང་རྒྱུ་ཤིན་ཏུ་གལ་ཆེའོ། །
ཁྱུང་མཆུ་མགོན་པོ་འཚོ།
དེ་རིང་བོད་མི་རིགས་ཀྱི་གནས་སྟངས་ཐད་ལ་སྐད་ཆ་ཁ་ཤས་ལབ་ན་འདོད་བྱུང་། དེ་ནི་ངེད་ཅག་གི་མི་རིགས་འདིའི་སྐད་ཡིག་རིག་གནས་འགྱུར་ཚུལ་དང་། མི་གཤིས་འགྱུར་ཚུལ་ཏེ་གཉིས་སོ། །དང་བོ། སྐད་ཡིག་རིག་གནས་འགྱུར་བ་ལ་ཕྱི་ནང་གི་རྐྱེན་མང་བོ་ཞིག་འཕྲད་ཀྱིན་འདུག ཡིན་ཡང་ངེད་ཅག་གིས་བློ་སེམས་ཆིག་སྒྲིལ་བྱས་ཏེ་རང་གི་སྐད་ཡིག་རིག་གནས་ལ་ཤ་ཚ་བ་དང་སྙིང་ཉེ་བའི་ཐོག་ནས་སྲུང་སྐྱོབ་དང་དར་སྤེལ་གཏོང་རྒྱུ་དེ་གལ་ཆེན་བོ་རེད། གཉིས་པ། དེང་གི་སྤྱི་ཚོགས་འདི་ནི། གནས་ལུགས་མེད་པ་དང་། རྫུན་མའི་འཇིག་རྟེན་ཞིག་ཏུ་ཆགས་ཀྱིན་འདུག ལྷག་པར་ང་ཚོ་ལ་ཚུར་འགོ་བཞིན་པའི་མི་རིགས་གཞན་གྱི་སྙིགས་མའི་གཤིས་ཀ་དེ་ནི་འཇིགས་སུ་རུང་བའི་ནད་དུག་ལྟ་བུར་ཆགས་ཡོད། དེ་ལ་འགོག་རྒོལ་བཏང་ནས་རང་མི་རིགས་ཀྱི་གདོད་མའི་མི་གཤིས་བཟང་བོ་རྒྱུད་འཛིན་བྱེད་རྒྱུ་ནི་ཤིན་ཏུ་གལ་ཆེ་སྙམ།
ཡིད་ལྷུང་ཐུབ་བསྟན་གཞོན་ནུ།
མཐུན་སྒྲིལ་ནི་རྩ་དོན་གསུམ་གྱི་གཞི་རྩ་ཡིན། དུས་རབས་ཉེར་གཅིག་པ་འདིའི་ནང་དུ་མི་དང་སྐྱེ་འགྲོ་སུ་ལའང་ཞི་བདེ་དང་། འདྲ་མཉམ། བྱམས་བརྩེ་གསུམ་པོ་ངེས་པར་དུ་ཡོད་དགོས། རྩ་དོན་དེ་གསུམ་པོ་ཡང་མཐུན་སྒྲིལ་ཁོ་ན་ལ་རག་ལས་པས། འཛམ་གླིང་སྤྱི་དང་། ཁྱད་པར་བོད་གངས་ཅན་གྱི་ལྗོངས་སུ་རྩ་དོན་དེ་གསུམ་དགོས་ན། གྲུབ་མཐའི་ཕྱོགས་ཞེན་དང་ཆོལ་ཁའི་འཐེན་ཁྱེར། མཐོ་བ་ལ་ཟུར་ཟ་དང་དམའ་བ་ལ་སྡང་མིག་སོགས་མི་བྱ་བར། སོ་སོས་རྡོག་རྩ་གཅིག་སྒྲིལ་དང་ནུས་པ་ཅི་ལྕོགས་ཀྱིས་མདུན་ལམ་ཡངས་པོར་གོམ་ཁ་ཕྱོགས་རྒྱུ་དེ་གལ་ཆེན་པོ་རེད།
གཡུ་ལུང་ཨོ་རྒྱན་ཕུན་ཚོགས།
ཐོག་མར་ཧི་མ་ལའི་རིག་མཛོད་ཁང་གི་སྒོ་བྱང་འདིས་ང་ལ་ལས་གཞི་འདི་རང་ལ་འོས་འཚམ་མ་ཡིན་པའི་ཚོར་སྣང་ཞིག་སྟེར་བྱུང་། འོན་ཀྱང་དབུ་ཁྲིད་རྣམས་ཀྱིས་ལས་ཁུངས་ངོ་སྤྲོད་དང་ལས་གཞིའི་བརྒྱུད་རིམ་ཁྲོད་ནས་ད་གཟོད་ང་ཚོའི་ལས་ཁུངས་འདི་ནི་བོད་ཀྱི་རིག་གནས་སྤྱི་དང་ཁྱད་པར་དུ་དཔེ་རྙིང་དཀོན་པོ་རྣམས་བསྡུ་སྒྲིག་བྱས་ཏེ་འཕྲུལ་དེབ་དང་དཔེ་དེབ་ཀྱི་རྣམ་པས་བོད་ཀྱི་རིག་གནས་འཛམ་གླིང་ཅན་དུ་བསྒྱུར་འདོད་པའི་ཚད་ཡོད་སྤྱི་གཉེར་ཁང་ཞིག་ཡིན་པར་གཞི་ནས་རྟོགས་སོང་། དེ་ལས་རང་ལ་དགའ་སྤྲོ་ཆེན་པོ་ཞིག་སྐྱེས་བྱུང་ལ། དེ་ཡང་ང་གཅིག་པུ་ཙམ་མ་ཡིན་པར་བོད་ཀྱི་རྣམ་ཤེས་ཅན་གྱི་མི་བུ་ཞིག་ཡིན་ཕྱིན་ངོ་མ་དགའ་འོས་པའི་རླབས་ཆེན་གྱི་བྱ་བ་ཞིག་རེད་ཨང་།
ཐང་སྐོར་ཡར་འཕེལ།
༢༠༡༣.༡༢.༢༡ ཉིན་གྱི་ཕྱི་དྲོའི་དུས་ཚོད་གསུམ་པའི་སྟེང་། ཚོགས་གནས་ཧི་མ་ལའི་རིག་མཛོད་ཚོགས་ཁང་ཆེན་མོ།
སྐབས་བཅུ་གཅིག་པའི་ཧི་མ་ལའི་རང་དབང་གླེང་སྟེགས་ལ་ཞུགས་པའི་མི་སྣ་སྐོར་ཞིག་གི་གསུང་བཤད་ཀྱི་ནང་དོན་གནད་བསྡུས་སུ་བཀོད་པ།
རང་གི་མི་རིགས་ཀྱི་ངོ་མཚར་བའི་སྲོལ་རྒྱུན་རིག་གནས་མཐར་ཕྱིན་པ་དང་གཏིང་ཟབ་པ་ནི་ཅི་ཡང་མི་ཤེས། མི་རིགས་གཞན་པའི་རིག་གནས་ཀྱི་ཕྱི་ཤུན་ཙམ་ལས་མ་མཐོང་བའི་ང་ཚོ་བོད་པ་ཚང་གི་ན་གཞོན་མང་བོ་ཞིག མི་ལོ་དུ་མར་སློབ་གྲྭར་ཕྱིན་ནས་སླར་སྤྱི་ཚོགས་སུ་ཞུགས་རྗེས། རང་མི་རིགས་ཀྱི་ཡུལ་སྲོལ་གོམས་གཤིས་དང་། ཆོས་ལུགས་དད་མོས། ཡ་རབས་གུས་བཀུར་སོགས་ཡོད་ཚད་གཞི་ནས་རྗེས་ལུས་ཡིན་པའི་སྣང་བ་ཞིག་དང་། ནུབ་ཕྱོགས་པ་སོགས་མི་རིགས་གཞན་གྱི་ཡོད་ཚད་ཡང་དག་ཅིག་ཏུ་བལྟས་ནས་རང་གི་ཕ་མ་དང་དགེ་རྒན་ལ་གུས་བཀུར་མི་བྱེད་པ་དང་། རང་མི་རིགས་ཀྱི་ཆ་ལུགས་དང་། གོམས་གཤིས། བསམ་བློ་སོགས་གཞན་དུ་སྒྱུར་བ་ནི། ཅོལ་ཆུང་རང་ཚུགས་མི་ཐུབ་པའི་ངན་རྟགས་ཕྱིར་མངོན་པ་ཡིན་པས་མཐའ་གཅིག་ཏུ་བསྒྱུར་བཅོས་གཏོང་དགོས།
བྲག་འགོ་ཆོས་ཉིད་རྒྱ་མཚོ་ནས།
སློབ་གསོ་ཐོབ་པའི་མི་ཞིག་ཡིན་ན། ཁོར་ཡུག་དང་གྲོགས་ཀྱིས་བསྒྱུར་དཀའ་བའི་རང་ཚུགས་ཤིག་དང་། གཞན་ལ་བསམ་པ་དཀར་ཞིང་རང་གི་གཤིས་རྒྱུད་དྲང་པོ་བྱེད་པ་སོགས་ནི་ཤིན་ཏུ་གལ་ཆེ་བར་འདུག
དཀར་མཛེས་པདྨ་ཀུན་གྲོལ།
ང་ཚོ་བོད་མི་རིགས་ཀྱི་གཙོ་བོ་ལྷ་ཆོས་རང་ལུགས་ཀྱི་སློབ་གསོ་གཙིགས་སུ་འཛིན་པ་ལས། མི་ཆོས་རང་ལུགས་ཀྱི་སློབ་གསོ་ལ་དེ་འདྲའི་གཙིགས་འཛིན་བྱེད་སྲོལ་མེད། ཡིན་ནའང་། ང་ཚོ་མིའི་ཁོར་ཡུག་ནས་འཚོ་དགོས་པས་མི་ཆོས་ཀྱི་སློབ་གསོ་ལའང་ངེས་པར་གཙིགས་འཛིན་བྱེད་དགོས། ལྷག་པར་དུས་རབས་དང་མཐུན་པའི་མི་ཆོས་ལ་སློབ་སྦྱོང་བྱས་ཏེ། རྒྱལ་ཁབ་ཀྱི་ཁྲིམས་ལུགས་དང་། དུས་རབས་དང་མཐུན་པའི་རང་གི་འགྲོ་ལུགས་འདུག་སྟངས་སོགས་ཤེས་པར་བྱེད་དགོས།
སྡེ་དགེ་ཚེ་རིང་ཡེ་ཤེས།
༢༠༡༣.༡༠.༡༢ ཉིན་གྱི་ཕྱི་དྲོའི་དུས་ཚོད་གསུམ་པའི་སྟེང་། ཚོགས་གནས་ཧི་མ་ལའི་རིག་མཛོད་ཚོགས་ཁང་ཆེན་མོ།
སྐབས་བཅུ་བའི་ཧི་མ་ལའི་རང་དབང་གླེང་སྟེགས་ལ་ཞུགས་པའི་མི་སྣ་སྐོར་ཞིག་གི་གསུང་བཤད་ཀྱི་ནང་དོན་གནད་བསྡུས་སུ་བཀོད་པ།
དགོན་སྡེའི་ཁྲོད་ཀྱི་ནང་ཆོས་ཀྱི་སློབ་གསོ་དེ་ནི། མིའི་བསམ་བློ་དང་ཀུན་སྤྱོད་ལེགས་པའི་ལམ་དུ་སྒྱུར་བ་ལ་སློབ་གསོ་གཞན་ལས་ནུས་པ་ཆེ་བས་འདི་ལ་སློབ་སྦྱོང་བྱ་རྒྱུ་ཤིན་ཏུ་གལ་ཆེ་བར་མ་ཟད། ང་ཚོ་བོད་ཀྱི་མེས་པོ་གོང་མ་ཚོའི་རིང་གི་སྲོལ་རྒྱུན་བཟང་བོ་སྟེ། ཆེ་བཀུར་ཆུང་བྱམས་བྱེད་པ་དང་། གཞན་ལ་མགོ་གཡོག་མགོ་སྐོར་མི་བྱེད་པ། རྐུ་འཕྲོག་རྡུང་གསུམ་སོགས་ཀྱིས་གནོད་འཚེ་མི་བྱེད་པའི་ཡ་རབས་སྤྱོད་བཟང་གི་སྲོལ་རྒྱུན་དེ་དག་རྒྱུན་འཛིན་བྱེད་རྒྱུ་དེའང་ཤིན་ཏུ་གལ་ཆེ།
མཚོ་ནུབ་རྒྱ་མཚོ་སྐྱིད།
སློབ་གསོ་ཐོབ་པའི་མི་ཞིག་ཡིན་ན། འདྲ་མཉམ་དང་དྲང་བདེན་གྱིས་གཞི་རྩ་བྱས་ཏེ། རང་གིས་བཤད་པའི་སྐད་ཆ་ལ་རང་གིས་འགན་ཁུར་ཐུབ་པ་ཞིག་བྱེད་དགོས་པར་མ་ཟད། བསམ་བློ་གུ་ཡངས་ཤིང་རང་ལྟ་མཁྲེགས་འཛིན་མེད་པ་ཞིག་ཀྱང་དགོས།
རྨེ་བ་མགོན་པོ་མཚོ།
༢༠༡༣.༩.༢༨ ཉིན་གྱི་ཕྱི་དྲོའི་དུས་ཚོད་གསུམ་པའི་སྟེང་། ཚོགས་གནས་ཧི་མ་ལའི་རིག་མཛོད་ཚོགས་ཁང་ཆེན་མོ།


text:
བཙན་པོ་ལྷ་སྲས་དར་མ་དང་དེའི་རྗེས་སུ་བྱུང་བའི་རྒྱལ་རབས། སྟོད་ཆ།
དེ་ཡང་རྒྱལ་བོ་གླང་དར་མར་གྲགས་པ་འདི་ཉིད་བོད་སྤྱི་ལ་དབང་བསྒྱུར་བའི་རྒྱལ་རབས་མཐའ་མ་ཞེ་གཅིག་པ་དེ་ཡིན།རྒྱལ་བོ་འདིས་ཆབ་སྲིད་ཐོག་ནས་མངའ་བསྒྱུར་བ་ནས་བཟུང་དུས་རབས་བཅུ་གཅིག་མ་ཤར་བར་བོད་ཀྱི་རྒྱལ་རབས་སྐོར་དཔྱད་གཞིའི་ཡིག་ཆ་ཧ་ཅང་ཉུང་བ་དང་།ཕྲན་བུ་ཡོད་ཀྱང་ཤིན་ཏུ་ཟང་ཟིང་ཡིན་པར་བརྟེན་ལོ་རྒྱུས་ཞིབ་ཚགས་ཅིག་རྩོམ་འབྲི་བྱེད་པ་ཆེས་དཀའ་བར་འདུག དེ་མ་ཟད་རང་རེའི་བོད་ཀྱི་ལོ་རྒྱུས་སྨྲ་བ་རྣམས་ཚང་མ་སངས་རྒྱས་ཆོས་ལུགས་ཀྱི་རྗེས་འཇུག་པ་ཤ་སྟག་ཏུ་སོང་སྟབས་རྩོམ་པ་པོའི་མཐོང་སྣང་གཙོ་ཆེ་བ་ནི་སངས་རྒྱས་ ཆོས་ལུགས་ཀྱི་ཆེ་བ་དང་དེའི་སྦྱིན་བདག་བྱེད་མཁན་གྱི་རྒྱལ་བློན་སོ་སོས་ཆོས་སྤྱོད་ཚུལ་གྱི་གཟི་བརྗིད་ཙམ་ལས་དེའི་དུས་སྐབས་ཀྱི་རྒྱལ་རབས་ལོ་རྒྱུས་དངོས་གནས་དང་དུས་སྐབས་དེའི་སྤྱི་ཚོགས་ཀྱི་ལོ་རྒྱུས་སྐོར་ཕལ་ཆེར་རྩ་བ་ནས་བྲིས་ མེད་པ་ལྟ་བུ་རེད། སྤྱིར་བཏང་ལོ་རྒྱུས་ཞེས་པའདི་མི་ཞིག་གི་རང་གི་དུས་སྐབས་ སུ་མཐོང་ཐོས་ཀྱི་ཡུལ་དུ་གྱུར་པའི་སྤྱི་ཚོགས་ནང་དུ་མི་དམངས་ཀྱི་འཚོ་བའི་འཕོ་འགྱུར་དང་ཆབ་སྲིད་ཐོག་འགྱུར་ལྡོག་གང་བྱུང་བ་དང་རང་འདོད་དང་ཕྱོགས་ཞེན་གྱིས་མ་བསླད་པར་ཇི་མ་ཇི་བཞིན་དུ་བྲིས་པ་ཞིག་ཡིན་ལ་བྱེད།ལོ་རྒྱུས་དེ་འདྲ་བྲིས་པ་ཡོད་ན་དེ་ཚན་རིག་གི་ཐོག་ནས་ཞིབ་འཇུག་ཆེར་མ་བྱས་ཀྱང་དོན་དངོས་སུ་ཁས་ལེན་པའམ་ ཡིད་ཆེས་བྱེད་ཡུལ་དུ་འཇོག་ཐུབ། དེ་ལྟར་མིན་པར་ལོ་རྒྱུས་དང་རྒྱལ་རབས་ཡིན་ཞེས་ལོ་ངོ་བརྒྱ་ཕྲག་མང་པོའི་སྔོན་དུ་བྱུང་བའི་དུས་སྐབས་སུ་འཕོ་འགྱུར་ག་རེ་བྱུང་བ་བྲིས་པ་རྣམས་དཔྱད་གཞིའི་ ཡིག་རིགས་མང་པོ་ཞིག་བསགས་ཏེ་ཞིབ་འཇུག་རྒྱུན་རིང་དུ་བྱས་རྗེས་གཞི་ནས་བདེན་ཆ་ག་པར་ཡོད་མེད་བརྟགས་རྒྱུ་ལས་གཞན་ཆ་འཇོག་བྱེད་པ་དཀའ། འདི་་ལྟར་བྱས་ཚེ་བོད་ཀྱི་ལོ་རྒྱུས་ཀྱི་ཡིག་ཆ་རྣམས་རིགས་གཉིས་སུ་འདུས་ཡོད། དང་པོ་ནི། དུས་རབས་བཅུ་བའི་སྔོན་དུ་བཙན་པོ་རྣམས་ཀྱི་སྐུ་རིང་དུ་བཙུགས་པའི་རྡོ་རིང་ཁག་དང་ཁོང་ཚོས་བཞག་པའི་བཀའ་གཙིགས་ཆེ་ཆུང་དང་དེ་དུས་སུ་བྲིས་བའི་ལོ་རྒྱུས་གནའ་རབས་ཀྱི་ཡིག་ཆ་དཔེར་ན། རྒྱ་ཤ་ཅུའམ་དེང་སང་ཡོངས་གྲགས་སུ་ཏུན་ཧོང་ཞེས་འབོད་པའི་ཡུལ་ནས་ཐོན་པའི་བོད་ཀྱི་བརྡ་རྙིང་ཡིག་ཆ་རྣམས་དང་།ཡུལ་དེ་དང་ཉེ་བ་ནས་བྱུང་བའི་ཤིང་གི་བྱང་བུར་བྲིས་པའི་ཁྲམ་ཤིང་ཞེས་པ་རྣམས་ཡིན། གཉིས་པ་ནི། དུས་རབས་བཅུ་གཅིག་པའམ་ཕལ་ཆེ་བ་དེའི་རྗེས་སུ་བྲིས་པའི་རྒྱལ་རབས་དང་ཆོས་འབྱུང་ཁག་ཡིན། ཕྱི་མ་འདིའི་གྲས་སུའང་རྒྱལ་རབས་ཚད་ལྡན་འགའ་ཤས་ཡོད་པ་དཔེར་ན། ལོ་རྒྱུས་སྨྲ་བའི་ཁྱུ་མཆོག་དཔའ་བོ་གཙུག་ལག་ཕྲེང་བས(1504–1566)སྤྱི་ལོ1564ལོར་བྲིས་པའི《ལྷོ་བྲག་ཆོས་འབྱུང》ངམ《མཁས་པའི་དགའ་སྟོན》ཞེས་གྲགས་པ་དེ་ནི་དེང་སང་འཛམ་གླིང་ཐོག་བོད་ཀྱི་ལོ་རྒྱུས་མཁན་ཚང་མའི་མགྲིན་གཅིག་ཏུ་ཚད་གཞིར་འཇོག་པའི་ཡིག་ཆ་ཞིག་ཏུ་ངོས་འཛིན་བྱེད་ཀྱིན་ཡོད། དེའི་རྒྱུ་མཚན་ནི་རྩོམ་པ་པོས་སྔོན་ཡོད་ཆོས་འབྱུང་རྣམས་སུ་བྲིས་པའི་གཏམ་རྒྱུད་དང་ལོ་རྒྱུས་འདྲེས་མར་ཡོད་པ་རྣམས་ཧ་ཅང་སྐྱར་ཟློས་མ་བྱས་པར་གནའ་རབས་ལོ་རྒྱུས་སྐོར་རྡོ་རིང་དངོས་སུ་མཇལ་ནས་ཇི་མ་ཇི་བཞིན་བཤུས་པ་དང་།བསམ་ཡས་སུ་ཕེབས་ནས་དེར་ཡོད་དཔེ་མཛོད་རྙིང་པའི་གྲས་ནས་བྱུང་བའི་བཀའ་གཙིགས་རྣམས་དངོས་སུ་མཇལ་ནས་དཔྱད་གཞིར་མཛད་ཡོད། དེར་བརྟེན་ད་རེས་འདིར་གནའ་རབས་ཀྱི་ཡིག་རྙིང་ནང་དུ་རྒྱལ་པོ་དར་མར་གྲགས་པའི་སྐོར་ཅུང་ཟད་ཐ་ཐོར་ཡོད་པ་གཙོར་བྱས་ནས་དེ་དང་ཆབས་གཅིག་ཏུ་ཕྱིས་སུ་བྱུང་བའི་ཡིག་ཆ་ཁག་ཏུ་ཡོད་པའི་དངོས་དོན་ཁས་ལེན་དུ་རུང་བ་རྣམས་ཀྱིས་ཟུར་བརྒྱན་ཏེ་ལོ་རྒྱུས་ཉུང་བསྡུས་ཤིག་འབྲི་རྒྱུ་ཡིན།
དེ་ལ”གླང་དར་མ”ཟེར་ བའི་མིང་འདི་ཉིད་ཕྱིས་བྱུང་གི་ཆོས་འབྱུང་རྣམས་སུ་ཆེས་གྲགས་ཀྱང་དུས་རབས་བཅུ་གཅིག་པའི་སྔོན་དུ་བྱུང་བའི་ཡིག་ཆ་ད་ཕན་མཐོང་བ་རྣམས་སུ་མི་འདུག་ལ། ཡིག་རྙིང་རྣམས་སུ་བཙན་པོ་འུའི་དུམ་བརྟན་ནམ་དུན་བརྟན་དང་ལྷ་སྲས་དར་མར་འབོད། ཁོང་ནི་ཡབ་འཕྲུལ་གྱི་རྒྱལ་པོ་ཁྲི་ལྡེ་སྲོང་བཙན་ནམ་ཕྱིས་སུ་སད་ན་ལེགས་མཇིང་ཡོན(ཁྲི་ལོ800–836)དུ་གྲགས་པ་དང་ཡུམ་འབྲོ་བཟའ་ལྷ་རྒྱལ་གཉིས་ལ་སྲས་གཉིས་འཁྲུངས་པའི་གཅེན་པོ་ཡིན་ལ། སྤྱི་ལོ་803ལོར་སྐུ་བལྟམས། 《སྦ་བཞེད》དུ་ཁོང་གཉིས་ལ་སྐུ་མཆེད་གཙང་མ་ཞེས་པ་ཞིག་རབ་བྱུང་གི་རྟེན་དུ་ཡོད་པར་མ་ཟད་གཞན་ དག་ཀྱང་ཡོད་པའང་བཤད་དོ༎ སྐུའི་གཅུང་པོ་འཕྲུལ་གྱི་ལྷ་བཙན་པོ་ཁྲི་གཙུག་ལྡེ་བཙན་ནམ་ཕྱིས་སུ་རལ་བ་ཅན་དུ་གྲགས་པ་སྤྱི་ལོ836ལོར་སྐུ་བཀྲོངས་ནས་ལྷ་སྲས་དར་མ་བོད་རྒྱལ་བོའི་གསེར་ཁྲིར་བཀོད།སྐབས་དེར་ཁོང་དགུང་ལོ་སོ་དྲུག་ལ་ཕེབས་ཡོད། སྣ་ནམ་བཟའ་དང་ཚེ་སྤོང་བཟའ་འཕན་གཉིས་མནའ་མར་བཞེས་ཞེས་གྲགས་ཀྱང་འདི་གཉིས་རྒྱལ་བོའི་ཁྲི་ལ་འཁོད་ནས་བཞེས་སམ་ཁྲི་ལ་མ་འཁོད་གོང་ནས་བཞེས་པ་གང་ཡིན་མི་གསལ།
ཆབ་སྲིད་ཀྱི་བློན་ཆེན་གཙོ་བོ་དབའ་རྒྱལ་ཏོ་རེ་སྟག་གཉའ་ཞེས་པས་བྱས། རྒྱལ་པོ་ཁྲི་དར་མས་བོད་སྤྱི་ཙམ་ལ་མ་ཟད་བོད་ཀྱི་མངའ་འོག་ཏུ་ཡོད་པའི་རྒྱ་ཤ་ཅུ་དང་འཛམ་གླིང་ཤར་དཀྱིལ་དར་ལམ་དུ་ཡོད་པའི་རྒྱལ་ཕྲན་ཡུ་གུར་དང་ལི་བཅས་ལ་སྔར་བཞིན་ཆབ་སྲིད་དང་དམག་ཇུས་ཟུང་འབྲེལ་བྱས་ནས་མངའ་དབང་བསྒྱུར། སྐུའི་གཅུང་པོ་ཁྲི་རལ་བ་ཅན་གྱི་སྐུ་རིང་ལ་བོད་རྒྱ་གཉིས་བར་ཞི་བདེའི་ཆིངས་ཡིག་བཞག་ཡོད་ནའང་བོད་ཀྱི་མཐའ་མཚམས་ཚང་མ་དང་ལྷག་པར་བོད་བྱང་ཤར་དང་ཤར་ལྷོའི་མཐའ་ཁུལ་དུ་ད་དུང་བོད་ཀྱི་དམག་དཔུང་ཆེས་མང་བ་གནས་ཡོད། མཚོ་སྔོན་ཤར་རྒྱུད་དུ་བོད་བཙན་པོའི་མཐོང་ཁྱབ་ཁྲི་སྡེ་གཙོ་བོ་ཙོང་ཁ་བདེ་བློན་གྱི་ལས་ཁུངས་ཡོད། རྒྱལ་བོ་ཁྲི་དར་མའི་དུས་སྐབས་སུ་དེར་ཡོད་པའི་དམག་སྤྱི་ཆེན་པོ་ནི་དབའ་ཁྲོམ་བཞེར་ཡིན།
སྔོན་བྱོན་བཙན་པོ་བཞིན་བོད་བཙན་པོའི་མངའ་ཐང་ད་དུང་རྒྱ་བསྐྱེད་བྱས་པའི་ལོ་རྒྱུས་མེད་ན་ཡང་བོད་ཀྱི་མངའ་འོག་ཏུ་ཡོད་བཞིན་པའི་ས་ཁུལ་རྣམས་ཆབ་སྲིད་ཀྱི་དབང་ཤུགས་དང་དམག་དོན་གྱི་དྲག་ཤུགས་ཐོག་ནས་ཐོགས་ཆག་མེད་པར་དབང་བསྒྱུར་བྱས་པར་མངོན། རྒྱལ་བོ་འདིའི་རིང་སྐུའི་ཡབ་མེས་རྣམས་ཀྱིས་བཞེངས་པའི་སངས་རྒྱས་ཆོས་ལུགས་ཀྱི་གཙུག་ལག་ཁང་ཡོད་པ་དཔེར་ན་ཁྲ་འབྲུག་དང་བསམ་ཡས་དང་ར་ས་འཕྲུལ་སྣང་གི་གཙུག་ལག་ཁང་དང་སྐུའི་གཅུང་པོ་ཁྲི་རལ་པ་ཅན་གྱི་དུས་སུ་བཞེངས་བའི་དེ་ག་གཡུ་ཚལ་གྱི་གཙུག་ལག་ཁང་ཞེས་པ་ཨ་མདོ་ཙོང་ཁའི་ཡུལ་དུ་ཡོད་པ་བཅས་ལྟ་བུ་ཡིན།གཙུག་ལག་ཁང་འདི་རྣམས་མང་ཆེ་བ་ཕྱིས་བྱུང་གི་དགོན་སྡེ་ཁག་གི་རྣམ་པ་དང་འདྲ་མཚུངས་སུ་ཡོད། འདི་དག་ཚང་མར་གྲྭ་པ་མི་ཉུང་ཞིག་བཙན་པོ་ཁྲི་སྲོང་ལྡེ་བཙན་གྱི་དུས་ནས་ཡོད། ཁོང་ཚོར་རྒྱལ་པོའི་བླ་མཛོད་ནས་འཚོ་རྐྱེན་སྦྱར་བ་མ་ཟད་ལྷ་རིས་ཞེས་དུད་གྲངས་མང་པོ་དགེ་འདུན་གྱི་འཚོ་རྟེན་དུ་ཕུལ། ཁྲི་རལ་ཅན་གྱི་ དུས་ནས་གཙུག་ལག་ཁང་རྣམས་ལ་ལྷ་རིས་སམ་བླ་འབངས་ཡོད་བཞིན་པའི་ཐོག་ད་དུང་ས་ཞིང་ དང་སྒོ་ཕྱུགས་རྒྱ་ཆེར་སྤྲད་དེ་བོད་ཀྱི་སྤྱི་ཚོགས་ནང་སངས་རྒྱས་ཆོས་ལུགས་མི་སྣས་མཆོད་གཞིས་རྒྱ་ཆེར་བཟུང་བ་དང་དེ་རྣམས་སུ་ཡོད་པའི་བླ་འབངས་སམ་མི་སེར་ལ་རྒྱལ་པོའི་ཕོ་བྲང་དང་སྲིད་གཞུང་ལྟོས་མེད་ཐོག་དབང་བསྒྱུར་བྱས་པའི་འགོ་ཚུགས། བླ་འབངས་རྣམས་ཀྱིས་རྒྱལ་པོར་དཔྱ་ཁྲལ་འཇལ་མི་དགོས་པ་དང་སྲིད་གཞུང་ལ་དམག་ཁྲལ་རྒྱུགས་མི་དགོས་པའི་དམིགས་བསལ་གྱི་ཁྲིམས་ཡིག་གཏན་འབེབས་བཟོས་ཡོད།དེར་བརྟེན་གཙུག་ལག་ཁང་རྣམས་སུ་ཡོད་པའི་གྲྭ་པ་ལ་རྒྱལ་པོའི་བླ་མཛོད་ནས་འཚོ་རྟེན་མུ་མཐུད་ནས་སྦྱར་བ་དང་གཅིག གྲྭ་པ་ཚོར་དབང་བའི་མི་སེར་གྱིས་དཔྱ་ཁྲལ་འཇལ་བ་དང་དམག་ཁྲལ་རྒྱུགས་མི་དགོས་པའི་རྐྱེན་དང་གཉིས། ཕྱི་རོལ་དུ་བོད་ཀྱི་མངའ་འོག་ཏུ་ཡོད་པའི་ས་ཁུལ་ཁག་དང་བོད་རྒྱའི་ས་མཚམས་སུ་བོད་ཀྱི་དམག་དཔུང་ཆེན་པོ་ཕྱོགས་ཐ་དད་དུ་མུ་མཐུད་ནས་ཉར་དགོས་པ་དང་གསུམ་བཅས་མདོར་ན་རྒྱལ་བོ་ཁྲི་དར་མའི་སྲིད་གཞུང་དང་མི་དམངས་ལ་དཔལ་འབྱོར་ཐོག་ནས་དཀའ་ཚེགས་ཆེན་པོ་བྱུང་ཡོད་པ་མངོན་དུ་གསལ། སྔོན་བྱོན་བཙན་པོ་རྣམས་ཀྱི་སྐུ་རིང་ལ་དྲག་ཤུགས་ཀྱི་དམག་དོན་གཙོ་ཆེར་བྱས་ཡོད་ཀྱང་རྒྱལ་པོ་ཁྲི་དར་མའི་རིང་དུ་སངས་རྒྱས་ཆོས་ལུགས་དར་བས་ཆོས་ཀྱི་མཐུན་རྐྱེན་དང་དམག་དོན་གྱི་འགྲོ་གྲོན་གཉིས་ཕལ་ཆེར་མགོ་མཉམ་ལྟ་བུར་ཆགས།